Ranveer aai Deepika ithuru film eh kulhenee\nރަންވީރާއި ދިޕިކާ އިތުރު ފިލްމެއް ކުޅެނީ\nބޮލީވުޑްގެ އެންމެ މަގުބޫލު އެއް ޖޯޑު ކަމަށްވާ ރަންވީރު ސިންގާއި ދިޕިކާ ޕަދުކޯންގެ ކައިވެނީގެ ވާހަކަތައް ހުއްޓުމެއް ނެތި ދެއްކެވެމުން އަންނަނިކޮށް، މިދެތަރިން އެކުގައި އާ ފިލްމެއް ކުޅެން އަނެއްކާ ވެސް ސޮއިކޮށްފި އެވެ.\n"ރާމް ލީލާ" އާއި "ބާޖިރާއޯ މަސްތާނީ" އަދި "ޕަދްމާވަތް" އިން އެކުގައި ފެނިގެން ގޮސްފައިވާ ދިޕިކާ އާއި ރަންވީރު ސޮއިކޮށްފައިވަނީ އިންޑިއާގެ އެންމެ ބޮޑު ފިލްމު އުފައްދާ ކުންފުނި ޔާޝްރާޖް ފިލްމްސްގެ ފިލްމެއް ކުޅޭށެވެ.\nއެ ކުންފުނީގެ ވެރިޔާ އަދިތްޔަ ޗޯޕްރާ ޕްރޮޑިއުސްކޮށް، މަނީޝް ޝަރްމާ ޑައިރެކްޓްކުރާ އެ ފިލްމަކީ ލޯބީގެ ވާހަކައެއްގެ މައްޗަށް އުފައްދާ ފިލްމެކެވެ. ރަންވީރު ބޮލީވުޑަށް ނިކުތް ފިލްމު، "ބޭންޑް ބާޖާ ބާރަތް" ޑައިރެކްޓްކޮށްފައިވަނީ ވެސް މަނީޝް އެވެ. އަދި އޭގެފަހުން ކުޅުނު "ލޭޑީސް ވާސަސް ރިކީ ބަލް" ގެ ޕްރޮޑިއުސަރަކީ ވެސް މަނީޝް އެވެ.\nމި ފިލްމަކީ މަނީޝް ޑައިރެކްޓްކުރާ ފިލްމެއްގައި ދިޕިކާ ފެނިގެންދާ ފުރަތަމަ ފަހަރެވެ. ނަމަވެސް ދިޕިކާ މީގެކުރިން ވަނީ ޔާޝް ރާޖްސްއިން އުފެއްދި ފިލްމެއް ކުޅެފަ އެވެ. ކުރީގެ ލޯބިވެރިޔާ ރަންބީރު ކަޕޫރާ އެކު ކުޅެފައިވާ 2008 ވަނަ އަހަރު ނިކުތް "ބަޗްނާ އޭ ހަސީނޯ" އެވެ.\nބުނެވޭ ގޮތުގައި ރަންވީރު މި ފިލްމު ކުޅެން ސޮއިކޮށްފައި އޮންނަތާ ދުވަސްތަކެއް ވެއްޖެ އެވެ. އަދި ދިޕިކާ މި ފިލްމު ކުޅެން އެއްބަސްވީ އިރްފާން ޚާނާ އެކު ކުޅެން ހަމަޖެހިފައި އޮތް ފިލްމު އޭނާ ބަލިވުމުގެ ސަބަބުން މުއްދަތެއް ނެތް ގޮތަށް ފަސްކުރުމުންނެވެ.\nޔާޝް ރާޖްސް މަޝްހޫރުވެފައިވަނީ އަސަރު ގަދަ ލޯބީގެ ފިލްމުތައް އުފެއްދުމަށް އެންމެ ކުޅަދާން ޕްރޮޑަކްޝަން ހައުސްގެ ގޮތުގަ އެވެ. އަދި ރަންވީރާއި ދިޕިކާ މީގެކުރިން އެކުގައި ކުޅެފައިވާ ފިލްމުތަކުގައި ދައްކުވާފައިވާ ކެމިސްޓްރީ އާއި އެ ދެތަރިންގެ ޖޯޑުގެ މަގުބޫލުކަން ބޮޑުވުމުގެ ސަބަބުން، މިދެތަރިންގެ އާ ފިލްމު ޔަގީނުން ވެސް ވެގެންދާނީ ބެލުންތެރިން ކެތްތެރިކަމެއް ނެތި އިންތިޒާރުކުރާނެ ފިލްމަކަށެވެ.\nރަންވީރު މިހާރު ޒޯޔާ އަހްތަރުގެ "ގަލީ ބޯއި" ޝޫޓްކުރަމުން އަންނައިރު، އެ ފިލްމު ނިމުނުހާ އަވަހަކަށް ސާރާ އަލީ ޚާން އާއެކު ކުޅޭ "ސިމްބާ" ގެ ޝޫޓިން ފަށާނެ އެވެ. އަދި އެ ފިލްމަށްފަހު ކަބީރް ޚާންގެ "83" ގެ މަސައްކަތް ފަށާނެ އެވެ. އެހެންކަމުން ދިޕިކާ އާއެކު ކުޅޭ ފިލްމުގެ ޝޫޓިން ފަށާނެ ކަމަށް ބެލެވެނީ އަންނަ އަހަރުގެ ކުރީކޮޅު އެވެ.\nސަލްމާން ޓީވީ ޗެނަލް އެއް އުފައްދަނީ\n"ކަލަންކް"ގެ ފުރަތަމަ ލަަވައިން މަދޫރީ އާއި އާލިއާ\nޝާހިދުގެ ފުރަތަމަ ފިލްމު "އިޝްގް ވިޝްކް"ގެ ސީކުއެލް އެއް


އެމްޑީޕީގެ ސަރުކާރެއް ހިނގަމުންދާއިރު އެމްޑީޕީ މެންބަރުންގެ ވެސް ވަރަށް މުހިއްމު މަސްއޫލިއްޔަތު ތަކެއް އެބަވޭ – އަސްލަމް – Maldivian Democratic Party\nއެމްޑީޕީގެ ސަރުކާރެއް ހިނގަމުންދާއިރު އެމްޑީޕީ މެންބަރުންގެ ވެސް ވަރަށް މުހިއްމު މަސްއޫލިއްޔަތު ތަކެއް އެބަވޭ – އަސްލަމް\nއެމްޑީޕީގެ ސަރުކާރެއް ހިނގަމުންދާއިރު، އެޕާޓީގެ އާންމު މެންބަރުން އަދާކުރަންޖެހޭ ވަރަށް މުހިއްމު މަސްއޫލިއްޔަތުތަކެއްވާ ކަމުގައި އެމްޑީޕީ ޕާލަމެންޓްރީ ގްރޫޕްގެ ނައިބު ރައީސް އަދި ހިތަދޫ އުތުރު ދާއިރާގެ މެންބަރު މުޙައްމަދު އަސްލަމް ވިދާޅުވެއްޖެއެވެ.\nހުކުރު ދުވަހުގެރޭ އުތުރު ޕްރޮވިންސްގެ ބ.ތުޅާދޫގައި އޮތް އެމްޑީޕީގެ އާންމު ޖަލްސާއެއްގައި ވާހަކަފުޅުދައްކަވަމުން، އަސްލަމް ވިދާޅުވީ އެމައްސޫލިއްޔަތުތަކަކީ ވަކި ޕާޓީއަކަށް ބެލުމެއްނެތި އިދިކޮޅު ފަރާތްތަކާ ވެސް ގުޅިގެން އެމްޑީޕީ ސަރުކާރުގެ ސިޔާސަތުތައް ތަންފީޒްކުރުމުގެ މޮތުން ރަށުގެ ތަރައްޤީއަށް އިސްވެ މަސައްކަތްކުރުމާއި، ސަރުކާރުން އާންމު ރައްޔިތުންނަށް ދެމުންގެންދާ ޚިދުމަތްތަކުގެ މަޢުލޫމާތު އެކަށީގެންވާ ގޮތުގައި އާންމުންނާ ހަމައަށް ފޯރުވައިދިނުމަށް ރަށުފެންވަރުގައި މަސައްކަތްކުރުން ކަމުގައެވެ.\nއަސްލަމް ވިދާޅުވީ ސަބްސިޑީއާއި، މަދަނައިގެ މަޢުލޫމާތާއި، އެކަނިވެރިމައިންނާއި ބަފައިންނަށްދޭ ސަރުކާރުންދޭ އިނާޔަތާއި، ފަޤީރުންނާއި މިސްކީނުން ހިލޭ މަދަނައިގައި ބައިވެރިކުރުމަށް ކުރާ މަސައްކަތާއި، ލޯފަން މީހުންނަށްދޭ އިނާޔަތާއި، އުމުރުން ދުވަސްވީ މީހުންނަށް ދޭ ޕެންޝަންގެ މަޢުލޫމާތު އެންމެ އެކަށީގެންވާ ގޮތުގައި އާންމުންނަށް ލިބިފައިނުވާ ކަމަށާއި، މިމަޢުލޫމާތު ފޯރުކޮށްދިނުމުގައި ކައުންސިލަރުންނާއި އެމްޑީޕީގެ ހުރިހާ މެންބަރުން ގުޅިގެން މަސައްކަތްކުރަން ޖެހިފައިވާ ކަމުގައެވެ.\nރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ ތަކުރާރުކޮށް ވިދާޅުވަމުން ގެންދަވާ ފަދައިން މިސަރުކާރު އެންމެ ބޭނުމެއްގައި ކަމަށާއި، އެބޭނުމަކީ ރައްޔިތުންނަށް ޚިދުމަތްކުރުންމަތީ ދެމިއޮތުން ކަމުގައި އަސްލަމް ވިދާޅުވިއެވެ. އެގޮތުން މިސަރުކާރު ވެރިކަމަށް އައީވެސް ދޮރުން ދޮރަށް ހިނގުމަށްފަހު ރައްޔިތުން އެންމެ ކަންބޮޑުވާ5ކަމެއް ފާހަގަކޮށް އެ5ކަންތައް ފުރިހަމަކޮށްދިނުމަށް ކަމަށާއި، މިހާރުވެސް ރަށްރަށުގެ ރައްޔިތުން އެންމެ ކަންބޮޑުވާ ކަންތައްތަކަކީ ކޮބައިކަން ސަރުކާރުން ކެނޑިނޭޅި ބަލަމުން ގެންދާ ކަމުގައި އަސްލަމް ވިދާޅުވިއެވެ.\nރޭގެ ޖަލްސާގައި އެމްޑީޕީގެ އޮށް ބާއަތޮޅުގައި އިންދަވައިދެއްވި ބާނީ ކަމަށްވާ މ.ނޫހިރި އައްޝައިޚް ޙުސައިން ޔޫސުފްއަށް، އޭނާގެ މަސައްކަތުގެ އަގުވަޒަންކުރުމުގެ ގޮތުން ބ.އަތޮޅުގެ އެމްޑީޕީ މެންބަރުންގެ ނަމުގައި ހަނދާނީ ލިޔުމެއް ދެއްވިއެވެ. މިހަނދާނީ ލިޔުން ހަވާލުކޮށްދެއްވީ އެމްޑީޕީ ޕާލަމެންޓްރީ ގްރޫޕްގެ ނައިބު ރައީސް މުޙައްމަދު އަސްލަމްއެވެ.\nއެމްޑީޕީން ތުޅާދޫއަށް މިކުރި ދަތުރުގައި އެރަށުގައި އެމްޑީޕީގެ އާހަރުގެ ވެސް އަސްލަމް ހުޅުއްވައިދެއްވިއެވެ. ހަރުގެ ހުޅުއްވައިދެއްވުމަށް ފަހު އަސްލަމް ދެއްކެވި ވާހަކަފުޅުގައި އެހަރުގެއަކީ ބޭނުންތެރިތަނަކަށް ހެއްދެވުމަށް ތުޅާދޫ އެމްޑީޕީ މެންބަރުންގެ ކިބައިން އެދިވަޑައިގެންނެވިއެވެ.\nމިދަތުރުގައި އެމްޑީޕީގެ ސެކްރެޓަރީ ޖެނެރަލް ހަސަން ޝާހް އާއި، އެޕާޓީގެ އިސް ތަރުޖަމާން އަލީ ވަހީދުގެ އިތުރުން ޕާލަމެންޓްރީ ގްރޫޕްގެ ބައެއް މެންބަރުން ބައިވެރިވެ ވަޑައިގެންނެވިއެވެ.\nއެމްޑީޕީގެ ވަފްދަށް ތުޅާދޫން ކިޔާފައިވަނީ ވަރަށް ހޫނު މަރުހަބާއެކެވެ. އެގޮތުން މުޅިރަށްވަނީ ރީނދޫ ކުލައިން ޒީނަތްތެރިކޮށްފައެވެ. މީގެ އިތުރުން މެހުމާނުންނަށް މަރުހަބާކިޔުމަށް ޘަޤާފީ އައިޓަމެއް ވެސް އެރަށުން ހުށަހަޅައިދީފައިވެއެވެ.


މޯލްޑިވްސް މީޑިއާ ކައުސިލުން ހުސްވެފައިވާ މެންބަރުކަމުގެ މަޤާމަށް ކުރިމަތިލުމުގެ ފުރުޞަތު ހުޅުވާލައިފި\nމޯލްޑިވްސް މީޑިއާ ކައުންސިލުން ހުސްވެފައިވާ މެންބަރުކަމުގެ މަޤާމަށް ކުރިމަތިލުމުގެ ފުރުޞަތު މިނިސްޓްރީ އޮފް ހޯމްއެފެއާޒުން ހުޅުވާލައިފިއެވެ. މީޑިއާ ކައުންސިލުން ހުޅުވާލީ ޢާއްމުންގެ ތެރެއިން މެމްބަރަކު އިންތިޚާބުކުރުމަށެވެ.\nއަމިއްލަ އެދުމާއި، މަޞްލަހަތަށްވުރެ, ރައްޔިތުންގެ އެދުމާ މަޞްލަހަތާ އުއްމީދުތައް އިސްކުރަން ފުލުހުންގެ ކިބައިން ހޯމް މިނިސްޓަރ ޢިމްރާން ޢަބްދުﷲ އެދިވަޑައިގެންފިއެވެ. އެމަނިކުފާން މިކަމަށް އެދިވަޑައިގަތީ ޝަރަފްގެ ނިޝާނާއި ކުލަ ދިނުމުގެ ރަސްމިއްޔާތުގައި މިއަދު ފުލުހުންނާ މުހާތަބުކުރައްވާ ވާހަކަފުޅު ދައްކަވަމުންނެވެ.\nޓްރެފިކަށް ހޭލުން ތެރިކުރުމުގެ ޕްރޮގްރާމެއް ހިންގައިފި\nޓްރެފިކް ޤަވާއިދުތަކަށް ހޭލުންތެރި ކުރުމުގެގޮތުން މިނިސްޓްރީ އޮފް ހޯމްއެފެއާޒުގެ މުވައްޒަފުންނަށް ޕްރޮގްރާމެއް ހިންގައިފިއެވެ. މި ޕްރޮގްރާމަކީ މަގުމަތީގައި ހިނގާ ނުރައްކާތެރި އެކްސިޑެންޓްތައް މަދުކުރުމާއި، އެއްގަމު އުނޅަދު ދުއްވާ ފަރާތްތަކާއި، ހިނގާބިގާވެ އުޅޭ ފަރާތްތަކަކީ އެއްގަމު ދަތުރު ފަތުރުގެ ޤާނޫނާއި އެ ޤާނޫނުގެ ދަށުން ހެދިފައިހުރި ޤަވާޢިދުތަކާއި އެއްގޮތްވާ ގޮތުގެމަތިން ޢަމަލުކުރާ ބަޔަކަށް ހެދުމަށްޓަކައި މޯލްޑިވްސް ޕޮލިސް ސަރވިސް އިން ކުރިއަށް ގެންދަވާ ޕްރޮގްރާމެކެވެ.\nޒިންމާދާރު ރައްޔިތުން ބިނާކުރުމަށް މިނިސްޓްރީ އޮފް ހޯމްއެފެއާޒުން ހިންގާ ޕްރޮގްރާމްގެ ދަށުން ބާއްވާ 14 ވަނަ ބައްދަލުވުން ވ.އަތޮޅުގައި ފަށައިފިއެވެ. ވ.އަތޮޅުގެ ރަށްތަކަށް އަމާޒުކޮށްގެން މިބައްދަލުވުން ކުރިއަށްގެންދަނީ ކެޔޮދޫގައެވެ.


Payer: Dhakkan Jehey Hurihaa Bilakaai Beynunvaa Hidhumai Thah Eh Thanakun - Vaguthu\nޕޭޔާރ: ދައްކަން ޖެހޭ ހުރިހާ ބިލަކާއި ބޭނުންވާ ހިދުމަތްތައް އެއްތަނަކަށް!\nއާންމުކޮށް ބޭނުންކުރާ ގިނަ ހިދުމަތްތަކަށް އެއް ތަނަކުން ބިލްދެއްކޭނެ ހިދުމަތް ޤާއިމް ކުރުމުގެ ނިޔަތުގައި އުފެއްދި ދިވެހި ފުރަތަމަ މޮބައިލް އެޕްލިކޭޝަން "ޕޭޔާރ" ލޯންޗުކޮށްފިއެވެ.\n"ޕޭޔާރ" އެޕްލިކޭޝަން ތަރައްގީ ކުރި ޕޭޔާރ ޕްރައިވެޓް ލިމިޓެޑްގެ ސީއީއޯ އަލީ ހާރިސް ވިދާޅުވި ގޮތުގައި މި އެޕްލިކޭޝަނުގެ މަގުސަދަކީ ހުރިހާ ޕޭމަންޓެއް އެއްތަނަކަށް ގެނެސް ފަސޭހަކަމާއި އެކު ހިދުމަތްތަކަށް ފައިސާ ދެއްކޭނެ މަގު ފަހިކޮށް ދިނުމެވެ. އެގޮތުން، މިއަދުން ފެށިގެން ރާސްޓަސް، ރީލޯޑް، އޫރިދޫގެ ބިލްތަކަށް ފައިސާ ދެއްކުމުގެ އިތުރަށް ލަވަފޮށި، އައިޓިއުންސް، ގޫގަލް ޕްލޭ، ޕްލޭސްޓޭޝަން ނެޓްވޯކް އަދި ސްޕޮޓިފައިގެ ގިފްޓް ކާޑުތައް ގަންނަން ލިބޭނެކަމަށް ހާރިސް ވަނީ ވިދާޅުވެފައެވެ. މީގެ އިތުރަށް، ކުރިޔަށް އޮތްތަނުގައި ޕޭޔާރ މެދުވެރިކޮށް ކަރަންޓް، ފެން ބިލް ދެއްކުމުގެ ހިދުމަތާއި އަދިވެސް އެހެނިހެން ގިނަ ހިދުމަތްތަކެއް ލިބިގެންދާނެކަމަށް އެކުންފުނިން ހާމަކުރެއެވެ.\nމިހާރުވެސް ވަކިވަކިން އޮންލައިންކޮށް ބިލް ދެއްކޭ އެޕްލިކޭޝަންތައް ހުރިކަމުގައިވިޔަސް، ކޮންމެ ހިދުމަތަކަށް ވަކި އެޕްލިކޭޝަނެއް އެޅުމުގެ ބަދަލުގައި އެ ހުރިހާ ހިދުމަތަކަށް ޕޭޔާރ މެދުވެރިކޮށް ފައިސާ ދެއްކޭނެކަމަށް ހާރިސް ވަނީ ވިދާޅުވެފައެވެ. އަދި "ޕޭޔާރ"ގައި އެއް ފަހަރު ދައްކަން ބޭނުންވާ ބިލް އެޑްކުރުމަށްފަހު ކޮންމެ މަހަކު ބިލް ތައްޔާރުވުމުން ނޮޓިފިކޭޝަން ލިބޭނެއެވެ.\nއަދި މާކެޓްގައި ހުރި އެޕްލިކޭޝަންތަކާ އިހިލާފަށް އެއް އެކައުންޓަށްވުރެ ގިނަ އެކައުންޓްތައް މެނޭޖްކޮށް، އެއްފަހަރާ އެތައް ބިލެއް ދެއްކުމުގެ ހިދުމަށް "ޕޭޔާރ" މެދުވެރިކޮށް ލިބިގެން ދާނެއެވެ.\nމުސްތަގުބަލުގައި "ޕޭޔާރ" ޕޭމަންޓް ހިދުމަތުގެ އިތުރަށް، ފައިނޭޝަލް އެވެއާނެސް އިތުރުކޮށް، މަހެއްގެ މައްޗަށް ހިނގާ ހަރަދުތައް ޓްރެކް ކުރެވޭ ފަދަ އެޕްލިކޭޝަނަކަށް "ޕޭޔާރ" ވެގެން ދާނެކަމަށް ހާރިސް ހާމަކުރެއެވެ.\n"ޕޭޔާރ"ގެ އެންމެ ބޮޑު އުންމީދަކީ، ދުނިޔޭގެ އެންމެ މަގުބޫލް ޕޭމަންޓް އެޕްލިކޭޝަންތައް ކަމުގައިވާ އެލީޕޭ، ވީޗެޓްޕޭ ފެންވަރުގެ ހިދުމަތެއް ރާއްޖެއަށް ތައާރަފްކުރުމެވެ. މި ފަދަ ހިދުމަތެއް ތައާރަފްކޮށް ފުރިހަމަ ކުރުމަށް ހިދުމަތް ފޯރުކޮށްދޭ ފަރާތްތަކުގެ އެއްބާރުލުމާއި އެހީތެރިކަމަށް "ޕޭޔާރ" އިން އެދެއެވެ.\n"ޕޭޔާރ"ގެ ސަބަބުން ދިވެހިންގެ ދިރިއުޅުން އިތުރަށް ފަސޭހަކޮށް ބިލްދައްކަން ކިއުގައި ޖެހުމުގެ ސަގާފަތް ނައްތާލައި ބިލްތައް ދައްކަން އެތައް އެޕްލިކޭޝަނެއް އެޅުމުގެ ބޭނުން ކެނޑިގެންދާނެކަމަށް މި ހިތްގައިމު އެޕްލިކޭޝަން ތަރައްގީ ކުރި ފަރާތުން ދެކެއެވެ. ޕޭޔަރ އެޕްލިކޭޝަން މިހާރުން ފެށިގެން ގޫގަލް ޕްލޭސްޓޯ އަދި އެޕަލް އެޕްސްޓޯއިން ޑައުންލޯޑުކުރެވޭނެއެވެ.


ދުނިޔޭގެ މުދައްރިސުންގެ ދުވަހުގެ މުނާސަބަތުގައި ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ވަޙީދު ޙަސަންމަނިކު ދެއްވި ޚިޠާބު - The President's Office\nދުނިޔޭގެ މުދައްރިސުންގެ ދުވަހުގެ މުނާސަބަތުގައި ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ވަޙީދު ޙަސަންމަނިކު ދެއްވި ޚިޠާބު\n5 އޮކްޓޫބަރު 2011، ރިފަރެންސް: PRO/NRK/2011/01\nއޮކްޓޯބަރު މަހުގެ5ވަނަ ދުވަހަކީ ބައިނަލްއަޤްވާމީ މުދައްރިސުންގެ ދުވަސް ކަމަށް ވުމާއެކު، މިއަދުގެ ތަހުނިޔާ، ރާއްޖޭގެ ހުރިހާ މުދައްރިސުންނަށް ދަންނަވަމެވެ. މި ބަޔާނުގައި އަޅުގަނޑު މުދައްރިސުންނޭ މިދަންނަވަނީ، ޖުމްލަކޮށް، ކިޔަވައިދެއްވާ އަންހެންބޭފުޅުންނާއި ފިރިހެންބޭފުޅުން ހިމަނައިގެންނެވެ. އަދި މިޤައުމުގައި ޢިލްމު ފަތުރުއްވައި، މިޤައުމުގެ ދަރިވަރުން ތަރުބިއްޔަތު ކޮއްދެއްވުމަށް މުދައްރިސުން ކޮށްދެއްވާ އަގުހުރި ޚިދްމަތަށް ނިހާޔަތަށް ޝުކުރު ދަންނަވަމެވެ.\nމިދިވެހި ޤައުމު ބިނާކުރުމުގައި އެންމެބޮޑު އެއް މަސްއޫލިއްޔަތެއް އަދާކުރާބަޔަކީ މުދައްރިސުންނެވެ. އަދުގެ ޅަދަރިންނަށް އުގަންނައިދީ، ތަރުބިއްޔަތު ކޮށްދެއްވާ ބަޔަކީ މުދައްރިސުންނެވެ. އަދި އަދުގެ ޒުވާނުންނާއި ބޮޑެތި މީހުންނަށް އިތުރަށް ބޭނުންވާ ތަޢްލީމާއި ހުނަރުތައް ދަސްކޮށްދޭ ބަޔަކީވެސް މުދައްރިސުންނެވެ. ވީމާ، މިޤައުމުގެ އިންސާނީ ރައުސްމާލުގެ އަގު އުފުލާ ބަޔަކީ މުދައްރިސުންނެވެ. މިސަބަބުތަކަށްޓަކައި މުދައްރިސުންގެ ޙާލަތުހުރިގޮތާމެދު ވިސްނައި، ރިޢާޔަތް ކުރުމަކީ، މިއަދު ކުރަން އެންމެ ރަނގަޅު ކަމެކެވެ.\nވޭތުވެދިޔަ 35 އަހަރުގެ ތެރޭގައި މުދައްރިސުން އުފައްދައި، މުދައްރިސުންގެ ތަޢްލީމީ ފެންވަރު ރަނގަޅު ކުރުމަށްޓަކައި އަގުހުރި މަސައްކަތްތަކެއް ވަނީ ކުރެވިފައެވެ. ރާއްޖޭގެ ކޮންމެ ރަށެއްގައި ސްކޫލެއް އުފައްދައި، ކިޔަވާ ޢުމުރުގެ ހުރިހާ ކުދިން ސްކޫލަށް ވެއްދުމަށްޓަކައި ކުރެވުނު މަސައްކަތުގެ ތެރޭގައި ގިނަ ޢަދަދެއްގެ މުދައްރިސުންތަކެއް ތަމްރީނުކޮށް ނެރެވުނެވެ. މިމަސައްކަތުގެ ސަބަބުން ވަރަށް ރަނގަޅު ތަޢްލީމީ ނަތީޖާތަކެއް ފެނިފައިވާކަންވެސް ގަބޫލު ކުރަންޖެހެއެވެ.\nނަމަވެސް، އަދު މިޤައުމުގެ ތަޢްލީމީ ނިޒާމު، މިއަށްވުރެ ރަނގަޅު ކުރަން ބަލާއިރު ދިމާވާ އެންމެބޮޑު ހުރަހަކީ އަޅުގަޑުމެން އެދޭ ފެންވަރުގެ މުދައްރިސުން އަދިވެސް މަދުކަމެވެ. މަތީ ގްރޭޑްތަކުގެ ގިނަ ޢަދަދެއްގެ ޓީޗަރުންނަކީ އަދިވެސް ބޭރު ޤައުމުތަކުން ގެންނަ މީހުންނަށްވުމެވެ.\nމުދައްރިސުންގެ ފެންވަރު ރަނގަޅު ކުރެވޭނީ، އެކަމަށް ކުރިމަތިލާ ކުދިންގެ ފެންވަރުވެސް ރަނގަޅުވެގެންނެވެ. އަދި މުދައްރިސުންނަށް ކިޔަވައިދޭ ކޯސްތަކުގެ ފެންވަރުވެސް މިހާރަށްވުރެ ރަނގަޅުވެގެންނެވެ. އަދި މީގެއިތުރުން، ކިޔަވައިދިނުމަކީ މީހުން އިޙްތިރާމްކުރާ، ތަނަވަސް ވަޒީފާއަކަށް ވެގެންނެވެ. މިކަންކަން މިހާރު ހުރިގޮތް މުޠާލިޢާކޮށް، ގެންނަންޖެހޭ އިޞްލާޙުތައް ދެނެގަންނަށް ޖެހެއެވެ.\nމިއަދު ރާއްޖޭގެ ތަޢްލީމީ ނިޒާމުގެ ތެރެއިން ވަރަށް ކުޅަދާނަ ވަރަށްމޮޅު ދަރިވަރުންތައް ތަޢްލީމު ޙާސިލްކޮށްގެން މަތީ ވަނަތައް ހޯދަމުންދެއެވެ. މިއީ ބައެއް މުދައްރިސުންގެ ކުޅަދާނަކަމާއި، ކުރާ މިންނަތް މަސައްކަތުގެ ފުރިހަމަ ދަލީލެކެވެ. ނަމަވެސް، ވަރަށް ގިނަ ޢަދަދެއްގެ ދަރިވަރުންނަކީ، އެކުދިންނަށް ލިބޭ ތަޢުލީމަކުން އިތުރު ކުރިއެރުމެއް ނުލިބި، މުޖްތަމަޢުގައި ބޭކާރުގޮތުގައި ވަގުތުތައް ހޭދަކުރަމުންދާ އަދި ދައުލަތުގެ އެކިއެކި މުއައްސަސާތަކުގެ ބެލެނިވެރިކަމުގެ ދަށަށް އަންނަމުންދާ ކުދިންނެވެ. މިކަމުގެ އަޞްލަކީވެސް ތަޢްލީމީ ނިޒާމުގެ ތެރޭގައި ފޮރުވިފައިވާ ޙަޤީޤަތްތަކެކެވެ.\nމިކަންކަން ރަނގަޅު ކުރުމަށްޓަކައި ތަޢްލީމީ މަންހަޖު އަލުންވަނީ އެކުލަވައިލާފައެވެ. މިޒަމާނުގެ ތަޢުލީމީ ފަލްސަފާއާ އެއްގޮތަށް އުނގަންނައިދިނުމާއި، އުނގެނުމުގެ އުޞޫލުތައް ބަދަލުކުރުމުގެ މަޤްޞަދުތައް ހިމަނައިގެންނެވެ. ނަމަވެސް ކިތަންމެ ރަނގަޅު މަންހަޖެއް އެކުލަވައިލިޔަސް، އެ މަންހަޖަށް ޢަމަލީ ސިފަ ގެނެސްދޭ ބަޔަކީ މުދައްރިސުންނެވެ. އަދި މުދައްރިސުންނަށް ދެވޭ ތަމްރީނުތައްވެސް އެމަޤްޞަދާ އެއްގޮތަށް ބަދަލުކުރެވިގެން މެނުވީ، ތަޢްލީމަށް މާނަވީ ބަދަލެއް ނުގެނެވޭނެއެވެ.\nމިދެންނެވި ސަބަބަށްޓަކައި މުދައްރިސުންގެ ތަޢްލީމުގެ މަޤްޞަދުތަކާއި، އެ ތަޢްލީމުދެވޭ ގޮތާމެދު ވިސްނައި ދިރާސާކޮށް، ފެންވަރު ހިފަހައްޓާ ބަޔަކު ޤައުމީ ފެންވަރުގައި ތިބެންޖެހެއެވެ. މިކަމަކީ، ހަމައެކަނި އެކްރެޑިޓޭޝަން އޮތޯރިޓީއަކުން ކުރެވޭނެ ކަމެއް ނޫނެވެ.\nމިއަދުގެ މުދައްރިސުންނަކީ މީގެ 20 އަހަރު ކުރީގެ މުދައްރިސުންނަށްވުރެ، އުނގަންނައިދިނުމުގެ ވަސީލަތްތައް ގިނަ ބަޔެކެވެ. މުވާސަލާތާއި މުޢާމަލާތުގެ ވަސީލަތްތައް މިއަދުވަނީ ވަރަށްބޮޑަށް އިތުރުވެފައެވެ. އުނގެނުމުގެ ޓެކްނޮލޮޖީތައް ވަނީ އިތުރުވެފައެވެ. ސްމާޓްބޯޑުގެ އިތުރުންވެސް، އެތަކެއް ވަސީލަތްތައް މިއަދު ލިބެން އެބަހުއްޓެވެ. ވީމާ، އުނގަންނައިދިނުމުގައި މި އައު ޓެކްނޮލޮޖީތައް ބޭނުންކުރެވޭނަމަ، ދަރިވަރުންނަށްވެސް މާބޮޑުތަން ފަސޭހަވެގެންދާނެކަމާމެދު އެއްވެސް ޝައްކެއްނެތެވެ. ނަމަވެސް މިކަންކަންވެސް މުދައްރިސުންގެ ތަޢުލީމުގެ ތެރޭގައި އެބަ ހިމެނެންޖެހެއެވެ.\nމުދައްރިސުންނަކީ ހިތްހަމަޖެހިގެން މަސައްކަތްކުރާ ބަޔަކަށް ހެދުމަށްޓަކައި، މުދައްރިސުންގެ މުސާރައާއި ޢިނާޔަތްތައް ރަނގަޅު ކުރުމަށް ވަނީ މަސައްކަތްތަކެއް ކުރެވިފައެވެ. އަދި ވީހާވެސް ގިނަ މުދައްރިސުންނަށް، ގެދޮރުގެ ދަތިކަން ފިލުވައިދެވޭތޯ މަސައްކަތްތަކެއް ދަނީ ކުރެވެމުންނެވެ. ދައުލަތުގެ މާލީ ޙާލަތު ރަނގަޅުވަމުންދިޔަވަރަކަށް، މިކަންކަން މިހާރަށްވުރެ ރަނގަޅުވާނެ ކަމަށް އަޅުގަނޑު ޔަޤީން ކުރަމެވެ.\nމިދަނޑިވަޅުގައި، ރާއްޖޭގައި މަސައްކަތްކުރާ އަވަށްޓެރި ޤައުމުތަކުގެ ގިނަ ޢަދަދެއްގެ މުދައްރިސުންވެސް ތިބިކަން ހަނދާންކުރަން ޖެހެއެވެ. އަދި އެމީހުން އެކޮށްދޭ ޚިދްމަތްތަކަށް ޝުކުރުކުރަން ޖެހެއެވެ. އަޅުގަނޑުގެ އެދުމަކީ، ދިވެހި ހުރިހާ އެންމެންމެސް މުދައްރިސުންނާމެދު މިހާރަށްވުރެވެސް އޯގާތެރިކަން ބެހެއްޓެވުމެވެ.\nاللّـه سبحـانـه وتعـالى، ދިވެހިރާއްޖޭގެ ރައްޔިތުންނަކީ ޢިލްމުވެރި، ވިސްނުންތޫނު، ތަހުޒީބީ ބަޔަކު ކަމުގައި ލައްވާށިއެވެ!


Dharivarun geygai OK eh noon | Mihaaru\nދަރިވަރުން ގޭގައި، "އޯކޭއެއް ނޫން"\nދަރިވަރުންތަކެއް ފިލާވަޅަކާ މެދު މަޝްވަރާ ކުރަނީ: ކޮވިޑ ގުޅިގެން ކުދިންގެ ކިޔެވުމަށް ވަނީ ބޮޑު އަސަރެއް ކޮށްފައި.\nމިދިޔަ އަހަރުގެ ފަހުކޮޅުން ފެށިގެން މުޅި ދުނިޔެ އިން އެއް އަޒުމެއްގައި ދަނީ ކޮވިޑް-19ގެ ނުރައްކާތެރި ބަލިމަޑުކަމާ ދެކޮޅަށް ހަނގުރާމަ ކުރަމުންނެވެ. މި ބަލިމަޑުކަމުގެ ނުރައްކާ މިންވަރަކީ، އޭގެ ވޭނީ ހިތި އަސަރު ކުރަނީ ހަމައެކަނި ބަލި ޖެހޭ މީހުންނާއި އޭނާ ދެކެ ލޯބިވާ ފަރާތްތަކަށް އެކަނި ނޫންކަމެވެ. ބަލީގެ ސަބަބުން ގޭތެރޭގައި އަމިއްލައަށް ބަންދުވެ، އާންމު ދިރިއުޅުމާއި އޭގެ އުފާތަކުން މަހުރޫމްވެފައި ތިބުމަކީ ވެސް ކެތްކުރަން ފަސޭހަ ކަމެއް ނޫނެވެ.\nއެޕްރީލް 15ގައި މާލެ އިން މި ބައްޔަށް ޕޮޒިޓިވް މީހަކު ފެނުނުކަން ހެލްތު ޕްރޮޓެކްޝަން އޭޖެންސީން އިއުލާންކުރުމާ އެކު ގިނަ ބައެއްގެ ދިރިއުޅުމަށް ބޮޑެތި ބަދަލުތަކެއް އައެވެ. ޒަރޫރީ ބޭނުންތަކަށް ފިޔަވައި ބޭރަށް ނުކުމެ އުޅުން މަނާވެ، ގޭގެ ހަތަރު ފާރަކީ ތިމާގެ އެންމެ ގާތް އެކުވެރިޔާ ކަމަށް ހަދަން ޖެހުނެވެ. މި ބަދަލުތައް ތަޖުރިބާކުރަން ވަކި އުމުރެއް ނުވަތަ ވަކި ޖިންސެއް ނެތެވެ. އޭގެ ތެރެއިން ވެސް ކިޔަވާ ކުދިންނަށް ދިމާވީ ބޮޑު ދައްޗަކާއި ހިތްދަތިކަމެކެވެ.\nމާލޭ ސިޓީގެ ސްކޫލްތަކުގައި ތައުލީމް ހާސިލްކުރަމުންދިޔަ ދަރިވަރުން މިޑް ޓާމް ޗުއްޓީގެ އުފަލުގައި ތިއްބާ މުޅި މާލެ ލޮކްޑައުންވެ، އޭގެ ފަހުން ކިޔެވުމުގެ ހުރިހާ ކަމަކަށް މި އޮތީ ހުރަސް އެޅިފަ އެވެ.\nނަމަވެސް އުނގެނުމުގެ ހައްގުން އެކުދިން މަހުރޫމްވިޔަ ނުދޭން އެޑިއުކޭޝަން މިނިސްޓްރީ އާއި ސްކޫލްތަކާއި ޓީޗަރުން އަންނަނީ ގިނަ މަސައްކަތްތަކެއް ކުރަމުންނެވެ. އެގޮތުން ލޮކްޑައުންގެ ވަރަށް ކުރިން ފެށިގެން ޓެލެކްލާސް އާއި އޮންލައިން ކްލާސްތަކުން ވީ މިންވަރަކުން ދަރިވަރުންނަށް ފިލާވަޅު ނަގައިދެ އެވެ. ނަމަވެސް ސްކޫލަށް ގޮސް ކިޔަވުމާއި ދަރިވަރުންގެ އިޖުތިމާއީ ގުޅުމަށް ބަލާއިރު އެއީ، ދަރިވަރުންނާއި ޓީޗަރުންނަށް ވެސް ހުރަހެކެވެ. އަދި އޮންލައިންކޮށް ކިޔެވުމަކީ ހަރަދު ވެސް ބޮޑު ކަމެކެވެ.\nމާލޭ ސިޓީގެ ޕްރައިމަރީ ސްކޫލެއްގެ ޓީޗަރަކު ބުނީ އޮންލައިން ކްލާސްތަކަށް އިންޓަރނެޓް ބޭނުންވާ އިރު މާލީ ގޮތުން ފުދުންތެރި ނޫން ދަރިވަރުންނަށް ވަރަށް ގިނަ ފަހަރު ފިލާވަޅުތައް ގެއްލެ އެވެ. ސަރުކާރުގެ ފަރާތުން ކޮންމެވެސް މިންވަރަކަށް ޑޭޓާ ފޯރުކޮށްދިން ނަމަވެސް، އެއީ ދާ ވަގުތަށް ބަލައިރު އެންމެ އެކަށޭނަ މިންވަރަކަށް ނުވެއެވެ.\nކޮވިޑާ ގުޅިގެން މާލެ ސަރަހައްދުގެ ސްކޫލުތައް ބަންދު ކޮށްފައިވާތީ، ކުއްޖަކު ގޭގައި އޮންލައިން ކްލާސް ނަގާއިރު، އެހެން ދެ ކުއްޖަކު އެ ކްލާސް ކުރިއަށް ދާ ގޮތް ބަލަނީ.\nސްކޫލަކީ ދަރިވަރުންގެ ދެވަނަ ގެއެވެ. އެހެން ދަރިވަރުންނާއި މުދައްރިސުންނަކީ ދެވަނަ އާއިލާއެވެ. ދަރިވަރުންނާއި ސްކޫލްތަކާ ގުޅިފައިވަނީ މިފަދަ ގޮތަކަށެވެ. ޓީޗަރަކު ފާހަގަކުރި ގޮތުގައި ދަރިވަރުންނަށް ގޭތެރޭގެ މާހައުލުން ދިމާވާ ހިތްނުތަނަވަސްވާ ފަދަ ކަންކަމާއި އަނިޔާތަކުގެ ވާހަކަ ކިޔައިދީ އެހީއަށް އެދެން އޮންނަ އެއް މާހައުލަކީ ސްކޫލެވެ. ނަމަވެސް މިއަދު އެކުދިން ގޭބަންދުގައި ތިބޭއިރު ސިއްރުން އެވާހަކަތައް ހިއްސާ ކުރެވޭނެ ފަދަ ގޮތެއް ނެތެވެ. ލޯބިވާ ޓީޗަރުންނާއި ގާތް ރަހުމަތްތެރިންނާ ދިމާނުވެ ގިނަ ދުވަސްތަކެއް ވުމުން އެ ކުދިންގެ ނަފްސާނީ ދުޅަހެޔޮކަމަށް ވެސް އޭގެ ނޭދެވޭ އަސަރު ކުރުމަކީ އެކަށީގެންވާ ކަމެކެވެ. ގިނަ ދަރިވަރުން ތިބީ ކްލާސްތަކަށް އަނބުރާ ގޮސް، ޓީޗަރުންނާއި ރަހުމަތްތެރިންނާ ބައްދަލުވެވޭނެ ދުވަހެއްގެ ފޮނި އިންތިޒާރުގައެވެ.\nލޮކްޑައުންގެ ސަބަބުން ގޭތެރޭގައި ތިބެގެން ކިޔަވައިދޭން ޓީޗަރުންނަށް ވެސް ފަސޭހައެއް ނޫނެވެ. އެހެނީ، ބައެއް މާއްދާތައް ނުވަތަ މައުޟޫއުތަކުގައި “ޕްރެކްޓިކަލް” ބައިތައް ހިމެނިގެން ނޫނީ އެންމެ ފުރިހަމައަށް އުނގަންނައެއް ނުދެވެ އެވެ. މިފަދަ މާއްދާތައް ނުވަތަ މައުޟޫއުތައް އޮންލައިންކޮށް ކިޔަވައިދިނުމުގެ ނަތީޖާއަކަށް ވެގެންދަނީ، ގިނަ ދަރިވަރުންތަކަކަށް އެންމެ ފުރިހަމަ ސިފައެއްގައި ތައުލީމް ހާސިލްކުރުމުގެ ފުރުސަތު ގެއްލުމެވެ. ވަކިން ޚާއްސަކޮށް، ޓީޗަރުންގެ ފަރާތުން ޚާއްސަ ސަމާލުކަމެއް ދޭން ޖެހޭ ދަރިވަރުންނަށް އޮންލައިން ކްލާސްތަކަށް ވުރެ ރަނގަޅުވެފައިވަނީ ސްކޫލަށް ގޮސް ގާތުން ތައުލީމް ހާސިލްކުރުމެވެ.\nކޮވިޑް-19ގެ ބަލިމަޑުކަމާ ދެކޮޅަށް ކުރަމުން މިދާ ހަނގުރާމަ ވަރުގަދަކުރަން ޖެހިފައި މިވަނީ މިފަދަ އެތައް ސަބަބަކާ ހެދިއެވެ. ތިމާގެ އަމަލު ހުންނަ ގޮތުން ބަލީގެ ހާލަތު ގޯސްވެގެން ހިނގައިދާނެއެވެ. ނަތީޖާއަކީ ދަރިވަރުންގެ ތައުލީމް ހާސިލްކުރުމުގެ ހައްގުން މަހުރޫމްވުމެވެ. މިއަދު ދަރިވަރުންނާއި ޓީޗަރުން އާދޭހާ އެކު ހިތުގެ ފުންމިނުން ބޭނުންވަނީ މި ހާލަތުން އަރައިގަނެ އަލުން ސްކޫލްތަކަށް ގޮސް ފުރިހަމަ ތައުލީމެއް ހޯދާށެވެ. މިގޮތަށް ދަރިވަރުންނަށް ސްކޫލަށް ނުދެވި ގޭގައި ބަންދުވެގެން ތިބުމަކީ، އެއްގޮތަކަށް ވެސް "އޯކޭ ކަމެއް" ނޫނެވެ.\nސިއްހަތު ބަލިތައް ސިއްހީ ކުއްލި ނުރައްކަލުގެ ހާލަތު ލޮކްޑައުން ސްކޫލް ތައުލީމް ކިޔަވާކުދިން\nހޯ މް ސްކޫލިން ބޭނުންވާކުދިންނަށް އެފުރުސަތު އޮންނަންވާނެ. އޮންލައިން އެޑިއުކޭޝަނައް ފުރުސަތެއް މިލިބުނީ އެހެންގޮތެއް ނެތިގެން. ގައު މު ތަރައްގީ ވެގެނެއްނޫން.\nބަލަގަ މިނިސްޓަރަށް އޭސްޓާ ރިޕޯޓު ލިބިފަޔޭ އޮތީ. ދެން ހެވެއްނު.\nދަރިން ގޭގައި ބައިތިއްބައިގެން ކިޔަވައިދިނުމަކީ އުނދަގޫކަމެއް. އެކުދިންނަށް މިހާރު ހީވަކަހަލަ ބޮޑު ޗުއްޓިއެއްގައޭ މިތިބެވެނީ. ހުވާމިބުނީ މަގޭ ދިހަ އަހަރުގެ ދަރިޔަށް ހަޅެއްފަޅެއްޖަހައިގެން ކިޔަވަން ބައިންދަންޖެހެނީ. އޮފީހަށް ދަމުން، ގަދަކަމުން ދަރިންލައްވާ ކިޔަވައިދޭން އުޅެންޖެހޭތީ ހުންނަނީ ބޯގޮވާވަރުވެފަ. ހިތަށް އަރާ ކޮންމެ މާއްދާއެއްގެ ވެސް އެއްގަޑިއިރު ފިލާވަޅު ނިންމަދޭން ޓީޗަރުން ހޭދަކުރާނަމައޭ ކުރިއާބަލާފަ ކިޔަވަދޭ ގަޑިމަދުއިރު


ސާޅީސް (ދެވަނަބައި) | Esfiya - Dhivehi Vaahaka Site\nނާޖިހުގެ ބައްޕައާއި ޒުލްފާގެ މައިންބަފައިންނަކީ ފެށުނީއްސުރެ އެކުވެރި އެއްބައެއްގެ ހާލުއަނެއް ބަޔަކު ބަލާ އުޅުނު ގުޅޭ ދެ އާއިލާއެވެ. ނާޖިހާއި ޒުލްފާއަކީ ކުޑައިރުންސުރެ އާއިލީ ބަދަހިކަމުގެ ތެރެއިން ދެކެފަރިތަ ރައްޓެހި ދެ މިތުރުންނެވެ. ދެފަރާތުގެ އާއިލާއިން ވެސް ބޭނުންވީ އެ ރަޙުމަތްތެރިކަމުގައި ރަސްމީކުލަ ޖައްސާށެވެ. އެކަކު އަނެއްކަކަށް އަންގައި ވެސް ނުލަ އެވެ.\nވަލީމާގެ ކަންކަމާ ހުރިހާކަމެއްގެ ތައްޔާރީތައްވަމުން ދިޔައީ ދެ ފަރާތުގެ އާއިލާއިންނެވެ. ގޭތެރޭގެ ހަލަބޮލިކަމާއި މައިންބަފައިންގެ ތުންގުޅުވުންތަކުން ކޮންމެވެސް ބޮޑު ހަރަކާތަކަށް އާއިލާއިން ތައްޔާރުވަމުންދާކަން ނާޖިހަށް ޝައްކުކުރެވިގެން އަހައިލުމުން ބައްޕަގެ ޖަވާބަކަށްވީ މާމަގެ އަހަރުމަތި ދުވަސް ކުލަގަދަކޮށް ތައްޔާރުކުރަން މަންމަ ބޭނުންވެގެން އެކަމަށް އުޅޭ ވާހަކައެވެ. އާއިލީ އެއްވުމެއްގެ ގޮތުގައި ރަޙްމަތެރިންނާއި ލޭގެ ގުޅުން ދައުރުވަމުންދާ ފަރާތްތަކަކަށް އެއް ސުފުރާއަކަށް އަތްހަމަކޮށްލަން ނުލިބޭތާ ދުވަސްވީމައި އެކަމަށް ތައްޔާރުވާ ކަމަށެވެ. ނާޖިހަށް މަސައްކަތެއް ހަވާލު ނުކުރުމުން އެކަމާ ޝަކުވާކުރަން ފެށުމުން މަންމަގެ ޖަވާބަކަށްވީ މިކަމުގެ ބޮޑު ބައެއް ކުޅެނީ ނާޖިހުކަމަށެވެ. ވަގުތު ޖެހުމުން ކަންކަން ވެގެންދާނީ އެންމެ ރަނގަޅަށް ކަމަށެވެ. މަސައްކަތް ކުރަން ހަވާލުކުރީމާ އެކަމަށް ނޫނެކޭ ނުބުނާނެ ކަމަށް އުއްމީދުކުރާ ކަމަށެވެ.\n“ދަރިފުޅަށް އޮތް ހަދިޔާއަކީމީ! އަސުރުމަލު ކުލަ އެ ދަރިފުޅަށް އެންމެ ކަމުދާކުލައެއްނު! އަން.. މިގަމީހާ މި ފަޓުލޫނު ލައިގެން ކަރުގައި އެއްކަލަހެން މި ޝޯލް އޮޅައިލައިގެން މިރޭ ހަތެއް ޖަހާއިރަށް ބޮޑުކޮޓަރިއަށް ނުކުންނާތި! އެންމެން ހާޒިރުވާއިރު ދަރިފުޅުވެސް ވާނެ ހާޒިރުވާން! އަން އަވަހަށްދޭ ތައްޔާރުވާން މިހާރު އެހެރަ6ޖަހަނީ!” އިސްތިރިކޮށް އޮފުއަރުވާލާފައިވާ ގަމީހަކާއި ފަޓުލޫނު އެލުވާފައިވާ ކޮނޑު ދެ އަތުން ހިފައިގެން އައިސް ސޯފާގައި އިން ނާޖިހަށް އޭނާގެ މަންމަ، މުނީރާ ހަވާލުކޮށްލި އެވެ.\n“މި… މި… ނުވެސް!” ނާޖިހުގެ ހިތުގައި އުފެދުނު ސުވާލުތައް ބަންޑުންކޮށްލަން އޭނާގެ ދޫ ނުކުޅެދުނީ ލިބުނު ކުއްލި ސިހުމުންނެވެ.\n“އެކުން ސުވާލު ގިނަ ނުކޮށް އިހަށް މި ބުނާ ގޮތަށް ކަންކޮށްބަލަ! ތިހަރަ ތުނބުޅިވެސް ރީތިކޮށް ބާލައި ބޯވެސް ކުޑަކޮށް ރީތިކޮށްލައިގެން ނިކުންނާތި! ދެން އަވަހަށްދޭ! އެހުރިހާ ސަކަރާތެއް ޖަހަން ވަގުތު އޮންނާނީ ނުވެފަ!” މުނީރާ ބޭނުންވީ ނާޖިހުކޮޓަރިއަށް ފޮނުވާލާށެވެ. އޭރު ވެސް ކުލީމީހުން ކާނާ ތައްޔާރުކުރުމުގެ މަސައްކަތުގައި ފެންޑާގައި ހަރަކާތްތެރިވަމުން ދިޔަ އެވެ. ގޭގައި ގެންގުޅޭ ބޭރު މީހުން މައިގެތެރެ ތަރުތީބުކޮށް ޒީނަތްކުރުމުގައި އަވަދިނެތި ހަރަކާތްތެރިވަމުން ދިޔައެވެ.\nހިނދުކޮޅެއް ފަހެވެ. ނާޖިހު ފެންވަރާ ތައްޔާރުވެ ލޯގަނޑު ކުރިމައްޗަށް ގުދުވެ ގުދުވެފައި ބޮލުގެ އިސްތަށިތައް ޒީނަތްތެރިކޮށް އެކި އިސްތަށީގައި ވަކިވަކިން ޖެލް ލަމުން ކޮޅަށް ހިއްލަނީއެވެ. ދޮރުގައި ދެ ފަހަރަކު ޓަކި ޖަހައިލުމުން ދޮރުހުޅުވާލިއެވެ.\n“ދަރިފުޅު ލަސްވެގެން… އެންމެން އެތިބީ… އަވަހަށް އާދޭ!” މޫނުމަތިން އާދަޔާ ޚިލާފު ޗާލުކަމެއް މުނީރާގެ މޫނުމަތިން ފާޅުވަމުން ދިޔައެވެ. ލައިގެން ހުރި ހެދުމާއެއްވަރަށް ލިބިފައިވާ ހިތްހަމަޖެހުމުން ފާހަގަވުމުން ނާޖިހަށް ހުރެވުނީ ހުއްޓެވިފައި ބަލާށެވެ.\n“އަދިވެސް ހުރީތަ؟ އަވަސްކޮށްގެން ހިނގާ” މުނީރާ ނާޖިހުގެ ކަނާއަތުގައި ހިފައިލިއެވެ.\n“ހިނގާ! މި ނިމުނީ… މަންމަގެ ރީތިކަމުން އަހަރެން… ހާދަ… ހާދަ…” ނާޖިހު މަޑުމަޑުން ހިނގުމެއްގައި މުނީރާގެ ފަހަތުން މައިގެ ތެރެއަށް މިސްރާބު ޖެހިއެވެ.\nވާން އުޅެނީ ކޮންކަމެއްކަން ނާޖިހަށް ކުޑަކޮށްވެސް ރޭކާ ނުލައެވެ. ކުރިމަތީގައިވަނީ ކިހާވަރެއްގެ އިމްތިޙާނެއްކަމެއް ކުޑަކޮށްވެސް ވަޒަންވެސް ނުކުރެވެއެވެ. އޭނާއަށް ގޭތެރެ ސިފަވަމުން ދިޔައީ އާދަޔާޚިލާފު އަލިކޮށެވެ. މަޑުމަޑު މީރުވަހަކުން މުޅި ގޭތެރެ އެއްވަސް ކުރުވާފައިވާއިރު އެކިއެކި މީހުންގެ ހެލިފެލިވުންތަކުން މަންޒަރަށް އިތުރު ފުރިހަމަކަން ވެރިވަމުން ދިޔައެވެ.\nނާޖިހަށް ލިބެމުންދިޔައީ އާދަޔާ ޚިލާފު ހައިރާންކަމެކެވެ. މައިގެތެރޭގެ ތައްޔާރީތައް ފުރިހަމަކަމުންނެވެ. މައިގެތެރޭގައި ނާޖިހުގެ މަންމައާއި ބައްޕަގެ އާއިލާގެ އެންމެން ނަލަހެދި ޒީނަތްވެ މޫނުބަބުޅާ ހާލު ހިނިތުންވެ ތިއްބެވެ. ނާޖިހަށް ބަލައިލެވުނީ އެންމެންގެ މޫނަށް ވަކިވަކިންނެވެ. ކޮންކަމެއްހޭ އަހައިފަދަ ބީދައަކުންނެވެ. ބޮޑުބޭބެއެވެ. ދޮންތަގެ އާއިލާއެވެ. ކުޑައްތައާއި ކާފައެވެ. މާންބެއާއި ބޮޑުދައިތަގެ ކުޑަދެކުދިންނެވެ. ރީއްތައާއި ދޮންތަގެ ދެމަފިރިންނެވެ. ޖަވާބުގައި ކޮންމެ މީހަކުވެސް މަރުޙަބާއޭ ބުނާފަދައިން ހީލައެވެ. ނިތްއަރުވާލަމުންނެވެ.\nމުނީރާފެނުމުން އިބްރާހިމް ރަޝީދު ކޮޅަށް ތެދުވެ ނާޖިހުގެ ކޮނޑުގައި ހިފައިލަމުން ހިނިތުންވެލިއެވެ. ނާޖިހުގެ ކަނާތު ކޮނޑުގައި މަޑުމަޑުން އިބްރާހިމް ހިފަހައްޓައިލިއެވެ. ވައަތު ކޮނޑުގައި މުނީރާ ހިފައިލަމުން ނާޖިހަށް ޚާއްޞަކުރެވިފައިވާ ގޮނޑިދައްކާލަމުން އިށީނުމަށް އިޝާރާތްކޮށްލިއެވެ.\nއިބްރާހިމް ރަޝީދުގެ ހަރަކާތަށް ބަލަބަލާހުރި ބޮޑުދައިތަ މުނީރާގެ ކޮޓަރީގެ ދޮރުހުޅުވައިލިއެވެ. އެއާއެކު ކުރިއަށް ހިނގައިގަތީ ރީތި ހުދުހެދުމަކުން ޖަރީވެފައިވާ ތުއްތުތުއްތު ދެ އަންހެން ކުދިންނެވެ. ފަހަތުން ޕަރީޒާދެއްފަދަ ޗާލު އަންހެންކުއްޖަކު އިސްޖަހައިގެން ހުރެ ހިނގަމުންދިޔައެވެ. މޫނު ނިވާކުރެވިފައިވަނީ ހުދުކުލައިގެ ލޭސްފޮތިންނެވެ. ކަޅުކުލައިގެ ދިގު އެ ފަން އިސްތަށިގަނޑު ތަރުތީބުކުރެވިފައިވަނީ ކުރެހުންތެރިއެއްގެ ތަސްވީރެއްފަދައިން އެކަހަލަ ފަރުމާތަކުންނެވެ. ލައިގެން ހުރި ހެދުމުގެ ވިދުންވަރުން ލޯ ތަރަތަރަ ޖަހައިގެންދާވަރުވެއެވެ. އަންހެން ކުއްޖާގެ ފަހަތުން ދެ މީހަކު މޫނުބަބުޅަމުން ހިނިތުންވެ ކުރިއަށް ހިގަމުން ދިޔައެވެ. ނާޖިހަށް ބަލައިލެވުނީ ކޮންބައެއްތޯއެވެ. ޒުލްފާ މަންމައާއި ބައްޕައެވެ. ކުރެވުނު ހީ ޔަޤީންކުރެވުނީ އެހައި ހިސާބުންނެވެ. ތައްޔާރީތައްވަމުން ދިޔައީ ނާޖިހާއި ޒުލްފާގެ ކައިވެނީގެ ވަލީމާކަން އެނގުނީ ވެސް އެހައި ހިސާބުންނެވެ. ނާޖިހަށް އޮޅުވައިލައިގެން އޭނާގެ ބައްޕަ ފޯމެއްގައި ސޮއިކުރުވިކަން ހަނދާނަށް އައީވެސް އެހާ ހިސާބުންނެވެ. އާއިލާގެ އެންމެން ރާވައިގެން އޭނާއަށް މިދިނީ ކިހާވަރެއްގެ ‘ސަޕްރައިޒެއް’ ހެއްޔެވެ؟ ހަޤީޤަތުގައިވެސް އޭނާ ވަރަށް ސަޕްރައިޒް ވެއްޖެއެވެ. އުއްމީދު ނުކުރާވަރުގެ ކަމެއް އޭނާއަށް ކުރިމަތިވީއެވެ. ނުކިޔަވާ ފިލާވަޅަކުން އިމްތިޙާން ކަރުދާސް ކުރިމަތިވީއެވެ. އެކުވެރިކަމުގެ ނަޒަރުން ދުށްމީހެއް އަނތްބަކަށް ބަދަލުކުރަން ޖެހުނީއެވެ. ވާނުވާ ބޯޑުއަޅުވައިގެން އާއިލާގެ ޤަދަރަށްޓަކައި އަމިއްލަ އުއްމީދުތަކާއި ދެކެމުންދިޔަ ހުވަފެންތަކުގައި ކުލަ ނުޖެހި އެހެން ބައެއްގެ ހުވަފެނުގައި ކުލަޖައްސަން ޖެހުނީއެވެ.\nޚިޔާލީ ފުންކަނޑުގެ ތެރެއިން ނާޖިހު ކުއްލިއަކަށް ހޭލައްވައިލީ ފޯނުކޯލަކުންނެވެ.\n“އާން! ނޫނޭ މިހާރު މިދަނީ ބައްޕަ މަޑުކޮށްލާ ގޭގައި!” ނާޖިހު ފޯނު ކަންފަތުގައި ޖައްސައިލަމުން މަޑުމޮޅި ރާއްގެއްގައި ވާހަކަ ކުރިއަށް ގެންދިޔައެވެ.\nއޭރު ޒުލްފާ ކޮނޑުގައި ދަބަސް އެލުވާލަމުން ބޭރަށް ނުކުންނަން ހިނގައި ގަތެވެ. “މިދަނީ މަންމަ ކައިރިއަށް ގެއަށް، އާދެވޭނީ ޑޮކްޓަރަށްވެސް ދައްކާފަ ބައްޕަ ގެއަށް އައީމަ!” އާދައިގެ މަތިން ދޮރުގެ ތަޅުގައި ހިފައިލަމުން ފަސްއެނބުރި ބަލައިލުމެއްވެސް ނެތި ޒުލްފާ ބުނެލިއެވެ. ނާޖިހު އެއްޗެކޭ ބުނަން އަނގަހުޅުވާލިއިރު ޒުލްފާ ބޭރަށް ނުކުމެ ދޮރުލައްޕާލަނީއެވެ. އެހެންވެ ދެ ފަރާތަށް ބޯ ހޫރާލަމުން އިސްޖަހައިލިއެވެ.\nއެވަގުތެވެ. ނާޖިހު އިނީ އޭނާގެ ބައްޕަ އިބްރާހިމާއެކު ވާހަކަދައްކަން، އިބްރާހިމްގެ ގޭގެ ގޯތިތެރޭގައި ވާ ބޮޑު އުނދޯލީގައެވެ. ޒުލްފާވެސް ހަޔާތުގެ ކަންކަމާ ގުޅޭގޮތުން އޭނާގެ މަންމަ ހަސީނާއަށް ވާނުވާ ހިއްސާކުރަމުން ދިޔައެވެ.\n“މިހާރު އަހަރެން މާޔޫސްވެއްޖެ! ކައިވެންޏަށް އަށްމަސްވަނީ އަދިވެސް ބައްޕާ… ބައްޕަ ތިބުނާ” ނާޖިހު ހުއްޓައިލިއެވެ.\n“ދަރިފުޅާ ކައިވެންޏަކީ ކުރެވޭ މުއާހަދާއެއް! އެކުގައި އުޅުމަށާ އެކުގައި ހިއްސާކުރުމަށް ކުރެވޭ އަހުދެއް! އެފަދަ ބޮޑުކަމެއް ކުރެވޭ އިރު އެކަން ފުރިހަމަ ގޮތުގައި ދެމިހުންނާނީ ފިސާރި ކެތްތެރިވެގެން!” އިބްރާހިމް މަޑުމައިތިރިކަމާއެކު ވާހަކަކުރިއަށް ގެންދިޔައީ ނާޖިހުގެ ބުރަކަށީ ފިރުމަން އިނދެއެވެ.\n“އަހަރެން މާޔޫސްވެއްޖެ! ގޮތް ހުސްވެއްޖެ! ނާޖިހަށް އަހަރެންގެ އިހުސާސްތަކެއް ދެނެއެއް ނުގަނެވޭ! ގެއަށް ވަންނަ ކޮންމެ ފަހަރަކު އޮންނަނީ ޝަކުވާކުރުން!” ޒުލްފާ ވާހަކަދައްކަމުން ދިޔައީ އޭނާގެ މަންމަގެ އުނގުގައި ބޯއަޅައިގެން އޮވެ މަންމަގެ ކޮޓަރީގައި އިނދެއެވެ.\n“ދަރިފުޅާ… ކެތްތެރިވާންވާނެ… ދަރިފުޅަށް އަދި އުފާވެރި ނިޔާމަ ދިރިއުޅުމެއް ލިބެނޭ” ޒުލްފާގެ މަންނަ، ހަސީނާ ޒުލްފާގެ ބޮލުގައި ފިރުމައިލަމުން ވާހަކަދެއްކީ މަޑުމޮޅި ރާގެއްގައެވެ.\n“ކެތްކުރެވޭނީ މިހާވަރަކަށް! އެހެންމީހަކު ނަމަ މިހާރު..” ނާޖިހުގެ އަޑުގައި ހިތާމައިގެ މަޑުމޮޅިކަން ވެރިވަމުން ދިޔައެވެ.\n“ދިމާވާ ކޮންމެ ކަމަކުން މައިދާން ދޫކޮށްފައި ދިޔުމަކީ އަހަރުމެންގެ ސިފައަކަށް ވެގެން ނުވާނެ! ބައްޕަ އަބަދުވެސް ބުނަމެއްނު ލޯބި ލިބޭނީ ލޯބި ހޯދަން ދަސްކޮށްގެންނޭ! ލޯބި ހާސިލުކުރެވޭނީ ލޯބިވާން އެނގިގެންނޭ! ލޯބިވެވޭނީ…” އިބްރާހިމް ކަރުކެހިލިއެވެ. މަޑުމަޑުން ކޮޅަށް ތެދުވެ ގޯތިތެރޭގައިވާ ހުސް ޖާގައާ ދިމާއަށް ހިނގައިގަތެވެ. ނާޖިހު ވެސް ފަހަތުން ހިނގައިގަންނަމުން ކުރިއަށް ޖެހިލިއެވެ.\n“ލޯބި ހާސިލުކުރަން ހިތްނޭދޭ ކަންކަން ކުރިއަކަސް އެ ދާއިމީ ކަމަކަށް ނުވާނެކަން މަންމައަށް ވެސް އެނގޭނެ! ކުރިން ރޭ ވެސް އަހަރެންގެ އުފަންދުވަސް ފާހަގަކުރަން ބޮޑު ކޭކެއް ގެނެސް ގޭތެރޭގަ އުއްބައްތި ޖަހައި ލައްކަ ދެއްކުންތެރިކަން ދައްކަން އޭނާ މަސައްކަތްކުރި! އޮފީހުން ގެއަށް އަންނަންވާއިރަށް ކޮޓަރީގައި މާބޮނޑި ބާއްވާ ކާޑު ބާއްވާ! ޕާރުސަލް ބާއްވާހެދި! އަޅެ ކީއްވާނީ އެ މާބޮނޑިއާ އެ ޕާރުސަލް ވެސް އޭނާއަތުން އަހަންނަށް ދިންނަމަ! އެކޭކު ވެސް އޭނާ ފަޅައިދޭން… ދެން ނޭނގެ… އެހެންވެ މި ބުނަނީ ޠަބީއަތުގަ ނެތްކަމެއް މީހުން ބުނާތީ މީހުންނަށް ދައްކަން ކުރަނީއޭ” ޒުލްފާގެ އަޑު ކުރަކިވަމުން ގިސްލުމުގެ އިހުސާސް އަޑުން ފާހަގަވަމުން ދިޔައެވެ. މަޑުމަޑުން ތެދުވެ ހަސީނާއާ ހަތަރުކަޅި ހަމަކޮށްލިއެވެ.\n“ދަރިފުޅާ! ދަރިފުޅުވެސް ހިތްހެޔޮކަމާއެކު ނާޖިހާ ވާހަކަދައްކާ ހީސަމާސާ ކޮށް އުޅުނީމަނޫންތަ ތިޔަ ހުރިހާ ކަމެއް ބަދަލުވާނީ… ބައެއް މީހުންނަކީ ލޯބިވާ ވާހަކަ ފާޅުނުކުރާ މީހުން.. ކިތައްމެ ލޯބިވިޔަސް އަނގައިން އެކަން ހާމަނުކުރާ މީހުން! އަނެއް ބައި މީހުންނަކީ ލޯބިވާކަން މީހުންނަށް ދައްކަން އުޅޭ މީހުން! ޙަޤީޤަތަކީ ޢަމަލުން ލޯބިވާކަން ދައްކާ މީހުންނަކީ ޙަޤީޤީ ލޯބިވާމީހުންނަކީ… އެ ފަދަ ލޯތްބަކާ ދަރިފުޅު ތިޔަ ފެއަށް ޖެހެނީ…” ހަސީނާ ޒުލްފާއަށް ވިސްނައިދެވޭތޯ ބަލަމުން ދިޔައެވެ.\n“ތިބުނާ ލޯތްބެއް ނުލިބުނެއްނު! ލޯބި ހޯދަން އަހަރެން ނުކުރަނީ ކޮންކަމެއް! މީހަކު ބުނިހާކަމެއް އަހަރެން މިކުރަނީ… ނޭގެ މިކަމަކާހުރެ މިހާރު އޮފީހަށް ދާހިތެއް ކާހިތެއް ބޯ ހިތެއްވެސް ނުވޭ! އަބަދު… އަބަދު…” ނާޖިހުވެސް ފުންނޭވާއެއް ދޫކޮށްލި އެވެ.\n“ބައްޕަ މި ބުނާ ގޮތް ހަދާ! އަން މި ފޮތުގެ ބޭނުންކުރޭ! ކަންކުރަންވީ ހުރިހާ ގޮތެއް ފޮތުގައި އޮންނާނެ! ހަނދާން ބަހައްޓާތި ކޮންމެ ދުވަހަކުވެސް ކިޔާނީ އެދުވަހު ކިޔަން ޖެހޭ ޞަފްޙާ އެކަނި! އިތުރު ޞަފްޙާތައް ބަލައިފި ނަމަ ކުރަން ބޭނުންވެގެން މިއުޅޭ ކަމެއް ކާމިޔާބެއް ނުވާނެ!” ގޯތިތެރޭގައި ބަހައްޓާފައި ހުރި ކޮފީ މޭޒުމަތީގައިވާ ދަބަހުން މޮނީޓަރު ފޮތް ސައިޒުގެ ކުޑަ ފޮތެއް ނަގައި ނާޖިހަށް ދިއްކޮށްލިއެވެ.\n“މިކަމުން؟” ނާޖިހަށް ޤަބޫލެއް ނުކުރެވުނެވެ.\n“ސާޅީސް ދުވަސްތެރޭ ކާމިޔާބުވާނެ! ތިޔައީ މުޖައްރިބު ކަމެއް! ތަޖުރިބާކުރެވި އަޖުމަ ބެލިފައިވާ ކަމެއް! ސުވާލުކުރާނީ ބުނާ ދުވަސް ފަހަނައަޅައި ދިޔުމުން! މާދަމާއިން ފެށިގެން ސާޅީސް ދުވަސް ގުނަން ފަށާ! ބަރާބަރު ސާޅީސް ހަމަވާއިރު ބަދަލެއް ނައިސްފި ނަމަ ބައްޕަ ވެސް ނާކާމިޔާބުވީކަމަށް ބަލާ ދަރިފުޅު ބޭނުން ގޮތަކަށް ކަންކަން ނިންމާ!”\nvaahaka v intrestin… ekm hithah araa suvaalaky kaivenyaky kulhi vareh heyyy??????????????\nRan ves nukiyuvva kaiveni kurevey tha. Hama form eh ga sign kuriyakas kaivenyeh nukureveyne dhw\nSing kureema firimeehaage baininuny rankiyumuga\nsing or sign??????????\nއެވިއްސާރަ ރޭ… ތިންވަނަބައި\nއެ ކީއްވެހޭ ހިތަށް މަގޭ މިހެންވަނީ 35\nލޯބި December 2, 2018\nލޯބި April 14, 2014\nލޯބި July 11, 2020


މަހަކު 6,526.77 ރުފިޔާ\nމަހަކު 2,797.19 ރުފިޔާ\nގްރޭޑް 12 ނިންމާފައިވުމާއެކު، އިދާރީ މަސައްކަތާއި، އޮފީސް މަސައްކަތުގެ، މަދުވެގެން4އަހަރު ދުވަހުގެ ޞަރީޙަ ތަޖުރިބާ (ފޯމަލް ޓްރޭނިންގއާއެކު) ލިބިފައިވުން.\nލެވެލް3ގެ ސެޓްފިކެޓަކަށްފަހު، ތަޖުރިބާގެ ސަބަބުން، ބޭނުންވާ ދާއިރާއިން ޚާއްޞަ ހުނަރުތަކެއް ހުރުން ނުވަތަ އެއް ޓްރޭޑަށްވުރެ ގިނަ ޓްރޭޑް އެނގުން ނުވަތަ އެއް ޓްރޭޑް ހުނަރާއެކު، ސްޕަވައިޒްކުރުމުގެ ނުވަތަ އިދާރީ މަސައްކަތުގެ ހުނަރާއި ތަޖުރިބާ ހުރުން.\nމޭސަން/ ޕްލަމަރ ގްރޭޑް4ގެ މަޤާމަށް މީހަކު ނުލިބިއްޖެނަމަ، މޭސަން/ޕްލަމަރ ގްރޭޑް3ގެ މަޤާމަށް ފުރުޞަތު ހުޅުވައިލަމެވެ.\nމޭސަން / ޕްލަމަރ\nމަހަކު 5,604.76 ރުފިޔާ\nމަހަކު 2,402.04 ރުފިޔާ\nކުރާ މަސައްކަތާ ބެހޭ ސެޓިފިކެޓް ލެވެލް3ލިބިފައިވުން ނުވަތަ ގްރޭޑް 12 ނިންމާފައި ނުވަތަ ސެޓިފިކެޓް ލެވެލް2ލިބިފައިވުމާއެކު، ސެޓިފިކެޓަށްފަހު، ކުރާ މަސައްކަތާ ގުޅޭ ދާއިރާއިން 1 އަހަރުދުވަހުގެ ތަޖުރިބާ ލިބިފައިވުން.\nރޭނުމާއި، ރާނާފައިވާ ތަންތަނަށް ގެންނަންޖެހޭ ބަދަލު ގެނައުމާއި، މަރާމާތުގެ މަސައްކަތާއި، ފާރުތަކާއި ގަލާއި ހިލަ އަތުރައިގެން ހަދާފައިވާ ތަންތަން ދެމެހެއްޓުމުގެ މަސައްކަތް ކުރުން.\nގަލާއި ހިލަ، ކޮންކޮރީޓް، ކޮންކްރީޓް ބްލޮކް އަޅައިގެން ހިނގާ ތަންތަން ހެދުމާއި، ސިޑިފަދަ ތަންތަން ސިމެންތިން ހެދުމާއި މަރާމާތުކުރުން.\nއިމާރާތުގެ ފާރުތަކުން ހަލާކުވާ ތަންތަން، ގަލާއި ސިމެންތި ބޭނުންކޮށްގެން ހެދުން.\nފާޚާނާތަށި، މޫނުދޮންނަތަށި ހަރުކޮށް ބަދަލުކުރުމާއި، ފާޚާނާ، ފާރު، ތަޅުން، ބަދިގެއާއި އަދި އެނޫންވެސް ތަންތަނުގައި ތަށިމުށި ޖެހުމާއި ހަލާކުވެގެން ބަދަލުކުރަންޖެހޭ ތަށިމުށި ބަދަލުކުރުން.\nރާނައި ސިމެންތި ޖެހުމާއި، ޕުޓީގެ މަސައްކަތާއި ކުލައާއި ދަވާދުލުން.\nރާނާ ސިމެންތިޖެހުމުގެ މަސައްކަތްތަކުތެ އެސްޓިމޭޓް މައުލޫމާތު ތައްޔާރުކުރުން.\nރޭނުމުގެ މަސައްކަތްތަކާ ގުޅުންހުރި ވަޑާމުގެ މަސައްކަތް ކުރުން.\nއެކުގައި މަސައްކަތްކުރާ އެހެންމީހުންނާ މަސައްކަތް ހަވާލުކުރުން.\nމަސައްކަތްތަކަށް ބޭނުންވާ ތަކެތީގެ ކޯޓޭޝަނާއި ތަކެތި ފިހާރަތަކުން ގެނައުން.\nކަޕްލިން، ކްލޭމްޕް، އިސްކުރު، ބޯލްޓް، ސިމެންތި، ޕްލާސްޓިކް ތެރަސް، ނުވަތަ ސޯލްޑަރިން، ބްރޭޒިން، އަދި ވެލްޑިންއާއި ތަފާތު އިކްވިޕްމަންޓް ބޭނުންކޮށްގެން ހޮޅީގެ ބައިތައް ގުޅުވުން.\nފެންވައިރު ނުވަތަ ފެންވައިރުކުރާ ތަކެތި ވައިން ނުވަތަ ފެނުން ޕްރެޝަރގޭޖުގެ އެހީގައި ލީކް ޓެސްޓްކޮށް، ލީކްވާ ތަންތަން ހޯދުން.\nމަސައްކަތުގެ އަގުތަކުގެ އެސްޓިމޭޓް ލިޔެ ކޮންޓްރެކްޓްތަކާ ބެހޭގޮތުން ވާހަކަދެއްކުން.\nއިމާރާތުގެ ޕްލޭނަށާއި ތަން ރަނގަޅަށް ބަލައި ފެންވައިރުކުރަން ބޭނުންވާ ތަކެއްޗާއި ފެންވައިރު ކުރާނެގޮތް ކަނޑައެޅުމާއި، ކަރަންޓް ވައިރިން ފަދަ ކަމަކަށް އަސަރު ނުކުރާނެގޮތަކަށް ހޮޅި އަޅާނެ ޕްލޭނެއް ހެދުން.\nހަވާލުކުރެވޭ މަސައްކަތްތަކުގެ ރިކޯޑާއި މަސައްކަތުގެ ރިޕޯޓް ތައްޔާރުކުރުން.\nއިމާރާތުގައި ފެން ގުޅާފައިވާ ތަކެއްޗާއި ކަނެކްޝަންތަކާއި ހޮޅި އަޅާފައިވާ ތަންތަން ފާހަގަކުރުން.\nޕައިޕްކަޓަރ، ބެންޑަރު، ތްރެޑްކަޓަރުފަދަ ތަކެތި ބޭނުންކޮށްގެން ތްރެޑް ކެނޑުމާއި، އެންގަލްތަކަށް ހޮޅި ލަނބައި ހެދުން.\nފާޚާނާތަކަށާއި ވޯޓަރ ހީޓަރާއި ސިންކް އަދި ފެންގުޅާ އެންމެހައި ތަކެއްޗަށް ފެންބަންދާއި ފިޓިންގްސް ހިމަނައިގެން ހޮޅި އަޅައި ފެންވައިރު ކުރުން.\nހޮޅިއާއި ފިޓިންގްސް ލައްވަންޖެހޭ ތަންތަން ކެނޑުމާއި، ފާރުގައްޔާއި ސީލިންގުގައި ހޮޅި ހަރުކުރާ ސަޕޯޓް ހަރުކުރުން.\nފެންއިސްކުރު، ފެންކަރު، ފެންބަންދު، ވަސަރާއި ފަޅައިގެންދާ ހޮޅި ބަދަލުކުރުމާއި، ބެދޭ ޑްރެއިން ސާފުކޮށް، މި ތަކެތި މަރާތުކޮށް ބެލެހެއްޓުން.\nފާޚާނާ ނިޒާމުގެ އިތުރުން، އަޑިން ހޮޅިލައްވައިގެން ފެންގުޅަންޖެހޭ ސިސްޓަމްތަކަށް ފެންވައިރު އެޅުން.\nލިބިފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްތަކުގެ ކޮޕީ (އެކްރެޑިޓްކޮށްފައިވާ ސަނަދާއި، އަޞްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހަކުން ތައްގަނޑު ޖަހާފައިވާ އަޞްލު)\nއިޢުލާނުގައި ބަޔާންކޮށްފައިވާ ހުރިހާ ލިޔެކިޔުންތައް އެޕްލިކޭޝަނާއެކު ފޮނުވަން ޖެހޭނެއެވެ.\nއިންޓަރވިޔު ކުރެވޭނީ، އިޢުލާންގައި ބަޔާންކުރެވިފައިވާ މަޤާމަށް ޝަރުޠު ހަމަވާ ކެންޑިޑޭޓުންގެ ތެރެއިން ޝޯޓްލިސްޓް ކުރެވޭ ފަރާތްތަކާ އެކަންޏެވެ.\nމަޤާމަށް ނުހޮވޭ ކެންޑިޑޭޓުންނަށް ސިޓީ ފޮނުވޭނީ، އިންޓަވިއުކޮށް ނިމުމަށް ފަހުގައެވެ.\nމަޢުލޫމާތު ސާފުކުރުމަށް ގުޅުއްވާނީ 3345157 ނަންބަރު ފޯނާއެވެ.\nޕަބްލިޝްކުރި ގަޑި: 09:56


Nurahkkalah Hushahelhifaivaa Hurihaa Bidheyseen Quarantine Vumah Angaifi | Hathaavees\nނުރައްކަލަށް ހުށަހެޅިފައިވާ ހުރިހާ ބިދޭސީން ކަރަންޓީން ވުމަށް އަންގައިފި\nކޮވިޑް19އިން މާލޭގައި ފެތުރެން ފެށުމުން ރައްކާތެރިކަމުގެ ފިޔަވަޅެއްގެ ގޮތުން ބައެއް މީހުން މޫނު ނިވާކޮށްގެން-- ފޮޓޯ/ ސަން\nކޮވިޑް19 ގެ ނުރައްކަލަށް ހުށަހެޅިފައިވާ ހުރިހާ ބިދޭސީން ނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)އިން ކަނޑައަޅާ ތަނެއްގައި ކަރަންޓީން ކުރުމަށް ޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު މިއަދު އަންގަވައިފިއެވެ.\nޑިރެކްޓާ ޖެނެރަލް އޮފް ޕަބްލިކް ހެލްތު، މައިމޫނާ އަބޫބަކުރު ސޮއިކުރައްވާ މިއަދު ނެރުއްވި އެންގުމެއްގައި ވިދާޅުވެފައި ވަނީ މާލެ ސަރަހައްދުގައި ކޮވިޑް19 ހަލުވިކަމާއެކު ފެތުރެމުން ދާތީ، އަދި ބަލި އެންމެ ބޮޑަށް ފެތުރެމުންދަނީ މާލޭގައި ދިރިއުޅެމުންދާ ބިދޭސީންގެ މެދުގައި ކަމަށް ވެފައި، ބިދޭސީ މަސައްކަތްތެރިންގެ މެދުގައި ހަލުވިކަމާއެކު ބަލި ފެތުރެމުގެ ފުރުސަތު ބޮޑުކަަމަށް ފެންނާތީ ފިޔަވަޅުތަކެއް އަޅަން ނިންމަވާފައިވާ ކަމަށެވެ.\nއެގޮތުން މާލެ ސަރަހައްދުގައި އުޅޭ ބިދޭސީންގެ ތެރެއިން ވަޒީފާ އަދާކުރާ ވަކި ތަނެއް ނެތް އަދި ދިރިއުޅޭނެ ވަކި ތަނެއް ކަނޑައެޅިފައިނުވާ ބިދޭސީ މަސައްކަތްތެރިން އެކަހެރިކޮށް މޮނިޓަރު ނުކުރާ ނަމަ އެމީހުންގެ މެެދުގައި ކޮވިޑް ފެތުރުމުގެ ފުރުސަތު ވަރަަށް ބޮޑު ކަމަށް ފެންނާނީ އެންއީއޯސީން ކަނޑައަޅާ ތަނެއްގައި ކަރަންޓީން ކުރަން ވަނީ އަންގާފައެވެ.\nއަދި މާލެ ސަރަހައްދުގައި އުޅޭ ބިދޭސީންގެ ތެރެއިން ފުލުހުން މިހާރުވެސް މޮނިޓަރު ކުރަމުންދާ ތަންތަނުގައި އުޅޭ ބިދޭސީންނަކީ ބައްޔަށް ޕޮޒިޓިވްވެފައިވާ މީހުންނާ ގުޅުންހުރި ބަޔަކަށްވާތީ އެ މީހުުންވެސް އެންއީއޯސީން ކަނޑައަޅާ ތަނެއްގައި ކަރަންޓީން ކުރަން ވަނީ އަންގާފައެވެ.\nމީގެއިތުރުން ކޮވިޑަށް ޕޮޒިޓިވްވި ފަރަތާކައި ސީދާ ގޮތުންނާއި ނުސީދާ ގޮތުން ދިމާވެފައިވާ ހުރިހާ ބިދޭސީންނާއި ބިދޭސީންތެ ތެރެއިން ނުރައްކަލަށް ހުށަހެޅިފައިވާ ނުވަތަ ބަލީގެ ނުރައްކަލެއް އޮތް ކަމަށް ބެލެވޭ ހުރިހާ ބިދޭސީންވެސް އެންއީއޯސީން ކަނޑައަޅާ ތަނެއްގައި ކަރަންޓީން ކުރަން ވަނީ އަންގާފައެވެ.\nރާއްޖެއިން މިހާތަނަށް 491 މީހަކަށް ކޮވިޑް19 ޖެހިފައިވާއިރު އޭގެތެރެއިން އެންމެ ގިނައީ ބިދޭސީންނެވެ. އެގޮތުން ރާއްޖޭގައި މަސައްކަތް ކުރާ ބަންގްލަދޭޝް ރައްޔިތުންގެ ތެރެއިން 261 މީހަކަށް ވަނީ ކޮވިޑް19 ޖެހިފައެވެ. އިންޑިއާގެ 51 ރައްޔިތަކަށް ރާއްޖެއިން ކޮވިޑް19 ޖެހިފައިވާއިރު ޕާކިސްތާނު ތިން މީހުންނާއި ލަންކާ އަދި ނޭޕާލުގެ ދެ މީހަކަށް ކޮވިޑް19 ޖެހިފައެވެ.


Bodu hiyaanaathaa gulhigen interpol in red notice nerunu meehunge...\nރާއްޖެ - އެމްއެމްޕީއާރްސީ ޚިޔާނާތް\nބޮޑު ހިޔާނާތާ ގުޅިގެން އިންޓަޕޯލުން ރެޑް ނޯޓިސް ނެރުނު މީހުންގެ ނަންތައް ނަގައިފި\nހަތަރު މީހެއްގެ ނަން ވަނީ ނަގާފައި\nފިލައިގެން އެ މީހުން އުޅެނީ އިނގިރޭސީވިލާތުގައި\nރެޑް ނޯޓިސް ނެރުނީ 2016ގައި\nކ. މާލެ 18 އޭޕުރިލް 2019 | ބުރާސްފަތި 19:14 7,155\nއިންޓަޕޯލުން ރެޑް ނޯޓިސް ނެރުނު މީހުންގެ ތެރެއިން ނަން ނެގި މީހުން - ރާއްޖެ އެމްވީ\nކުރީގެ ރައީސް އަބްދުﷲ ޔާމީންގެ ސަރުކާރުގައި ހިންގި އެންމެ ބޮޑު ހިޔާނާތް، އެމްއެމްޕީއާރްސީގެ ހިޔާނާތާ ގުޅިގެން ފިލައިގެން އުޅޭތީ އިންޓަޕޯލުން ރެޑް ނޯޓިސް ނެރުނު ހަތަރު މީހެއްގެ ނަން ނަގައިފިއެވެ.\nޓެރަރިޒަމާއި މަނީލޯންޑްރިންގެ މައްސަލަތަކަކާ ގުޅިގެން އިންޓަޕޯލުން 2015 ވަނަ އަހަރު ރެޑްނޯޓިސް ނެރުނު ތިން މީހުންނަކީ މ. ސެސްނާ، މުހައްމަދު އައްލާމް ލަތީފާއި މ. ލޭންޑްއޮފްގާރޑްން، އަހުމަދު އިޝްފާހު އަލީ އާއި ގ. އިވާލި މުހައްމަދު ހުސައިން (އޮއިއްޓޭ)ގެ އިތުރުން އެޗްޑީސީގެ ކުރީގެ ޗެއާމަން މުހައްމަދު އަސީލެވެ.\nނަމަވެސް އިންޓަޕޯލުން ރެޑް ނޯޓިސް ނެރެފައިވާ މީހުންގެ ތެރޭގައި އެ ހަތަރު މީހުންގެ ނަމެއް މިހާރު ނެތެވެ. އެ ނަންތައް ނެގި ސަބަބާ ގުޅޭ ގޮތުން ސަރުކާރުން ރަސްމީ ބަހެއް އަދި ނުބުނެއެވެ.\nރާއްޖެއެމްވީއަށް އެނގިފައިވާ މޮހޯ އާއި އޮއިއްޓޭގެ އިތުރުން އިޝްފާހު ދިރިއުޅެނީ އިނގިރޭސީވިލާތުގައެވެ. އަދި އަސީލު ދިރިއުޅެނީ އޮސްޓްރޭލިއާގައެވެ. އެ މީހުންގެ ތެރެއިން ބައެއް މީހުން އެ ގައުމުތަކުގައި ދިރިއުޅެނީ އާއިލާއާއެކުގައެވެ.\nނަމަވެސް ރިޔާސީ ލޯންޗުކޮޅުގައި އެއްޗެއް ގޮއްވާލި ހާދިސާއާ ގުޅިގެން ހޯދަން އިއުލާނު ކުރި ހއ. މުރައިދޫ، ވައިޖެހޭގެ، މުހައްމަދު ވިޝާމް ހޯދަން އިންޓަޕޯލުން ނެރުނު ރެޑްނޯޓިސް އަދިވެސް އުވައެއް ނުލައެވެ. އޭނާއާ އެކު އެކި ކުށްތަކުގައި އިންޓަޕޯލުން ރެޑްނޯޓިސް ނެރެފައިވާ ދިވެހިންގެ އަދަދު 11އަށް އަރައެވެ.\nރެޑް ނޯޓިސް އުވާލި މީހުންގެ ތެރޭގައި ހިމެނޭ މޮހޯއަކީ އެމްއެމްޕީއާރުސީގެ ބޮޑު ޚިޔާނާތާ ގުޅިފައިވާ އެސްއޯއެފް ކުންފުނީގެ ހިއްސާދާރެކެވެ. އެސްއޯއެފް އެކައުންޓް މެދުވެރިކޮށް، ހިޔާނާތުގެ ފައިސާ 155 މީހެއްގެ އެކައުންޓަށް ޖަމާކޮށްފައިވާ ކަމަށް އެންޓިކޮރަޕްޝަންް ކޮމިޝަނުން ވަނީ ބުނެފައެވެ. އެމްއެމްޕީއާރްސީގެ ހިޔާނާތް 1.5 ބިލިއަން ރުފިޔާއަށް އަރާ ކަމަށް އެ ކޮމިޝަނުން ވަނީ ބުނެފައެވެ.\nއެންމެ ފަހުން އަޕްޑޭޓް ކުރީ:4ދުވަަސް ކުރިން | ރިވިއު ކުރީ: ޙުސައިން ޙަސަން


SunOnline: ހދ. އަތޮޅުގެ ބައި އިލެކްޝަން އެމްޑީޕީ ކާމިޔާބުކޮށްފި\nހދ. އަތޮޅުގެ ބައި އިލެކްޝަން އެމްޑީޕީ ކާމިޔާބުކޮށްފި\nއަހުމަދު ނާއިފު 11 Jun 2011, 20:40\nހދ. އަތޮޅު ކައުންސިލުން ހުސްވެފައިވާ ގޮނޑި އެމްޑީޕީގެ ފަރާތުން އެ ދާއިރާ އަށް ކުރިމަތިލެއްވި މެންބަރު ކާމިޔާބުކުރައްވައިފި އެވެ.\nމީގެ ކުރިން އެމްޑީޕީގެ ފަރާތުން ހދ. އަތޮޅު ކައުންސިލަށް ހޮވިވަޑައިގަން މެންބަރު އިސްތިއުފާދެއްވުމާ ގުޅިގެން މިއަދު ބޭއްވި ބައި އިލެކްޝަންގެ ނަތީޖާ ދައްކާ ގޮތުން އެމްޑީޕީގެ ފަރާތުން ކުޅުދުއްފުށީ އުތުރު ދާއިރާ އަށް ކުރިމަތިލެއްވި ނަސްރުﷲ އިސްމާއީލަށް ލިބިވަޑައިގައިގަތީ 509 ވޯޓެވެ. ޑީއާރުޕީ ކެނޑިޑޭޓް އާދަމް މަސްއޫދު މޫސާ އަށް ލިބިވަޑައިގަތީ 279 ވޯޓެވެ.\nއެ ދާއިރާ އިން ވޯޓުލުމުގެ ހައްގު ލިބިގެންވާ 2000 އަށް ވުރެ ގިނަ މީހުންް ތިބި އިރު އިލެކްޝަންސް ކޮމިޝަނުން އާންމު ކުރި ނަތީޖާ ދައްކާ ގޮތުން މިއަދު ވޯޓުލީ 806 މީހުންނެވެ. އޭގެ ތެރެއިން 18 ވޯޓަކީ ބާތިލް ވޯޓެވެ.\nހދ. އަތޮޅު ކައުންސިލްގެ ގޮނޑިއެއް ހުސްވީ އަތޮޅު ކައުންސިލްގައި ކުޅުދުއްފުށީ އުތުރު ދާއިރާ ތަމްސީލް ކުރެއްވި އަލީ ނިފާޒު މުހަންމަދު ސިއްހީ ހާލަތު ގޮތުން ކަމަށް ވިދާޅުވެ އިސްތިއުފާދެއްވުމުންނެވެ. އޭނާ އަކީ ވެސް އެމްޑީޕީގެ ޓިކެޓްގައި އިންތިހާބުވި މެންބަރެކެވެ.


Ihuge Noos: Apollo 13 stamp eba oiytha?\nއިހުގެ ނޫސް: އެޕޯލޯ 13 ސްޓޭމްޕް އެބޮތްތަ؟\nއެޕޯލޯ 13 ސްޓޭމްޕް ނިކުންނާނެކަމަށް ބުނެ "މޫންލައިޓް" ނޫހުގައި 1971 ވަނަ އަހަރު ޝާއިއުކޮށްފައިވާ އިއުލާނެއް.\nސިޓީ އުރައެއްގެ ކަނުގައި ހަރުކޮށްލާފަައި ޕޯސްޓްކޮށްލާ ސްޓޭމްޕުތަކަކީ އެއްގައުމުން އަނެއް ގައުމަށް ފޮނުވާލާ ކުޑަ އިސްތިހާރެކެވެ. ގައުމެއްގެ ރީތިކަން ދައްކުވައިދޭކަހަލަ ގޮތަކަށް ސްޓޭމްޕްތައް ޑިޒައިންކޮށް ތުނޑުތުނޑު ލައްވާލާފައި އެ ގައުމެއް ރަމްޒުވާނެ ކަހަލަ ކުރެހުންތަކުން ފުރިހަމަކޮށް ސިޓީތަކުގައި ތަތް ކޮށްފައި ހުރެ އެވެ. ރާއްޖެއަށް އެންމެ ފުރަތަމަ ތައާރަފު ކުރި ސިލޯނު ސްޓޭމްްޕްތަކުގައި ދިވެހި ކުލައެއް ނެތަަސް ފަހުން ވިއްކި ސްޓޭމްޕްތައް ވަރަށް ދިވެއްސެވެ.\nރާއްޖޭގެ ރީތި ގޮނޑުދޮށްތަކާއި، އެތަަނުގައި ހުންނަ ތަފާތު ބޮލި ބޮއްޔާއި ރިޔަލު ދޯނިތަކުން ގޮސް ކަނޑުގެ ދިރުންތައް ވެސް މި ސްޓޭމްތަކުގައި އޭރު ކުރަަހާފައި ހުއްޓެވެެ. މި ސްޓޭމްޕްތަކުގެ ރީތިކުލަވަރު ކަމުދިޔައީ ދިވެހިންނަށް އެކަންޏެއް ނޫނެވެ. ބައެއް ދޮށީ އުމުރުގެ މީހުން ބުނާ ގޮތުގައި ރާއްޖޭގެ ސްޓޭމްޕްތަކަކީ ދުނިޔޭގައި ވެސް ރީތި ސްޓޭމްތަކުގެ ގޮތުގައި ފާހަގަ ކުރެވޭ ސްޓޭމްޕުތަކެކެވެ.\nއޭގެ ނަތީޖާއަަކަށްވީ އެކި ގައުމުތަކުގެ މީހުން އެއްކުރި "ސްޓޭމްޕް ކަލެކްޝަން"ގައި ރާއްޖޭގެ ސްޓޭމްޕަތައް ހިމެނުމެވެ. ދިވެހިންވެސް ހޮބީ އެއްގެ ގޮތުގައި އެކި ގައުމުތަކުގެ ސްޓޭމްްތައް ބާ ސިޓީ އުރަތަކުން ނައްޓައިގެން، މޮނީޓަރު ފޮތްތަކުގައި ތަތްކޮށް އުޅުނެވެ. އޭރު 10 ރުފިޔާ ފަަސް ރުފިޔާ އަށް ގަނެ، ބޭނުންކޮށްފަައި ހުރި ސްޓޭމްޕުތައް މިހާރު 10،000 ވެސް ވިއްކާލަ އެވެ.\nމި ސްޓޭމްްޕުތަކަށް ދިވެހިންގެ ހިތް ޖެހުނު މިންވަރު އިހުގެ ނޫސްތަކުން އެނގެ އެވެ. އާ ސްޓޭމްޕެއް ނެރޭ ނަަމަ އިއުލާން ކުރި ކަން އެނގޭ ހެއްޔެވެ؟ ނޫނީ ހަނދާން އެބަަ ހުރި ހެއްޔެވެ؟ އޭރު ނިކުންނަ ސްޓޭޕްތަކާ ބެހޭ މައުލޫމާތު ޕޯސްޓު އޮފީހުން އިއުލާންކޮށް ނޫހުގައި ޖެހި އެވެ.\nމި އިއުލާނަކީ ވެސް އެފަދަ އިއުލާނެކެވެ. އިއުލާނުގައި ވަނީ "27 އޭޕްރީލް 1971 ވަނަ ދުވަހު 09:00 ގައި މަތީގައި އެވާ (އެޕޯލޯ 13) ސްޓޭމްޕް ނިކުންނާނެ އެވެ. މި ސްޓޭމްޕުގެ އަގުތަކަކީ،5ލާރި، 20 އަދި 1 ރުފިޔާ އެވެ. ސްޓޭމްޕް ވިއްކުން އޮންނާނީ، ހެނދުނު 9.00ން 12.00 އަށާއި މެންދުރުފަހު 2.00ން 3.00 އަށެވެ. ކެންސަލް ކުރުން އޮންނާނީ މެންދުރުފަހު 2.00ން 4.00 އަށެވެ. ސެޓް ހަމަކޮށް ވިއްކާނީ ހަމަ އެކަނި ނެރޭ ދުވަހު އެވެ". މޫންލައިޓުގައި ޝާއިއު ކުރި އެ އިއުލާނުގައި ވެ އެވެ.\nރާއްޖޭގައި އެދުވަހު ނެރުނު މި ސްޓޭމްޕުގެ ފޮޮޓޯ ގަނޑެއް މިހާރު ފެންނަން ނެތަސް އެ ދައްކަނީ ހަމަ ޔަގީނުންވެސް ދުނިޔޭގެ ޖައްވީ އިދާރާއިން ހަނދަށް ދަތުރުކުރަން އުޅުނު އުޅަނދުގެ ވާހަކަ އެވެ. ސްޓޭމްްޕުގައި އެ ދަތުރުގައި ބައިވެރިވި މީހުން، ޖިމް ލޮވެލް އާއި ޖެކް ސްވިގާޓް އަދި ފްރެޑް ހައިޒްގެ ފޮޓޯގަނޑެއް ޕޯސްޓުން ވިއްކާ އެ ސެޓުގައި ހިމެނޭނެ ކަމަށް ބެލެވެ އެވެ.\nސްޓޭމްޕުތަތްކޮށް ސިޓީ އުރަަ ޕޯސްޓުކުރި ދުވަސްތައް މިހާރު މާޒީ އާއެކު ފޮހެވިގެން ދިޔަސް އޭރު ގެންގުޅުނު އަސްލު ސްޓޭމްޕުތައް ބައެއް މީހުން އަތުގައި ފެންނަން އެބަ ހުއްޓެވެ. ބޮޑެތި ލޮގު ފޮތްތަކާއިި މޮނީޓަރުފޮތްތަކުގައި "މައި ސްޓޭމްޕް ކަލެކްޝަން" ޖަހާ ރަައްކާ ކޮށްފަ އެވެ. އެޕޯލޯ 13ގެ ސްޓޭމްޕު މިއިން ކަލެކްޝަން އެއްގައި އޮތުންވެސް އެކަށީގެން ވެ އެެވެ.


Helicoptarun jaasoosu kurumuge vaahaka:Aaa gothakah baa farisseh!\nރިޕޯޓު - އިންޑިއާ ހެލިކޮޕްޓަރ\nހެލިކޮޕްޓަރުން ޖާސޫސްކުރުމުގެ ވާހަކަ:އާ ގޮތަކަށް ބާ ފަރިއްސެއް!\nރާއްޖޭގެ އިގްތިސާދީ ސަރަހައްދު ބެލެހެއްޓުމާއި، ހިއުމަނިޓޭރިއަން އެސިސްޓެންޓް ގްރައުންޑްގައި ހެލިކޮޕްޓަރު ބޭނުންކުރަނީ\n2013 ވަނަ އަހަރުވެސް ހެލިކޮޕްޓަރުތަކާއެކު އިންޑިޔާ ސިފައިން ރާއްޖޭގައި ތިބި\nކ. މާލެ 27 ޑިސެންބަރު 2018 | ބުރާސްފަތި 07:26 5,635\nއިންޑިޔާއިން ރާއްޖެއަށް ހަދިޔާކޮށްފައިވާ ހެލިކޮޕްޓަރު - އެމްއެންޑީއެފް\nއިންޑިޔާގެ ޖީއެމްއާރް ކުންފުންޏަށް ރާއްޖޭގެ ބައިނަލްއަގްވާމީ ވައިގެ ބަނދަރު ތަރައްގީ ކުރަން 25 އަހަރަށް ދިނުމުން ބަޔަކަށް ހީވީ ފަޔަށް ހިނި އެރިހެނެވެ. ރާއްޖޭގެ އެއާޕޯޓަކީ ފައިސާ އުފެއްދޭ "މެޝިނެއް"ކަން ބަޔަކަށް ވިސްނުނީ، އަދި ފެނުނީ ޖީއެމްއާރުން ހިންގަން ފެށިފަހުންނެވެ. އެއީ މައިދޮރާށި ކަމަށާއި އެއާޕޯޓް ދޫކޮށްލުމަކީ ރާއްޖޭގެ ސިޔާދަތާއި އިސްތިގުލާލާއި މިނިވަންކަމަށް އޮތް ގެއްލުމެއް ކަމަށް ބުނެ، މުޒާހަރާކޮށް، އެންމެ ފަހުން ކުރީގެ ރައީސް މުހައްމަދު ނަޝީދުގެ ވެރިކަން ވެސް ބަދަލުކުރި އެވެ. އެއަށް ފަހު ޖީއެމްއާރު ވެސް ބޭރުކުރި އެވެ. ޖީއެމްއާރަށް ފައިސާ ދެއްކުމަށް ދައުލަތް ދަރުވާލި އެވެ.\nރައީސް ޔާމީންގެ ވެރިކަން ބަދަލުވުމާއެކު، އަނެއްކާ ވެސް ގައުމިއްޔަތޭ، ސިޔާދަތޭ، އިސްތިގުލާލޭ، މިނިވަންކަމޭ ކިޔާފައި އާ ގޮތަކަށް، އާ ރާގަކަށް ފަރިހި ކިޔަން ފަށައިފި އެވެ. މިފަހަރު ޖީއެމްއާރުގެ ވާހަކަ އަށް ނުވިޔަސް، އެ ކިޔަނީ ބާ ފަރިއްސެކެވެ. އިންޑިއާއިން ދީފައިވާ ހެލިކޮޕްޓަރުތަކުގެ ވާހަކަ އެވެ. އަޅެ ފަހެ، މީހަކު މޮޔަ ނުވިއްޔާ ރަނގަޅެވެ. ރައީސް ނަޝީދުގެ ވެރިކަން ފެބްރުއަރީ 7, 2012 ވަނަ އަހަރު ބަދަލުކުރި ފަހުން، ވޭތުވެދިޔަ ދެ ވެރިކަމުގައި ވެސް އިންޑިއާގެ ހެލިކޮޕްޓަރުތައް ހުއްޓެވެ. ބޭނުންވެސްކުރި އެވެ. ރައީސް ޔާމީންގެ ވެރިކަމުގައި ވެސް ދާދި ފަހަކާ ޖެހެންދެން ބޭނުންކުރި އެވެ. އޭރު އެ ކިޔާ އިސްތިގުލާލު ނެތީ ހެއްޔެވެ؟ މިނިވަން ކަމުގެ ފަހުރުވެރި ވާހަކަތައް ނެތީހެއްޔެވެ.\nރައީސް ޔާމީންގެ ވެރިކަން ބަދަލުވިތާ މަހެއްގެ ތެރޭގައި، އެބައި މީހުންނަށް ފެނުނީ އިންޑިއާގެ ހެލިކޮޕްޓަރުން ޖާސޫސްކުރާ ތަނެވެ. އެވެރިން ބުނާ ގޮތުގައި އިންޑިޔާގެ ހެލިކޮޕްޓަރުތައް ބަލަހައްޓަން ރާއްޖޭގައި އިންޑިޔާ ސިފައިން ތިބެނީ "ސްޕައި" ކުރަން ނުވަތަ ޖާސޫސްކުރުމަށެވެ. އަދިވެސް ދިވެހިން މޮޔައިންނަށް ހަދަނީ އެވެ.\nރައީސް ޔާމީންގެ ވެރިކަމުގައި ވެސް އަދި އޭގެ ކުރިން ވެސް މި ގައުމު ދިފާއުކޮށް ދިން ސިފައިން އެ ބުނާ ވާހަކަ އެނގޭހެއްޔެވެ. ސިފައިން ތިބީ ގައުމު ހިމާޔަތްކުރަން ހުވާކޮށްގެން ކަމަށާއި އެބުނާފަދަ ކަންތައްތަކެއް ހިނގާނަމަ އަތްއުރާލައިގެން ނުތިބޭނެ ކަމަށެވެ. އަދި ހެލިކޮޕްޓަރުތަކުން ޖާސޫސުކުރާ ވާހަކަ ދައްކަނީ ރުޅިވެރިކަން ބޮޑުކުރަން ކަމަށެވެ.\nއިންޑިޔާގެ ހެލިކޮޕްޓަރު ރާއްޖޭގައި ބޭނުންކުރަން އެންމެ ފުރަތަމަ ފަށާފައިވަނީ 2010 ވަނަ އަހަރު ރައީސް ނަޝީދުގެ ސަރުކާރުގައެވެ. އޭރުން ފެށިގެން 2013 ވަނަ އަހަރު ރައީސް ޔާމީންގެ ސަރުކާރުގައިވެސް އިންޑިޔާގެ ހެލިކޮޕްޓަރު ރާއްޖޭގައި ދިޔައީ އޮޕަރޭޓް ކުރަމުންނެވެ.އިންޑިއާގެ ހެލިކޮޕްޓަރު ބޭނުންކުރުން ހުއްޓާލީ، ރައީސް އަބްދުﷲ ޔާމީންގެ ވެރިކަމުގެ ފަހުކޮޅުގައި އިންޑިއާ ސަރުކާރާއި ދިވެހި ސަރުކާރުގެ ގުޅުން ގޯސްވި ދުވަސްވަރުއެވެ.\nހެލިކޮޕްޓަރުގެ ފައިސާ ބޮޑު\nއިންޑިޔާގެ ހެލިކޮޕްޓަރު ރާއްޖޭގައި ބޭނުންކުރަމުން އަންނަނީ މައިގަނޑު ދެ ބޭނުމަކަށެވެ. އެއީ ރާއްޖޭގެ އިގްތިސާދީ ސަރަހައްދު ބެލެހެއްޓުމާއި، ހިއުމަނިޓޭރިއަން އެސިސްޓެންޓް ގްރައުންޑްގައި ހެލިކޮޕްޓަރުތައް ބޭނުންކުރުމެވެ. އެގޮތުން ބަލި ހާލު ބޮޑުވެގެން އެތައް ބަޔަކު އުފުލައި، އެ މީހުންގެ ފުރާނަ ސަލާމަތްކުރަން އެހީތެރިކަން ފޯރުކޮށްދީފައިވެ އެވެ. މިދިޔަ އަހަރު އެކަނި ވެސް ސާޅީހަކަށް ދަތުރު ހެލިކޮޕްޓަރުގައި ކުރި އެވެ.\nއިންޑިޔާއިން ހަދިޔާކޮށްފައިވާ ހެލިކޮޕްޓަރު\nދިވެހި އަސްކަރިއްޔާއިން "ސްޕައި" ކުރަން ފުރުސަތު ދޭނެތޯ؟\nހެލިކޮޕްޓަރާއިއެކު އިންޑިޔާ ސިފައިން ރާއްޖޭގައި ތިބިކަމުގައިވިޔަސް އެއީ އެމީހުން ބޭނުން ގޮތަކަށް ބޭނުންކުރެވޭ އެއްޗެއް ނޫނެވެ. މޭޖާރ އަހްމަދު ފާތިހް ވިދާޅުވީ ހެލިކޮޕްޓަރުތައް ބޭނުންކުރަމުން ދާނީ އެމްއެންޑީއެފް އިން އިރުޝާދު ދިނުމުން، އެމްއެންޑީއެފްއިން ބޭނުންވާ ގަނޑިއެއްގައި ބޭނުންވާ ތާކަށް ކަމަށެވެ. އަދި ހެލިކޮޕްޓަރުގެ ދަތުރުތައް އަޅާއިރު، އަބަދުވެސް ދިވެހި އަސްކަރިއްޔާގެ ސިފައިން ހެލިކޮޕްޓަރުތަކުގައި ތިބޭނެ ކަމަށް އެމްއެންޑީއެފްއިން ވަނީ ބުނެފައެވެ.\nދުނިޔޭގެ އެއްވެސް ގައުމެއްގައި ބޭރުގެ ރަހްމަތްތެރިންނަށް ނުވަތަ އެހެނިހެން އާންމު ފޯސަސްގެ އެހީތެރިކަން ނެތި އެއްވެސް ގައުމެއްގެ ސަލާމަތާއި ރައްކާތެރިކަން ނުބެލެހެއްޓެއެވެ. ލާ މެހިފައިވާ ދުނިޔެއެއްގައި ދުނިޔޭގެ ހުރިހާ ގައުމެއްގައިވެސް މިކަން ކުރަމުންދަނީ މި އުސޫލުންނެވެ.\nއިންޑިޔާ ސަރުކާރުން ރާއްޖެއަށް ހަދިޔާކޮށްފައިވާ ހެލިކޮޕްޓަރު\nރާއްޖޭގެ ސަލާމަތާއި ނުރައްކާތެރި ބަލަހައްޓަނީ ވަކި ބަޔަކު ގައުމުގެ ވެރިކަމުގައި ތިބެގެނެއް ނޫނެވެ. އެމްއެންޑީއެފްގެ ސިފައިން ޔުނިފޯމް އަޅައިގެން ތިބެނީ ރާއްޖޭގެ ރައްޔިތުންގެ ސަލާމަތާއި ރައްކާތެރިކަމަށެވެ. އެ ޔުނިފޯރމް އަޅައިގެން ދިވެހި އަސްކަރިއްޔާ އޮންނަ ކޮންމެ ވަގުތެއްގައި ދިވެހި ރައްޔިތުންގެ ސަލާމަތާއި ރައްކާތެރިކަން ދިވެހި އަސްކަރިއްޔާއިން ދިވެހިރައްޔިތުންނަށް ކަށަވަރުކޮށްދޭން ދޭންޖެހެއެވެ.\nބްރިގޭޑިއަރ ޖެނެރަލް އަލީ ޒުހައިރު ވިދާޅުވީ އިންޑިޔާގެ އަސްކަރިއްޔާގެ މީހުން ރާއްޖޭގައި ތިބެނީ އެމްއެންޑީއެފްގެ ބެލުމުގެ ދަށުގައި ކަމަށާއި، އެމީހުން ކަންތަށް މޮނީޓަރ ކުރާނެ ކަމަށާއި، ފިޔަވަޅު އަޅަންޖެހޭ ފަދަ ހާލަތެއް މެދުވެރިވެއްޖެނަމަ ފިޔަވަޅުވެސް އަޅާނެ ކަމަށެވެ.\n"އެމީހުން އެ ތިބެނީ އެމްއެންޑީއެފްގެ ބެލުމުގެ ދަށުގައި އެ މީހުން މަސައްކަތް ކުރަމުންދަނީ. ބުނީމައި ބުނާ ކަމެއް ކުރާނެ، އަޅުގަނޑުމެން ހުރިހާ އޮޕަރޭޝަނަލް ކޮންޓްރޯލްތަކެއް ގެންގުޅެނީ.އެފަދަ ކަމެއް ކުރާނަމަ އަޅުގަނޑުމެންނަށް އިގޭނެ. ތި ހުރިހާ ފަރާތްތަކަށް އެޝުއަރކުރަން އެފަދަ ނުރައްކަލެއް ރާއްޖެއަށް އަންނަ ކަމުގައި ވެއްޖިއްޔާމު އަޅުގަނޑުމެން މިހެން މަޑަކުން ނުތިބޭނެ. އަޅަންޖެހޭ ފިޔަވަޅުތަށް އަޅާނަން" ބްރިގޭޑިއަރ ޖެނެރަލް އަލީ ޒުހައިރު ވިދާޅުވިއެވެ.\nމިވަރުން ވެސް ނުވިސްނޭނަމަ ދެން ތިބާމެންނަށް ނުވިސްނޭނެ އެވެ. ނުވިސްނޭނަމަ ތިޔަ އުޅެނީ ގައުމިއްޔަތު މުހިންމުވެގެނެއް ނޫނެވެ. އަމިއްްލަ މަސްލަހަތުގަ އެވެ. ނުވަތަ ސިޔާސީ ބޭނުމެއްގަ އެވެ.\nއެންމެ ފަހުން އަޕްޑޭޓް ކުރީ:2މަސް ކުރިން | ރިވިއު ކުރީ: ހުސެން ފިޔާޒް


ރަށްވެހި ފަތިސް ކެންޕޭނަށް ރައީސް ނަޝީދު ގދ. އަތޮޅަށް ދަތުރުފައްޓަވަނީ – އަފްޝަން – Maldivian Democratic Party\n03 މާޗް 2020\nރަށްވެހި ފަތިސް ކެންޕޭނަށް ރައީސް ނަޝީދު ގދ. އަތޮޅަށް ދަތުރުފައްޓަވަނީ – އަފްޝަން\nލޯކަލް ކައުންސިލް އިންތިޚާބުގެ ކެމްޕޭނަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު ގދ. އަތޮޅުގެ ހުރިހާ ރަށަކަށް މިހިނގާ މާރޗް މަހުގެ4ވަނަ ދުވަހު ދަތުރު ފައްޓަވާނެ ކަމަށް މައި ކެމްޕެއިންގެ ސްޕޯކްސްޕާރސަން އަފްޝަން ލަތީފު ވިދާޅުވެއްޖެއެވެ.\nޤަވާޢިދުން ކޮންމެ ދުވަހު ރަށްވެހި ފަތިހުގެ ކެންޕޭނުގެ ފަރާތުން ބާއްވާ ނޫސްވެރިންގެ ބައްދަލުވުމުގައި މިއަދު ވާހަކަފުޅުދައްކަވަމުން އަފްޝަން ވިދާޅުވީ މިދަތުރުފުޅުގައި އެމްޑީޕީގެ ޓިކެޓްގައި ގދ. އަތޮޅުގެ ގޮނޑިތަކަށް ވާދަކުރައްވާ ހުރިހާ ކެނޑިޑޭޓުންނާއި ބައްދަލު ކުރައްވާނެކަމަށެވެ. އަދި އެމްޑީޕީ ހަރުގެ ހަރަކާތްތަކާއި، ޖަލްސާތައް މާރޗް6އާއި ހަމައަށް ކުރިއަށްދާނެ ކަމަކަމަށެވެ.\nމީގެއިތުރުން ރައްޔިތުންގެ މަޖިލީހަށް ހުށަހަޅާ ބިލުތަކަށް ޢާންމުންގެ ޚިޔާލު ހޯދުމަށް ޕްރޮގްރާމެއް ހިންގުމަށް މަޖިލީހުން ނިންމާފައިވާކަން ފާހަގަކުރައްވަމުން، އަފްޝަން ވިދާޅުވީ ޢާންމުންގެ ޚިޔާލަށް ފުރަތަމަ ހުޅުވާލާ ބިލަކަށް މިނިމަމް ވޭޖް (އެންމެ ކުޑަ އުޖޫރަ) ކަނޑައެޅުމުގެ ބިލް ވެގެންދާނެ ކަމަށެވެ.\nއަދި މިބިލާއިމެދު މަޝްވަރާކުރުން މާދަންރޭ(4މާރޗް) 8:15 ގައި މަޖިލީހުން ކަނޑައަޅާ މާލަމެއްގައި ކުރިއަށްދާނެ ކަމަށާއި، މިއީ އާއްމުންނާއި ގުޅިލާމެހިފައި އޮތްކަމެއްކަމަށްވެފައި ސޯޝަލް މީޑިޔާގައިވެސް ވާހަކަދެކެވޭ މައްސަލައަކަށް ވުމާއިއެކު، ވީހާވެސް ގިނަ ބޭފުޅުން ވަޑައިގެން ޚިޔާލު ހުށަހަޅުއްވާނެކަމަށް އުއްމީދުކުރައްވާކަމަށް އަފްޝަން ވިދާޅުވިއެވެ.\nއިންސާނުން ބިނާކުރުމުގެ ދާއިރާއިން ސަރުކާރުން ހޯދަމުންދާ ކާމިޔާބީތަކުގެ މައްޗަށް އަލިއަޅުއްވާލައްވަމުން އަފްޝަން ވިދާޅުވީ އިންސާނުން ބިނާކުރުމާއި، ތަޢުލީމީ ސިޔާސަތުގެ އިތުރުން ސިއްޙީ ނިޒާމުގެ ގިނަ މަޝްރޫޢުތަކެއް ކާމިޔާބުކަމާއިއެކު ކުރިއަށްދާކަމަށެވެ. ޚާއްސަކޮށް ސިއްޙީ ނިޒާމުވެސް ލާމަރުކަޒުކުރެވި ރާއްޖޭގެ ފަސް ސަރަހައްދެއްގައި ޓާރޝަރީ ހޮސްޕިޓަލް ޤާއިމުކުރުމުގެ މަސައްކަތް ހިނގަމުންދާކަން އަފްޝަން ފާހަގަކުރެއްވިއެވެ.\nމީގެއިތުރުން މާރޗް6ވަނަ ދުވަހު މުޅި މާލެގައިވެސް ދޮރުންދޮރަށް ހިނގުމުގެ ޚާއްސަ ހަރަކާތެއް ކުރިއަށްދާނެކަމަށާއި، މާލޭގެ ދޮރުންދޮރަށް ހިނގުމުގެ ހަރަކާތުގައި، މާރޗް7ވާ ހޮނިހިރު ދުވަހު އޮންނަ ރަށްވެހި ފަތިސް ފެސްޓިވަލަށް މާލެ ވަޑައިގަންނަވާ އެމްޑީޕީގެ ހަރަކާތްތެރިންވެސް ބައިވެރިވާނެކަމަށް އަފްޝަން ވިދާޅުވިއެވެ.\nވީހާވެސް ގިނަ އެމްޑީޕީގެ މެންބަރުންނާއި، ތާޢީދުކުރައްވާ ބޭފުޅުން މިހަރަކާތްތަކުގައި ބައިވެރިވެވަޑައިގަތުމަށް އަފްޝަން އެދިވަޑައިގަތެވެ.\nހޮނިހިރު ދުވަހުގެ ރަށްވެހި ފަތިސް ފެސްޓިވަލާއި ގުޅޭގޮތުން އިތުރު ތަފްސީލު ދެއްވަމުން އަފްޝަން ވިދާޅުވީ ވިލިމާލޭގައި އޮންނަ މިފެސްޓިވަލުގައި އެމްޑީޕީގެ އެޖެންޑާ19 ވަޢުދުތަކުގެ މައްޗަށް – އިންސާފު، އޯގާތެރި ސަރުކާރު، ފަޚުރުވެރި ޢާއިލާ، ނޫ އިޤްތިސާދު އަދި ޖަޒީރާ ދިރިއުޅުން، ސްޓޯލްތައް ތައްޔާރުކުރެވި، މަޢުލޫމާތު ފޯރުކޮށްދޭނެކަމަށެވެ. އަދި ސަރުކާރުގެ ވަޒީރުން، އެބޭބޭފުޅުންގެ ދާއިރާތަކާބެހޭ މަޢުލޫމާތު ދެއްވުމުގައި ޝާމިލުވެވަޑައިގަންނަވާނެކަމަށެވެ.


ޔޫކޭގެ އެންމެ ބޮޑު ސިނަމާ ޗެއިން، ސިނެވޯލްޑްގެ ސިނަމާތައް ވަގުތީގޮތުން ބަންދުކުރަނީ ޔޫކޭގެ އެންމެ ބޮޑު ސިނަމާ ޗެއިން، ސިނެވޯލްޑްގެ ސިނަމާތައް ވަގުތީގޮތުން ބަންދުކުރަނީ\nޔޫކޭގެ އެންމެ ބޮޑު ސިނަމާ ޗެއިން، ސިނެވޯލްޑްގެ ސިނަމާތައް ވަގުތީގޮތުން ބަންދުކުރަނީ\nއިނގިރޭސިވިލާތުގެ އެންމެ ބޮޑު ސިނަމާ ޗެއިން، ސިނެވޯލްޑް\nއިނގިރޭސިވިލާތުގެ އެންމެ ބޮޑު ސިނަމާ ޗެއިން، ސިނެވޯލްޑްގެ ސިނަމާތައް މި ހަފުތާގެ ތެރޭގައި ވަގުތީގޮތުން ބަންދުކުރުމަށް ވިސްނަމުންދާކަމަށް އެ ކުންފުނިން ހާމަކޮށްފިއެވެ.\nސިނެވޯލްޑްއިން މިފަދަ ނިންމުމަކަށް އައިސްފައި މިވަނީ ކޯވިޑް-19ގެ ސަބަބުން ގިނަ ދުވަސްތަކެއް ވަންދެން ސިނަމާތައް ބަންދުކޮށްފައި އޮތުމަށްފަހު އަލުން ހުޅުވުމަށް ފަހުވެސް ވިޔަފާރި ނުވާކަމަށް ގިނަ ސިނަމާ ހައުސްތަކުން ބުނަމުންދާ ދަނޑިއަޅެއްގައެވެ.\nއިނގިރޭސިވިލާތުގެ އެންމެ ބޮޑު ސިނަމާ ޗެއިން، ސިނެވޯލްޑްއިން ނެރުނު ބަޔާނެއްގައި ބުނީ ކޯވިޑް-19ގެ ސަބަބުން ކުރަމުންދާ ނޭދެވޭ އަސަރުގެ ސަބަބުން ސިނަމާތައް ނުހިންގި ގެއްލުންވުމުގެ ސަބަބުން މި ހަފްތާތެރޭގައި އެ ކުންފުނިން އިނގިރޭސިވިލާތާއި އެމެރިކާގައި ހިންގާ ސިނަމާތައް ވަގުތީގޮތުން ބަންދުކުރުމަށް ނިންމާފައިވާކަމަށެވެ. އެހެންނަމަވެސް، މިކަމުގައި ރަސްމީކޮށް ގޮތެއް ނިންމާނީ މުވައްޒަފުންނާއި މަޝްވަރާކުރުމަށްފަހުކަމަށް އެކުންފުނިން ވަނީ ހާމަކޮށްފައެވެ.\nސިނެވޯލްޑްއިން ވަނީ ސިނަމާތައް ބަންދުކުރަން ނިންމައިފިނަމަ މުވައްޒަފުން ވަޒީފާއިން ކަނޑާނުލާ ނޯޕޭ ލީވްގައި ތިބޭގޮތަށް ހަމަޖެއްސުމުގެ އިންތިޒާމު ހަަމަޖައްސަމުންދާކަމަށް ބުނެފައެވެ. އަދި އަންނަ އަހަރުގެ ތެރޭގައި ސިނަމާތައް ހުޅުވުމުން އެ މުވައްޒަފުންގެ ވަޒީފާ އަލުން ރުޖޫޢަވާގޮތަށް ހަމަޖެއްސުމަށް މުއައްޒަފުންނާއި ވާހަކަދައްކާނެކަމަށް އެކުންފުނިން ބުނެއެވެ.\nސިނެވޯލްޑްގެ ސިނަމާއެއްގެ އެތެރެ\nސިނެވޯލްޑްގެ މި ނިންމުމާއެކު އިނގިރޭސިވިލާތުގައި ހިންގާ އެ ކުންފުނިގެ 127 ސިނަމާއަކާއި، އެ ކުންފުނީގެ ދަށުން އެމެރިކާގައި ހިންގާ ޕިކްޗަރ ހައުސް ވެނޫސްގެ 27 އައުޓްލެޓެއް އަދި އެމެރިކާގައި ހިންގާ ރީގަލް ސިނަމާގެ 536 އައުޓްލެޓެއް ބަންދުކުރާނެކަމަށް ޚަބަރުތައް ބުނެއެވެ.\nސިނެވޯލްޑްގެ މި ނިންމުމުގެ ސަބަބުން އިނގިރޭސިވިލާތުގައި އެކަނިވެސް ފަސް ހާސް ފަސްސަތޭކައަށްވުރެ ގިނަ މުވައްޒަފުންގެ ވަޒީފާއަށް އަސަރުކުރާނެއެވެ. ކޯވިޑް-19ގެ ސަބަބުން މިއަހަރުގެ މާރޗްމަހުން ފެށިގެން ޖުލައި މަހުގެ4ވަނަ ދުވަހާއި ހަމައަށް ސިނެވޯލްޑް ބަންދުކުރުން ޖެހުމުން 1.6 ބިލިއަން ޑޮލަރުގެ ގެއްލުމާއި ކުރިމަތިލާން ޖެހުނުކަމަށް ސިނެވޯލްޑްއިން ހާމަކުރެއެވެ. އަދި މިހާރު ސިނަމާތައް ހިންގަން ޖެހިފައިވާ ގައިޑްލައިންތަކާއި އާންމުންގެ ފިނި ތަރުޙީބާއެކު ދެމެހެއްޓެނިވި ގޮތެއްގައި ސިނަމާތައް ނުހިންގޭނެކަމަށް އެ ކުންފުނިން މީގެ ކުރިން ވަނީ ބުނެފައެވެ.\nޖޭމްސް ބޮންޑްގެ ނޯޓައިމް ޓު ޑައި ޕޯސްޓަރ\nސިނެވޯލްޑްގެ މިފަދަ ނިންމުމެއް ނިންމަން ޖެހުނީ ކޯވިޑްގެ ފަހުން ރިލީސްކުރަން ތައްޔާރުވެރުވެފައި އޮތް ގިނަ ފިލްމްތަކެއް ރިލީޒްކުރުން އަންނަ އަހަރަށް ފަސްކުރަން ޖެހުމުންނެވެ. އެގޮތުން ގިނަ ބަޔަކު އިންތިޒާރުކުރަމުންދިޔަ ޖޭމްސް ބޮންޑްގެ ނޯޓައިމް ޓު ޑައި އަދި ކްރިސްޓޮފާ ނޮލެންސްގެ އެކްޝަން ތްރިލަރ ޓެނެންޓްސް އަދި ފާސްޓް އެންޑް ފިއުރިއަސް ނައިން ފަދަ ފިލްމްތަކުގެ ރިލީސް އަންނަ އަހަރުގެ ކުރީކޮޅަށް ފަސްކުރުމަށް ވަނީ ނިންމާފައެވެ.\nމި ފިލްމްތަކުގެ ރިލީސް ފަސްކުރުމަށް ނިންމާފައިވާއިރު، ބައެއް ފިލްމުތައް އޮންލައިންކޮށް ރިލީޒްކުރުމަކީވެސް ސިނަމާތަކަށް މި ދަނޑިވަޅުގައި ގެއްލުން ބޮޑުވާކަމެއްކަމަށް ތަޖުރިބާކާރުން ބުނެއެވެ. އެގޮތުން ގިނަ ބަޔަކު އިންތިޒާރުކުރަމުން ދިޔަ އަދި ކުޑަކުދިންގެ މެދުގައިވެސް މަޤުބޫލު ކާޓޫން މޫލާންގެ ލައިވް އެކްޝަން ފިލްމް މިދިޔަ މަހު ޑިޒްނީ ޕްލަސްއިން އޮންލައިންކޮށް ވަނީ ރިލީޒްކޮށްފައެވެ.


SunOnline: Fathuruverin thakakah olhuvaalaigen raajje genes magumathi kolli meehaa hayyarah\nފަތުރުވެރިން ތަކަކަށް އޮޅުވާލައިގެން ރާއްޖެ ގެނެސް، މަގުމަތިކޮށްލި މީހާ ހައްޔަރަށް\nއިސްމާއިލް ޝާކިރު 16 Aug 2021, 21:50\nފަސް ތަރީގެ ހޮޓަލެއްގެ ނަމުގައި ބުކިން ހައްދައިދީ, އޮޅުވާލައިގެން ރާއްޖެއަށް ގެނައި ފަތުރުވެރިންތަކެއް މަގުމަތިވީ މައްސަލައިގައި މީހަކު ހައްޔަރު ކޮށްފިއެވެ.\nރޭގެ ވަގުތެއްގައި އޮޅުވާލައިގެން ރާއްޖެ ގެނައި ފަތުރުވެރިންތަކެއް މަގުމަތިވެފައިވާކަމުގެ މައްސަލައެއް ވަނީ ފެންމަތިވެފައެވެ.\nއިމިގްރޭޝަން ކޮންޓްރޯލާ މުހައްމަދު އަހުމަދު ހުސައިން (ހަނަފީ) ވިދާޅުވީ އޮޅުވާލައިގެން ސައްހަ ނޫން ހޮޓެލް ބުކިން ތަކެއް ދިނުމުގެ ސަބަބުން މަގުމަތިވި 27 ފަތުރުވެރިއެއްގެ މައްސަލާގައި ޝާމިލުވާ ކަމަށް ތުހުމަތު ކުރެވޭ ބިދޭސީއެއް، އިމިގްރޭޝަނާ ފުލުހުން ގުޅިގެން ރޭ ހިންގި އޮޕަރޭޝަނެއްގައި ރޭ މެންދަމު 2:00 ހާއިރު ފުލުހުންގެ ބެލުމުގެ ދަށަށް ގެނެވިފައިވާ ކަމަށެވެ.\nހާލުގައި ޖެހުނު ފަތުރުވެރިންގެ ތެރެއިން ޖުމުލަ 27 މީހުން ތިބިއިރު އޭގެ ތެރޭގައި 13 ކުޑަކުދިން ހިމެނެއެވެ. އަދި އެއް އަހަރާއި 10 އަހަރާ ދެމެދުގެ ކުޑަކުދިންވެސް ތިއްބެވެ.\nހާލުގައި ޖެހުނު ފަތުރުވެރިން ރޭ ދަންވަރު 1 ޖެހިއިރުވެސް ތިބީ ވަންނާނެ ތަނެއް ނެތި މަގުމަތީގައެވެ.\nހަނަފީ ވިދާޅުވީ އަންހެނުންނާއި ކުޑަކުދިންވެސް ހިމެނޭ މި ފަތުރުވެރިންގެ ގްރޫޕަށް އިމިގްރޭޝަނާއި ފުލުންހުންނާއި ރެޑްކެރެސެންޓުގެ އިތުރުން ހެޔޮއެދޭ ފަރާތްތައް ގުޅިގެން އެހީތެރިކަން ފޯރުކޮށްދީފައިވާ ކަމަށެވެ.\nއެމީހުން މިހާރު ވަނީ އެފްއޭއެމްގެ އެކަމަޑޭޝަން ބްލޮކަށް ބަދަލުކޮށްފައެވެ.\nއޮޅުވާލައިގެން ރާއްޖެއަށް ޓޫރިސްޓުންތަކެއް ގެނެސް އެ މީހުން މަގުމަތިކުރުމަކީ ހިއުމަން ޓްރެފިކިން އަމަލެއްކަން ފާހަގަކުރައްވައި ޓޫރިޒަމް މިނިސްޓަރު އަބްދުﷲ މައުސޫމްވެސް މިއަދު ވަނީ ކަންބޮޑުވުން ފާޅުކުރައްވާފައެވެ.


ވީހައި ގިނަ ދިވެހި ޒުވާނުންނަށް ވަޒީފާ ދިނުމުގެ ވާހަކަތަކަކީ ކޮންމެ ސަރުކާރަކުންވެސް ދައްކަމުން ގެންދާ ވާހަކަތަކެވެ. އެވާހަކަ އެންމެ ބާރަށް ދެއްކީވެސް މިހާރުގެ ސަރުކާރުންނެވެ. ދައްކަނީވެސް މިހާރުގެ ސަރުކާރުންނެވެ. އަދި މިކަމުގައި ދައްކާ ވާހަކަތަކާ ފެންނަ މަންޒަރުތަކާ ދިމާނުވާ ގޮތަށް އެންމެ ގިނައިން ކަންތައް ކުރަނީވެސް މިސަރުކާރުންނެވެ.\nމިރަމަޟާން މަހު މިފްކޯގެ ފަސްމީރު ފިހާރައިން ދަޅުމަސްކުޑަކޭހެއް ގަތުމުން ކޮތަޅަށްލައިދިނީވެސް ނުކުންނަން ދޮރުހުޅުވައިދިނީވެސް ދިވެހިކުދިންނަށްވުރެ ދޮން ލޯވެސްކުޑަ އަދި "ތޭންކް ޔޫ" ދިވެހިންނާ ތަފާތު ގޮތަކަށް ޕްރޮނައުންސްކުރި ދެއަންހެންކުދިންނެވެ. ކޮންމެއަކަސް މިއީ ފަސްމީރު ފިހާރައިން މިޒާތުގެ ކުދިން އަޅުގަނޑަށް ފެނުނު ފުރަތަމަފަހަރެވެ.\nއެއީ ވެސް ހަމަ ދިވެހި އަންހެންކުދިންތޯ ކައުންޓަރުގައި ތިބި ދިވެހި ކުދިންނާ ސުވާލުކުރުމުން ޖަވާބެއް ނުދިނެވެ. ޔަޤީންކުރެވޭ ކަމަކީ މިފްކޯގެ ފަސްމީރު ފިހާރައިގައި މަސައްކަތްކުރާނެ ދިވެހި އަންހެންކުދިން ނުލިބިނުދާނެކަމެވެ. ފަހަރެއްގައި ދިވެހި ހުރިހާ ކުދިންނަކީ ވެރިމީހާ ކުރަން ޖައްސާ ވަޒީފާ ބަޔާނުގައި ނުހިމެނޭ އޭނާގެ އަމިއްލަ މަސައްކަތް ނުކުރާނެ ކުދިން ކަމުގައިވެދާނެއެވެ.\nޢިއްޒަތްތެރި ރައީސް އެވެ! ޤައުމުގެ ޙާލަތު ކުޑަކޮށް ބައްލަވައިލެއްވުން ރަނގަޅުވާނެއެވެ! މިޒާތުގެ އެއްވެސް ކަމެއް މަނިކުފާނަށް އެނގިވަޑައިގަންނަވާ ކަމަކަށް ޤަބޫލެއް ނުކުރެވެއެވެ. އެހެންވެ ވީވަރަކުން މިފަދަ ކަންކަން މަނިކުފާނުގެ ސަމާލުކަމަށް ގެނެސްދޭން މަސައްކަތްކުރާނަމެވެ!\nދިވެހިންނަށް ވަޒީފާ ދޭން ބޭނުންވާ ސަރުކާރުގެ ކުންފުނިތަކަށް ދިވެހިން ލިބެއެވެ. މާލޭގެ މަގުތައް ކުނިކަހާނެ މުވައްޒިފުން ވެމްކޯއަށް ލިބެއެވެ. ވީމާ މިސަރުކާރުގައި ދިވެހިންނަށް ޙައްޤު މިންވަރަކީ މަގުކުނިކެހުން ކަމަށް މިވަނީ ޔަޤީންކުރަން ޖެހިފައެވެ.


Eid, tourism calendar ah nulanee keehve?\nރަށެއްގައި އީދު ކުޅިވަރު ކުޅެނީ: އީދު ޓޫރިޒަމް ފެސްޓިވަލް ކަލަންޑަރަށް ލެވިދާނެ-\nދުނިޔޭގައި ފާހަގަ ކުރާ ބޮޑެތި ބަންދުތައް ރާއްޖޭގެ ޓޫރިޒަމް "ކަލަންޑަރުން" ޖާގަ ދީފައިވެ އެވެ. މި ދުވަސްތަކާ ދިމާކޮށް ޓޫރިޒަމް ސިނާއަތުގައި ޕްރޮމޯޝަން އަޅުވައި ޓޫރިސްޓުން ތިބޭ ތަންތަން މަރާމާތުކޮށް ތައްޔާރުވެ އެވެ. ނަމަވެސް އަލްހާ އީދު ނުވަތަ ބޮޑު އީދާ ގުޅިގެން މި އަންނަ މަޖާ ދުވަސްތައް ރާއްޖޭގެ ޓޫރިޒަމަށް ހާއްސައެއް ނުވެ އެވެ. މި ދުވަސް ރާއްޖޭގައި ހާއްސަ ވަނީ ހަމައެކަނި ދިވެހިންނަށެވެ. އީދުގެ ބޮޑު ޗުއްޓީ އަންނަކަން ގިނަ ރިސޯޓުތަކުގައި ތިބޭ ޓޫރިސްޓުންނަށްނު ވެސް އެނގެ އެވެ. ނަމަވެސް ބޮޑު އީދަކީ ގިނަ އަދަދެއްގެ މީހުން ދުނިޔޭގެ އެކި ކަންކޮޅުތަކަށް ދަތުރުކުރާ ފެސްޓިވަލް އެކެވެ. އެހެންވީއިރު، އީދު ޓޫރިޒަމް ކަލަންޑަރަށް ނުލަނީ ކީއްވެގެން ހެއްޔެވެ؟\n"އީސްޓާ އަށް ދުނިޔޭގެ އެކި ކަންކޮޅު ތަކަށް މީހުން ގެނޭ. އެގޮތަށް އީދު ވެސް ޕްރޮމޯޓް ކުރަން އެބަޖެހޭ. ރާއްޖޭގެ ޓޫރިޒަމްގައި މާކަބޮޑު ސަމާލު ކަމެއް ދޭ ކަމެއް ނޫން އީދުގެ ދުވަސް ތަކަކީ. އެކަމަކު މިއީ ހަގީގީ ބޮޑު ފެސްޓިވަލްއެއް،" ޓޫރިޒަމް ދާއިރާގައި މަސައްކަތް ކުރައްވާ އިސް ބޭފުޅަކު ވިދާޅުވި އެވެ.\nބޮޑެތި މުސްލިމް ގައުމު ތަކަށް އަލްހާ އީދުގައި ގިނަ ބަޔަކު ދަތުރުކުރެ އެވެ. މިއީ އުފާފާޅު ކުރުމުގެ ބޮޑު އީދެކެވެ. އީދާ ދިމާކޮށް މި ގައުމުތަކަށް ދަތުރު ކުރަނީ ހަމައެކަނި މުސްލިމުން އެކަންޏެއް ވެސް ނޫނެވެ. މުސްލިމް ނޫން މީހުން ވެސް އެ ގައުމު ތަކަށް ދަތުރުކުރެ އެވެ. ސަަބަބަކީ މި ދުވަސްވަރު އެ ގައުމުތަކުގައި އޮންނަ ހާއްސަ ހަރަކާތްތައް ބަލައިލައި ސަގާފަތް ތަޖުރިބާކޮށްލުމެވެ. އަދި މި ދުވަސް ވަރާ ދިމާކޮށް އެ ގައުމުތަކުގައި ހާއްސަ ޕްރޮމޯޝަންތައް ބާއްވައި އެކްޓިވިޓީތައް ވެސް ހިންގަ އެވެ. ބޮޑެތި ޝޮޕިން ފެސްޓިވަލްތައް އޮވެ އެވެ. މި ފޯރި އެންމެ ބޮޑަށް ނަގަނީ މެދުއިރުމަތީގެ ގައުމުތަކުގަ އެވެ. ނަމަވެސް ތައިލެންޑުގެ ބޮޑެތި ހޮޓާތަކަކީ ވެސް މުސްލިމް ޓްރެވަލާސް އަށް އީދާ ދިމާކޮށް އޮފާސް ދޭ ހޮޓާ ތަކެވެ.\nއީދު ކުޅިވަރުތަކުގެ ތެރެއިން. -- ނާޝިތް ފޮޓޯ\nގިނަ ގައުމު ތަކަށް އީދުގައި ބޮޑު ފައިދާއެއް\nއީދުގައި އެންމެ ފޯރި ނަގާ އެއް ގައުމަކީ ތުރުހީކެވެ. އެ ގައުމުން އީދު އައުމުގެ ދެ ހަފުތާ ކުރިން ފެސްޓިވަލް ފަށަ އެވެ. އެހެންވެ އެ ގައުމުގެ ޓޫރިޒަމަށް މީގެ ފައިދާ ބޮޑެވެ. ތުރުކީގެ ޓޫރިޒަމް ތަފާސް ހިސާބު ތަކަށް ބަލާއިރު، އެ ގައުމަށް އަލްހާ އީދުގެ ބަންދުގައި ފަސް މިލިއަން މީހުން މި އަހަރުވެސް ދާނެ ކަމަށް އަންދާޒާކޮށްފައިވެ އެވެ. އަދި މި މީހުން އެ ގައުމުގައިކުރާ 1.6 މިލިއަން ޑޮލަރު (10 ބިލިއަން ޓާކިޝް ލީރާ) އަށް އަރާނެ ކަމަށް ބުނެފައިވެ އެވެ.\nތުރުކީގެ ހޮޓެލިއާ ފެޑަރޭޝަންގެ ހެޑް، އުސްމާން އެއިކް ވިދާޅުވި ގޮތުގައި އީދާ ގުޅުވައިގެން ކުރިއާލާ ބަންދުކޮށް ހިންގާ ޕްރޮމޯޝަން ހަރަކާތްތަކުގެ ސަބަބުން އެ ގައުމުގެ އިކޮނޮމީ އަށް ބޮޑު ފައިދާ ތަކެއް ކުރެ އެވެ.\n"ހަމައެކަނި ހޮޓާ ތަކަށް ލިބޭ އާމްދަނީ ވެސް އެއް ބިލިއަން ލީރާ އަށް ވުރެ މަތި،" އުސްމާން ވިދާޅުވި އެވެ.\nބޮޑު އީދުގައި ރާއްޖޭގައި ސަގާފީ ގިނަ ކުޅިވަރު ތަކެއް ކުޅެ އެވެ. އެހެންވެ، މި ކުޅިވަރުތައް ރާއްޖެ އަންނަ ޓޫރިސްޓުންނަށް ދައްކާލުމަކީ ކުރެވިދާނެ ކަމެކެވެ.\nޓޫރިޒަމް ދާއިރާގައި މަސައްކަތް ކުރާތާ ދުވަސްވީ ބޭފުޅަކު ވިދާޅުވި ގޮތުގައި އީދަކީ ފެސްޓިވަލްއެއްގެ ގޮތުގައި ޕްރޮމޯޓް ކުރެވިދާނެ ކަމަށެވެ.\n"ރިސޯޓު ތަކުން ވެސް ދުރާލާ ޑިސްކައުންޓްތަކާއި އޮފާސްތައް ދޭން ޖެހޭނީ. އޭރުން މި ޕްރޮމޯޓް ކުރެވޭނެ،"\nރަށު ޓޫރިޒަމް ފެސްޓިވަލަށް ހެދިދާނެ\nއީދުގައި ބޮޑު މަސް ބާނާ ގޮތް ދައްކުވައިދޭ ހަރަކާތެއް:-- ފޮޓޯ: އޭދަފުށީ ޓައިމްސް\nބޮޑު އީދަކީ ގެސްޓްހައުސް ސިނާއަތު ދުނިޔޭގައި ޕްރޮމޯޓް ކުރަން ބޭނުން ކުރެވިދާނެ "ޓޫލް" އެކެވެ. އެކަން ކުރާނީ ކިހިނެއް ހެއްޔެވެ؟\nރަށު ޓޫރިޒަމް ނުވަތަ ބަޖެޓް ޓްރެވަލާސްގެ ގޮތުގައި ދުނިޔޭގައި ގިނަ ބަޔަކު ދުނިޔޭގައި ތިބިއިރު، އީދު ފެސްޓިވަލްއެއްގެ ގޮތުގައި އިޝްތިހާރު ކޮށްފިނަމަ މީގެ ފައިދާ ކުރާނެ ކަމެވެ. މި ގޮތަށް އިޝްތިހާރު ކުރެވިއްޖެނަމަ މި ދުވަސްވަރަކީ ގިނަ އަދަދެއްގެ ބޭރު މީހުން ވެސް ގެސްޓްހައުސް ތަކަށް އަންނަ ދުވަސް ވަރަކަށް ހެދިދާނެ އެވެ.\nބޮޑު އީދު މި އަންނަނީ ޓޫރިޒަމްގެ އޮފް ސީޒަންގަ އެވެ. އެހެންވެ އޮފް ސީޒަންގެ ސަބަބުން ޓޫރިޒަމް ޕްރޮޕަޓީތައް ޑައުންގްރޭޑް ކުރަން ނުޖެހޭވަރު ކުޑަ ކުރެވޭނެ އެވެ. ސަބަބަކީ އީދުގެ މަޖާ އެންމެ ބޮޑަށް ނަގަނީ ރަށް ރަށުގައި ކަމަށްވުމެވެ. އެހެންވެ، ރަށް ރަށަށް ޓޫރިސްޓުން ގެންގޮސް ކުޅިވަރުތަކުގައި ބައިވެރި ކުރުމުގެ ފުުރުސަތު އޮތުމެވެ. މިކަންވާނީ ރާއްޖޭގެ ޓޫރިޒަމަށް މިހާރު އޮތް ޝައުގުވެރިކަން އިތުރު ކުރެވިދާނެ ކަމަކަށެވެ.\nރާއްޖޭގެ ޓޫރިޒަމްގައި މިހާރު މި އޮތީ "ސަން" އާއި "ސޭންޑް" އަދި "ސީ" އެވެ. ރާއްޖެ އަށް އެންމެ ގިނައިން މީހުން އަންނަ ސަބަބުތަކުގެ ތެރޭގައި ސުލްހަވެރިކަމާއި ހަނީމޫން މަންޒިލަކަށްވުމުގެ އިތުރުން މި ގައުމުގައި "އީދު ފެސްޓިވަލް" އޮތުން ވެސް މިއީ ކަލަންޑަރަށް ލެވިދާނެ ކަމެކެވެ.\nއީދުގައި ސަގާފީ ކުޅިވަރުތައް ކުޅެ އެވެ. އަދި މި ކަންކަމަކީ ރާއްޖެ އަންނަ ގިނަ މީހުން ދުވަހަކު ވެސް ތަޖުރިބާ ނުކުރާނެ ކަންކަމެމެވެ. މިހާތަނަށް އަންނަ ގިނަ މީހުން ސަން ޓޭންކޮށްގެން ގައުމަށް ދަނީ އެވެ. ނަމަވެސް ދިވެހި ސަގާފީ ކުޅިވަރު ފެސްޓިވަލްއެއްގައި ބައިވެރިވެލަން ފުރުސަތު ފަހިކޮށް ދެވިއްޖެނަމަ އެ ވާނީ ތަފާތު ތަޖުރިބާ އަށެވެ. ރާއްޖެއާ މެދު ޝައުގުވެރިކަން އިތުރުވާނެ ކަމަކަށެވެ.\nއީދު ފާހަގަ ކުރުން ޓޫރިޒަމް\nސްޕޭނަށް ފުޓުބޯޅަ، ރާއްޖެއަށް ޓޫރިޒަމް!


ރ.ޔާމިނަށް އަނިޔާކުރަނީ ހަމައެކަނި ރ.ނަޝީދާއި ރ.ޞާލިޙެއް ނޫން، ފުރަގަހުގައި ބަޔަކު އެބަތިބި: އަދުރޭ – DhiDaily\nރ.ޔާމިނަށް އަނިޔާކުރަނީ ހަމައެކަނި ރ.ނަޝީދާއި ރ.ޞާލިޙެއް ނޫން، ފުރަގަހުގައި ބަޔަކު އެބަތިބި: އަދުރޭ\nކުރީގެ ރައީސް ޔާމިން ޢަބްދުލްޤައްޔޫމަށް އަނިޔާކުރައްވަމުން ގެންދަވަނީ ހަމައެކަނި ކުރީގެ ރައީސް މުޙައްމަދު ނަޝީދާާއި ރައީސް އިބްރާހިމް މުޙައްމަދު ޞާލިޙެއް ނޫންކަމަށް ޕީއެންސީގެ އިންތިޤާލީ ރައީސް ޢަބްދުއްރަޙީމް ވިދާޅުވެއްޖެއެވެ.\nއިދިކޮޅު ކޯލިޝަނުން މިއަދު ހަވީރު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޢަބްދުއްރަޙީމް ވިދާޅުވީ ރައީސް ޔާމިން ޢަބްދުލްޤައްޔޫމަށް އަނިޔާކުރައްވަމުން ގެންދަވަނީ ހަމައެކަނި ކުރީގެ ރައީސް މުޙައްމަދު ނަޝީދާާއި ރައީސް އިބްރާހިމް މުޙައްމަދު ޞާލިޙެއް އިސްނަންގަވައިގެން ނޫންކަމަށެވެ. އަދި އެކަމުގެ ފުރަގަހުގައި ބާރުގަދަ, ނުފޫޒުގަދަ ފަރާތްތަކެއްވާކަމަށް ޢަބްދުއްރަޙީމް ތުހުމަތުކުރެެއްވިއެވެ.\nނަމަވެސް ޢަބްދުއްރަޙީމް ވިދާޅުވީ އެއީ ކޮންބައެއްކަން މި ވަގުތު ހާމަކުރަން ބޭނުންފުޅު ނުވާކަމަށެވެ.\nމީގެ އިތުރުން ޢަބްދުއްރަޙީމް ވިދާޅުވީ ރައީސް ޞާލިޙްގެ ސަރުކާރުގެ ބާރެއް ނެތްވަރާއި މި ސަރުކާރުގެ ނުފޫޒެއް މި ޤައުމުގެ މައްޗަށް ނެތްވަރު ބައްލަވައިލެއްވި ކޮންމެ ދިމާއަކުން ވެސް ފެނިވަޑައިގަންނަވާ ކަމުގައެވެ.\nމި ގޮތުން ޢަބްދުއްރަޙީމް ވަނީ މީގެތެރެއިން މަސްތުގެ ހާލަތުގައި މަގުމައްޗަށް ވެއްްޓިފައި އޮތް އިންޑިއާ މީހާގެ ވާހަކައިން މިސާލު ނަންގަވާފައެވެ.\nމިކަން ފާހަގަކުރެއްވުމަށްފަހު ވިދާޅުވީ ރާއްޖޭގެ ކޯޓުތައް ހުރީ ތިމަންނަމެންގެ އަތްދަށުގައޭ އެފަދަ މީހުން ބުނާކަމަށާއި ނަމަވެސް އެއީ ދޮގެއްކަން ހާމަކުރަން ވެސް މި ސަރުކާރަކަށް ނުކެރޭކަމަށެވެ.\nމި ގޮތުން ރައީސް ޔާމިނުގެ އިސްތިއުނާފުގެ މައްސަލައިގެ ވާހަކަ ފާހަގަކުރައްވައި ޢަބްދުއްރަޙީމް ވަނީ އެ މައްސަލަ ނިމޭނެ ގޮތާމެދު ކަންބޮޑުވެވަޑައިގަންނަވާ ކަމަށް ވެސް ވިދާޅުވެފައެވެ.\ne ee adhuray yaai qahsaanu dhw


ޒާޔާ (ސަތާރަވަނަ ބައި) – Esfiya – Dhivehi Vaahaka Site\nޒާޔާ (ސަތާރަވަނަ ބައި)\n- by Dhonthy - 55- August 2, 2020\nސްކޫލް ނިންމައިފައި ލިއަމް އަށް ގެސްޓް ހައުސްއަށް ވަދެވުނުއިރު މެންދުރު އަނބުރައި ދޭއް ޖަހައިފިއެވެ. ލިއަމް އެއްޗެހި ބަދަލުކޮށްލައިގެން ނުކުމެ ގެސްޓްހައުސްގައި ހުރި ކާބަޔަށް ވަނެވެ. ވެއިޓަރ އައުމުން ކާއެއްޗެއްސަށް އޯޑަރު ކޮށްފައި ލިއަމް އޭނާގެ ފޯނު ނެގިއެވެ. އޭނާއަށް މިއަދު ޒާޔާގެ ފަރާތުން ފެނިފައިވަނީ ތަފާތު މަންޒަރެކެވެ. ކްލާހުން ދިމާވިއިރު ކްލާހުން ބޭރުގައިވެސް ދެމީހުން ދިމާވިއެވެ. އޭނާ ޒާޔާއަށް ފެންނަ ހިސާބުގައި ހުއްޓެއްކަމަކު ޒާޔާ އޭނާއާއި ދިމާލަށް ބަލައިވެސް ނުލައި ދިޔަގޮތުން ލިއަމްގެ ހިތުގައި ކޮންެވެްސްވަރަކަށް ސުވާލު އުފެދިފައިވިއެވެ. އޭނާއާއި އެހާ ލޯބިން އެހާ އެކުވެރިކޮށް ވާހަކަދައްކައިފައިވެސް ބައްދަލުވީމައި ދަންނަ މީހަކަށްވެެސް ހަދައިނުލަނީ ކީއްވެހެއްޔެވެ؟ ލިއަމްގެ ހިތުގައި ހަމައެކަނި ސުވާލު އުފެދުނީކީ ނޫނެވެ. ނުބައި ޝައްކެއްވެސް ކުރެވުނީއެވެ. އަނެއްކާ އޭނާއަށް ޒާޔާ ކަމަށް ހީކޮށް މި ވާހަކަދެއްކެނީ އެހެން މީހަކާ ބާވައެވެ؟ ވެއިޓަރު ކާއެއްޗެހި ގެނެއްސައި ދިޔުމުން ލިއަމް ކާންފެށިއެވެ. ލިއަމް ކާން އިންއިރުވެސް އިނދެވުނީ ބޮޑު އޮޅުންގަނޑެއްގެ ތެރޭގައެވެ.\nކައި ނިންމައިގެން ލިއަމް އޭނާއަށް ޚާއްޞަ ކުރެވިފައި ހުރި ކޮޓަރިއަށް ވަނެވެ. އެނދުމަތީ އިށީނދެ ދަތްދޮޅީގައި އަތް އަޅުވައިލައިގެން އެއް ދިމާލަކަށް ނަޒަރު ހުއްޓައިލައިގެނ ލިއަަމް އޮތްގޮތުން ލިއަމް އެއިނީ ވިސްނުމެއްގައިކަން އިނގެއެވެ. ވިސްނިވަރަކަށް ލިއަމް އަށް ކަމެއް ފާހަގަކުރެވުނެވެ. އޭނާ ގުޅަން އެދޭ ކޮންމެ ފަހަރަކު ޒާޔާ އިންކާރުކުރާކަން އެނގުމުން ލިއަމްގެ ހިތުގައި އިންދިފައިވި ޝައްކުގެ އޮށުން ކުރި ފަޅަން ފެށި ކަހަލައެވެ. ކޮންމެހެނެއް ހަދައިފައިވެސް ލިއަމް އޭނާގެ ފޯނު ނަގައި އޭނާ ‘ޒާޔާގެ ނަމްބަރަށް’ ގުޅައިލިއެވެ. އޭނާގެ ބިރުގަންނަވަރަށް މިހާެރު އޭނާގެ ހިތުގައި ޝައްކު އުފެދިއްޖެއެވެ. އެ ޝައްކުތައް ފިލުވައި ހުރިހާ ކަމެއްވެސް ޔަޤީންކުރަން ލިއަމް ބޭނުންވިއެވެ.\nބަދިގޭގައި ޖަގަށް ފެން އަޅަން ހުރި ޖަމީލާ އަށް އޭނާގެ ފޯނު ރިންގް ވާ އަޑު އިވެން ފެށުމުން މޭޒުމަތީ އޮތް އޭނާގެ ފޯނަށް ބަލައިލިއެވެ. ލިއަމްގެ ނަމްބަރު އަރައިފައި އިނުމުން ޖަމީލާއަށް ވީ ގޮތްވެސް ނޭނގުނެވެ. އޭނާ އަވަހަށް ކޯލު ބިޒީކޮށްލިއެވެ. ފޯނު ލޮކް ކޮށްލައިފައި ފެން ޖަގު ނަގަން ދިޔަ ވަގުތު އަނެއްކާވެސް ފޯނު ރިންގްވާން ފެށިއެވެ. ޖަމީލާ ދެ ޚިޔާލެއްގައި ހުރެ ފޯނު ނެގިއެވެ. އެހެންގޮތަކަށްވެސް އޭނާއަށް ލިއަމް އާއި ވާހަކަދެއްކޭނެތާއެވެ. “ހެލޯ.” އެކޮޅުން ލިއަމް ހެލޯއޭ ބުނުމުން ޖަމީލާ ތިއީ ކާކުހެއްޔޭ އަހައިލައިފިއެވެ. “މީ ލިއަމް. ތީ ޒާޔާތަ؟” ލިއަމް އެ ސުވާލުކޮށްލުމާއިއެއްކޮށް ޖަމީލާގެ ތުންފަތަށް ނުލަފާ ހިނިތުންވުމެއް ވެރިވިއެވެ. “ނޫނޭ. ޒާޔާގެ މަންމަ. ކިހިނެތްވީ؟” ލިއަމް ހާސްކޮށްލުމުގެ ގޮތުން ޖަމީލާ ރާގަކަށް ސުވާލުކުރިއެވެ. އެކޮޅުން ލިއަމް އެއްވެސް އެއްޗެކޭ ނުބުނެ ހުންނަން ފެށުމުން ޖަމީލާ ފޯނު ކަނޑައިލިއެވެ. އަދި ފޯނު މޭޒުމަތީ ބާއްވައިފައި އޭނާ ކުރަން ހުރި މަސައްކަތް ކުރަން ފެށިއެވެ.\nލިއަމް ހުރީ ލަދުން ހަދާނެގޮތް ހުސްވެފައެވެ. ހިތުގައި އުފެދުނު ނުބައި ޝައްކުތަކެއްގެ ސަބަބުން އޭނާއަށް ޒާޔާގެ މަންމައަށް ގުޅައިލެވުމުން އެކަމުގެ މޮޔަ އޭނާއަށް ހީވިއެވެ. އެހެން އިންދައި ލިއަމް ކުއްލިއަކަށް ހަނދާންވީ އެއީ ޒާޔާގެ މަންމަގެ ނަމްބަރޭ ޒާޔާ ބުނި ހަނދާނެކެވެ. ލިއަމް އެންމެ ފަހުން އޭނާގެ ފޯނު ނިއްވައިލައިފައި އެނދުގައި އޮށޯވެލިއެވެ. ސިކުނޑީގައި އުފެދިފައިވި ހައިޖާނުގަނޑުން ސަލާމަތްވުމަށްޓަކައި ލިއަމް ބޭނުންވީ އެވަގުތު ނިދައިލާށެވެ. ނަޞީބަކުން ލޯ މަރައިލިހާއިރަށް ލިއަމް އަށް ނިދިއްޖެއެވެ.\nހަވީރު ސައިބޮއެ ހަދައިގެން ޒާޔާ ނުކުތީ ތާޒާ ވައި ލިބިގަތުމުގެ ބޭނުމުގަައެވެ. އިސްތަށިގަނޑު މިނިވަންކަމާއިއެކު ދޫކޮށްލައިފައިވުމުން ވައި ޖެހޭ ކޮންމެ ފަހަރަކު އެ އިސްތަށިގަނޑާއި ސަމާސާކޮށްލައެވެ. ޒާޔާ ދިޔައީ ބަނދަރުގައި ހަދައިފައި ހުރި ޖޯލިތަކާއި ދިމާލަށެވެ. ބިޔަ ގަހެއްގައި އެލުވައިފައި އޮތް ޖޯއްޔެއްގައި ޒާޔާ އިށީނދެލިއެވެ. އޭރު ކުޑަކުދިންތަކެއް ޖޯލި ހެއްލުމުގައި އުޅެއެވެ. ޒާޔާ އޭގެން ކޮންމެކުއްޖަކަށް ހިނިތުންވުމެއް ހަދިޔާ ކޮށްލައެވެ.\nހަވީރު ސައިކަލު ބުރެއް ޖަހައިލަންވެގެން ބަނދަރުމަތީ ސައިކަލު ދުއްވަމުން ދިޔަ ލިއަމް އަށް ތަންކޮޅެއް ދުރުގައި ޖޯއްޔެއްގައި ކުޑަކުއްޖަކާ ސަމާސާ ކުރަން އިން ޒާޔާ ފެނުނެވެ. ޒާޔާ ފެންނަލެއް މައުސޫމްކަމުން ލިއަމް ސައިކަލުގެ ދުވެލި މަޑުކޮށްލިއެވެ. ކިތަންމެ އިރެއް ވަންދެންވެސް އޭނާއަށް ޒާޔާއާއި ދިމާލަށް ބަލަހައްޓައިގެން އިނދެވިދާނެއެވެ. އޭނާ ބަލަހައްޓައިގެން ހުއްޓާ ޒާޔާވެސް އޭނާއާއި ދިމާލަށް ބަލައިލައިފިއެވެ. ޒާޔާ ބަލައިލުމާއިއެއްކޮށް ލިއަމް ހިނިތުންވެލައިފައި ސައިކަލުގެ ދުވެލި ބާރުކޮށްލައިފައި އެތަނުން ދިޔައެވެ.\nޒާޔާ އެތާ ނީންނަންވެގެން އެންމެ ފަހުން އޭނާއާއި އެކީ އިން ކުއްޖާ އެތަނުން ބޮޑު ކުއްޖަކާ ހަވާލުކޮށްފައި ގެއަށް ދާން ހިނގައިގަތެވެ. ޒާޔާ އަށް މިހާރު ހުންނަނީ ޒާތަކަށް އުނދަގޫވެފައެވެ. ކޮންމެދުވަހަކު ކޮންމެވެެސް އެއް ވަގުތެއްގައި ލިއަމް ފެންނާތީއެވެ. ކޮންމެ ދުވަހަކު ކަހަލަ ގޮތަކަށް ލިއަމް އޭނާއަށް ފެންނާތީ ޒާޔާގެ ހިތުގައި މިހާރު ޝަކުވާވެސް އުފެދިއްޖެއެވެ. ދެން ކޮންމެދުވަހަކު ލިއަމް ފެންނަން ޖެހޭ ހެއްޔެވެ؟ ނޫނީ އެއީ މަގޭ ހަށިފާވަރަވެރިއަކީހެއްޔެވެ؟ މިކަހަލަ ޝަކުވާތަކެއް ހިތުގައި އުފެދުނު ހިތުގައި އުފެދިފައިވާ ޝައްކުތައްވެސް ވަކި މަދެއް ނޫނެވެ.\nގެއާއި ކައިރިކޮށްފައި ދެން ދިމާވި ކަމަކުން ޒާޔާ އިތުރަށް ފޫހިވާގޮތްވިއެވެ. އެމީހަކީ ކާކުކަން ނޭނގުނަސް އެމީހެއްގެ މޫނަށް ބަލައިލައިފައި އެއީ އޭނާގެ ބައްޕަ އާއި ދާދި އެއް އުމުރެއްގެ މީހެއްކަން އެނގެއެވެ. އެމީހަކު ސައިކަލުގައި ޒާޔާ އާއި އަރާ ހަމަކޮށްފައި ޒާޔާ އާއި ވާހަކަ ދައްކަން މަސައްކަތް ކުރީއެވެ. ޒާޔާ އޭނާއަށް ދެވުނު އެންމެ ބާރަކަށް ހިނގައިފައި ގޮސް ގެއަށްވަނެވެ. އަދި ދުވެފައި ގޮސް އޭނާގެ ކޮޓަރިއަށް ވަނެވެ.\nޒާޔާގެ ފަރާތުން އެއްވެސް ކަހަލަ ސަމާލުކަމެއް ނުލިބުމުން ޖިނާން ހުރީ ރުޅިގަދަވެފައެވެ. އެއައި ރުޅިގަނޑު ކޮންމެވެސް އެއްދުވަހަކު ޒާޔާއަށް ބައިލަން ޖިނާން ނިންމިއެވެ. ޖިނާނަކީ ރުޅިއައިއްސިއްޔާ ތަނެއްދޮރެއް ނުބަލައި ކޮންމެފަދަ ކަމެއްވެސް ކޮށްފާނެ މީހެކެވެ.\nވަގުތުތައް ފާއިތުވަމުން ގޮސް އެދުވަހުގެ މެންދަމުން އަލިވެ އެކެއް ޖަހައިފިއެވެ. ނިހާން އޮތީ ހިސާބަކަށް އޭނާގެ މެއަށް ތަދުވާތީ ނުނިދިފައެވެ. އެއް އަރިއަކަށް އޮތުމުގެ ސަބަބުން ނިހާންއަށް އޭނާގެ ބިއްދޮށުގައި އޮތް ޖަމީލާއެއް ނުފެނެއެވެ. ނިހާން ކުޑަކޮށް ކެއްސައިލުމަށްފަހު ޖަމީލާ އޮތް ފަޅިއަށް އެނބުރިލިއެވެ. އެދިމާ ހުސްކޮށް އޮތުމުން ނިހާން އަށް ކުއްލިއަކަށް ތެދުވެވުނެވެ. ނިހާން ކޮޓަރިން ނުކުތްއިރު ސިޓިންގް ރޫމުގައިވެސް ޖަމީލާއެއް ނެތެވެ. ދެން ނުކުތީ ގޯތިތެރެއަށެވެ. ނިހާނަށް ފެނުނީ ޖޭމުގަސްދޮށުގައި ހުރި ޖޯލިފަތީގައި ޖަމީލާ ފޯނާއި ކުޅެން އޮއްވައެވެ. “ޖަމީލާ މިތާ ކީއްތި ކުރަނީ؟” ޖޯލިފަތީ އޮތް ޖަމީލާ ސިއްސައިގެން ދިޔައީ ދާދި ގާތުން ނިހާންގެ އަޑު އިވިފައެވެ. ފުން ނޭވައެއް ދޫކޮށްލައި ހަމައަކަށް އެޅިލަމުން ޖަމީލާ ނިހާން އާއި ދިމާލަށް ބަލައިލިއެވެ. “ކް.. ކަމެއްނުކުރަން ހަމަ ވައި ޖެހޭތީ ނުކުމެލީ. ކޮޓަރިތެރެ ވަރަށް ހޫނުވިއްޔަ. އެހެންވެ. ނިހާން ދޭ… އަހަރެން ދާނަން އިރުކޮޅަކުން.” ޖަމީލާ ބުނި ބަހަށް ނިހާން އިންކާރު ކުރިއެވެ. އެހެންނަމަވެސް ޖަމީލާ ދެފަހަރަކަށް ނިހާން ގާތުގައި އާދޭސްކުރުމުން ނިހާން އެންމެ ފަހުން ޖަމީލާ އެތާ ބަހައްޓައިފައި ކޮޓަރިއަށް ދިޔައީއެވެ. ނިހާން ދިޔުމުން ޖަމީލާ ޖޯލިފަތީގައި އޮށޯވެލައި ހަމަޖެހިލިއެވެ.\nޖޭމުގަހުގެ ފަހަތުގައި ހުރި މަލައިކާއަށް ހީވީ ރަނުގެ ފުރުޞަތެއް ލިބުނުހެނެވެ. މަލައިކާ ދިމާކޮށްފައި އެހުރީ ޖަމީލާގެ ފޯނު އަތުލައިގަންނާށެވެ. މަލައިކާ ޖޭމު ގަސްދޮށުން މަޑުމަޑުން ނުކުމެ ޖޭމުގަސް ހަލުވަން ފެށިއެވެ. އެއާއިއެކު ގަހުގައި އަޅައިފައި ހުރި ބައެއް ދޮން ޖޭމުތައް ޖަމީލާގެ އުނގަށް ވެއްޓެން ފެށިއެވެ. ގަތް ބިރުން ޖަމީލާ އަށް ފުންމައިގަނެފައި ޖޯލިން ތެދުވެވުނެވެ. މި މަންޒަރު ފެނި މަލައިކާ އިތުރަށް ޖަމީލާ ބިރުގަންނަވައިލާ ހިތްވިއެވެ. ޖަމީލާ އަނެއްކާވެސް ޖޯލީގައި އިށީނުމުން މަލައިކާ ބާޒެއްގެ ސިފައަކަށް ބަދަލުވެލައި ޖަމީލާ އާއި ޖެހިގެން އިން ޖޯލީގައި ޖައްސައިލިއެވެ. ޖަމީލާ އާއި ‘ބާޒަށް’ ބަލައިލެވުނީ އެކުއެކީއެވެ. ޖަމީލާ ހަޅޭއްލަވައިގަނެފައި ކުރިއެކޭވެސް އެއްގޮތަށް ފުންމައިގެން ތެދުވިއެވެ. ބާޒު އޭގެ އަޑު ލައްވައިލުމުން ޖަމީލާ ދުވެފައި ގޮސް ކޮޓަރިއަށްވަނެވެ. އެވަގުތު އޭނާއަށް ނޭނގުނީ އޭނާގެ ފޯނު އޭނާގެ އަތުން ދޫވެ އެތަނަށް ވެއްޓުނު ކަމެވެ.\n“ހަހަހަހަހަ.” އަސްލު ސިފައަށް އެނބުރި ރުޖޫޢަ ވަމުން މަލައިކާ ހެވައިގަތެވެ. ޖަމީލާމެން ކަހަލަ ފަރުދާގެ ނިވަލުގައި ފިލައިގެން އުޅޭ ނުބައި މީހުން ބިރުގަންނަވައިލުމަކީ މަލައިކާ އަށް ވަރަށް މަޖާ ކަމެކެވެ. މަލައިކާ ބިންމަތީގައި އޮތް ޖަމީލާގެ ފޯނު ނެގިއެވެ. އޭގައި ވަރުގަދަ ޕާސްވޯޑެއް ޖަހައިފައި އިނަސް މަލައިކާ އޭނާގެ ލޮލުގެ ބޭނުން ކޮށްލައިގެން އެ ފޯނު ހުޅުވައި އޭގައި ހުރިއްޔާ ހުރި ހުރިހާ އެއްޗެއް ބަލަން ފެށިއެވެ.\nމަލައިކާ އެންމެ ފުރަތަމަވެސް އޭގައި ހުރި ޒާޔާގެ ފޮޓޯތަކެއް ޑިލީޓް ކޮށްލީއެވެ. ޖަމީލާ ހެޔޮ ނިޔަތެއްގައި ޖަމީލާގެ ފޯނަށް ޒާޔާގެ ފޮޓޮއެއް ނުލާނެކަން މަލައިކާއަށް އިނގެއެވެ. ދެން މަލައިކާ ކުރިކަމަކީ ވައިބަރ އިން ހައިޑް ކޮށްފައިވި ޖަމީލާ އާއި ލިއަމްގެ ޗެޓް ހުޅުވައި ދިގު ޕެރެގްރާފެއް ވަރުގެ ލިޔުންގަނޑެއް ލިޔެލައިފައި ލިއަމް އަށް ފޮނުވައިލީއެވެ. އެއަށްފަހު ލިއަމްގެ ނަމްބަރު ބްލޮކް ކޮށް އެ ފޯނުން ލިއަމްގެ ނަމްބަރުވެސް ފުހެލިއެވެ. މަލައިކާ ޖަމީލާގެ ފޯނު އެއްކޮށް ނުހުޅުވޭނެހެން ހަދައިފައި ކުރިން އޮތްތަނުގައި ފޯނު ބާއްވައިފައި އޭނާގެ ގެއާއި ދިމާލަށް ދާން މިޞްރާބު ޖެހިއެވެ.\nޖަމީލާ ދުވެފައި އައިސް އެނދުގައި އޮށޯވެ ނިހާން ގައިގައި ބައްދައިގަތެވެ. “ހަހަ. ކޮބާ. ދެންވެސް އިނދޭ ފުރަ މެންދަމު ބޭރުގަ.” ނިހާން މަލާމާތް ކޮށްލުމުން ޖަމީލާ ތުން ދަމައިލައިފައި ނިހާންގެ ގައިން އޭނާގެ އަތް ދޫކޮށްލިއެވެ. “ހެހެ. ސޮރީ. ދެން ނިދާ.” ޖަމީލާ ރީތިކޮށް އެނދުގައި އޮށޯވެލުމުން ނިހާން ޖަމީލާގެ ބޮލުގައި ފިރުމައިދޭން ފެށިއެވެ. އެއާއިއެކު މާ ގިނައިރުތަކެއް ނުވެ ޖަމީލާއަށް ނިދިއްޖެއެވެ. ނިހާންވެސް އޭނާގެ ތަދުވަމުން ދިޔަ މޭގައި ފިރުމަމުން ނިދޭތޯ ބެލިއެވެ.\nރަށުގެ ހުޅަނގު ފަރާތުގައި ހަދައިފައި އޮތް ދިގު މަގަކުން މަލައިކާ ހިނގަމުން ދިޔައެވެ. މަގުގެ ދެފަރާތުގައި ބޮޑެތި ރުއް ގަސް އިންދައިފައި ވާއިރު ނިކަން ޗާލުކަމަށް ދައްކައެވެ. ރާޅުޖަހާ އަޑު އިވޭތީ މިރެއަކީ ނާމާން ރެއެއްހެން ހީވާ ކަހަލައެވެ. ނަމަވެސް މަލައިކާ އެ ރަށުގައި ހުރިހައި ހިނދަކު އެރަށަށް އެއްވެސް ކަހަލަ ނާމާންކަމެއް އިޙުސާސްކުރަން ނުޖެހޭނެކަމަށް މަލައިކާ ޤަބޫލުކުރެއެވެ. އެ މަގުން ހިނގައިލައިފައި ގޮސް މަލައިކާ ރަށުގެ ތުނޑިއަށް ފޭބިއެވެ. އެއްވެސް މަޚުލޫޤެއްގެ ހިލަމެއް އެތަނުގައި ނުވާއިރު މަލައިކާއަށް އިޙުސާސްކުރެވެމުން ދިޔައީ މިނިވަންކަމެވެ. ތުންފަތަށް ފުޅާ ހިނިތުންވުމެއް ވެރިކުރުވައިގެން ހުރެ މަލައިކާ ރާޅު ޖަހާ ސަރަޙައްދަށް ދިޔައެވެ. މޫދުން ބިންދައިލައި ބޮޑެތި ރާޅުތަކުގެ ސަބަބުން މަލައިކާގެ ހަށިގަނޑުގެ ބޮޑު ބައެއް ތެމިފައިވިއެވެ. ލައިގެން ހުރި ރަތްކުލައިގެ ދިގު ހެދުން ގައިގައި ތަތްލަވައިފައިވެއެވެ. މޫދު ފެންނަން އޮތްލެއް ރީތިކަމުން މަލައިކާ ކުއްލިއަކަށް މޫދަށް އެރޭހިތްވެއްޖެއެވެ. މޫދާއި ކުޑަތަންކޮޅެއް ދުރަށް ޖެހިލައިފައި މަލައިކާ ދުވެފައި ގޮސް މޫދަށް ވެއްޓިގަތެވެ. މަލައިކާ އޭނާގެ އިސްކޮޅު ނުކަތާވަރަށް ދުރަށް ދަމުން ގޮސް ކަނޑަށް ނުކުތެވެ.\nކަނޑުއަޑީގައި ފަތައިލައިފައި އުޅޭ ރީތި އެކި ކުލަކުލައިގެ މަސްތަކާއި އެކީ މަލައިކާ ފަތަމުން ދިޔައެވެ. ކަނޑުއަޑިން ފެންނަމުން ދިޔަ ރީތި މުރަކަތަކާއި މޫދު ވިނަތަކުގެ ސަބަބުން މަލައިކާގެ ހިތަށް ފިނިކަމެއް ލިބިފައިވިއެވެ. މަލައިކާ ހިތްހަމަޖެހޭވަރުވީ އެރަށް ވަށާ ކަނޑުއަޑީގައި ބުރެއް ޖަހައިލެވުމުންނެވެ. އޭރު ފަތިސްވާންވެސް ކައިރިވެފައިވިއެވެ. ރަށުގެ ތުނޑިއަށް ގާތްކޮށްފައި މަލައިކާ އެއްގަމަށް އަރައިފިއެވެ. އޭރު ބޮއްކުރާ ބޭލުމަށްޓަކައި ރަށުގެ ދެތިން ޒުވާނުން އުޅުނުތަން މަލައިކާ އަށް ފެނުނެވެ. އޭގެ ތެރޭގައި އޭނާ މީގެ ކުރިން އުނދަގޫކުރި ފިރިހެން މީހާ ހިމެނެއެވެ. އެ މީހާ އެއްފަހަރު ނަމަވެސް މަލައިކާ އާއި ދިމާލަށް ބަަލައިލައިފިނަމަ އޭނާއަށް މަލައިކާ ފެންނާނެކަން މަލައިކާއަށް އެނގެއެވެ. މަލައިކާ ހުރީ ހަމައެކަނި އެ ޒުވާނާއަށް ފެންނާނޭހެން ފާޅުވެގެންނެވެ. އެހެނަސް އެ ޒުވާނާ އެހެން ޒުވާނުންނާއި އެކީ މަސައްކަތުގައި އުޅޭތީ މަލައިކާ އިތުރަށް އެތާ މަޑުކުރަން ނުހަދައި ދުވެލައިފައި ގޮސް ވަލުތެރެއަށް ވަނެވެެ.\nއަފްލާހު އުޅެމުންދާ އޮފީހުން އޭނާއަށް ދެ ހަފްތާއަށް ޗުއްޓީ ލިބުމުން އަފްލާހް ތައްޔާރުވަމުން ދިޔައީ ރަށަށް ދާށެވެ. ރަށުގައި ހުރެގެންވެސް އޮންލައިން ކޮށް ކިޔެވޭތީ އަފްލާހް އެކަމަށް ބޭނުންވާ ހުރިހާ އެއްޗެއް އޭނާގެ ދަބަހަށް އަޅަމުން ދިޔައެވެ. ދުވަސްތަކަކަށްފަހު އޭނާގެ ކޮއްކޮއެއް ފަދަ ފަވާޝަތު ފެންނާތީ އަފްލާހް ހުރީ ވަރަށް އުފަލުންނެވެ. ދަތުރަށް ބޭނުންވާ ހުރިހާ އެއްޗެއް ދަބަހަށް އަޅައި ނިމުމުން ދަބަސް ބަންދުކޮށްފައި އަފްލާހް ދިޔައީ ސައިބޯށެވެ.\nހަތެއް ޖަހަން ވިހި މިނެޓަށްވުމުން އަފްލާހް އޭނާ އުޅޭ ކޮޓަރި ތަޅުލައިފައި ދަބަސް އަޅުވައިލައިގެން ކޮޓަރިން ނުކުތެވެ. އަދި ދަމުން ދިޔައީވެސް އެ އެޕަރޓްމެންޓްގެ ދޮރު ތަޅުލައިފައެވެ. ދަނބު ކުލައިގެ ގަމީހަކާއި ކަޅު ޖީންސެއްގައި އަފްލާހް ފެންނަލެއް ވަރަށްވެސް ރީއްޗެވެ. މޫނުމަތިން ފަވާޝަތާއި ވައްތަރުގޮތެއްވެސް ހުރެއެވެ. ފިހާރައަކަށް ވަދެ ފަވާޝަތަށް އެންމެ ކަމުދާނެ ޗޮކްލެޓާއި ބިސްކޯދާއި އަދި އޭނާ ބޯން ބޭނުންވާ އެނަރޖީ ޑްރިންކް ދަޅެއް ގަނެލައިގެން އަފްލާހް ބަނދަރަށް ދިޔައެވެ. ލޯންޗަށް ކޮންމެވެސް ވަރަކަށް މީހުން އަރާ ތިބުމުން އަފްލާހްވެސް ދެން މަޑުކުރަން ނަހަދައި ލޯންޗަށް އަރައި އެންމެ ފަހަތު ސީޓުގައި އިށީނދެލިއެވެ. އޭނާ ގަތް ހަދިޔާ ކޮތަޅު ދަބަހަށް ލުމަށްފަހު އަފްލާހް ގެނައި ދަޅު ކަނޑައިގެން އެ ބޯން ފެށިއެވެ.\n“ޖިނާނޫ. ކަލޭ ހާދަ އަވަހަކަށް ތިއުޅެނީ އެ މަންޖެއާ…” މިއަދު ޖިނާނަށް ދިމާވި ޙާދިޘާ ޖިނާން މަތީނަށް ކިޔައިދިނުމުން މަތީނަށް ދެފަރާތަށް ބޯ ހޫރުވައިލެވުނެވެ. “ޖިނާން. އަހަރެން މި ދައްކާ ވާހަކަ އަޑުއަހާބަލަ. ކެތްތެރިވާންވާނެ. ހުރިހާ ކަމެއް އެއްފަހަރާއެއް ނުވާނެ. މީހާ ގައިގަ ކެތްތެރިކަމުގެ ޒައްރެއްގެ މިންވަރުވެސް ހުރިނަމަ ދޯ އަދި ކަމެއް ވާނީ.” މަތީން ބެލީ ޖިނާނަށް ވިސްނައިދެވޭތޯއެވެ. ޖިނާން އެ ވާހަކަތަކަށް ބޯ ޖަހައިލިއެއްކަމަކު އޭނާ އެއްވެސް އެއްޗެކޭ ނުބުންޏެވެ. އޭނާ ހިސާބަށްވުރެ ކެތްތެރިކަން ކުޑައީއޭ ފުރަތަމަ ފަހަރަށް އޭނާގެ ހިތް ބުނެލިއެވެ.\nރަށުގެ ބަނދަރަށް ލޯންޗް ލެފުމާއިއެއްކޮށް އެންމެ ފުރަތަމަވެސް ލޯންޗުން ފޭބީ އަފްލާހުއެވެ. މިކަހަލަ ރަށަކަށް އާދެވުމުން އަފްލާހުއަށް ބަޔާން ކުރަން ދަތި ހިތްހަަމަޖެހުމެއް ލިބިގެން ދިޔައެވެ. މާލޭގެ ހަލަބޮލި މާޙައުލަށްވުރެ ރަށެއްގެ މިކަހަލަ މާޙައުލުން ހިތަށް އުފާވެރިކަން ގެނެސްދެއެވެ. ޖެހެން ފެށި ފިނި ވައިރޯޅިއެއްގެ ސަބަބުން އަފްލާހުއަށް ދެލޯ މަރައިލެވުނެވެ.\nދެ ލޯ ހުޅުވައިލައި އަތުގައި އިން ދަޅުން އެތިފޮދެއް ބޮއެލަމުން އަފްލާހް ފަވާޝަތުގެ ގެއާއި ދިމާލަށް ހިނގައިގަތެވެ. އޭނާ މަގުމަތިން ދިޔައިރު ޒުވާން އެތައް އަންހެން ކުދިންނެއްގެ ނަޒަރު އޭނާއަށް ހުއްޓެމުން ދިޔައެވެ. އަފްލާހް އޭގެން އެއްވެސް ކަމަކާ އަޅައިނުލައި ކުރިއަށް ދެވޭތޯ ބެލިއެވެ. އެހެންނަމަވެސް އަފްލާހުގެ ހުންނަ ލާނެތް މިޒާޖެއްގެ ސަބަބުން އޭނާ ލޮލުގައި އެޅިފައިވި އަވި އައިނު ކުޑަކޮށް ތިރިކޮށްލައި އޭނާއާއި ދިމާލަށް ބަލަހައްޓައިގެން ހުރި އަންހެން ކުއްޖަކާއި ދިމާލަށް ބަލައިލައި އެއްލޯ މަރައިލިއެވެ. އެއާއިއެކު އެ ކުއްޖާ ލަދުރަކިކަމާއިއެކު ހިނިތުންވެލަމުން އިސްޖަހައިލީއެވެ. އަފްލާހު ހިނިގަނޑެއް ޖަހައިލުމަށްފަހު އަނެއްކާވެސް ކުރިއަށްވުރެ ހިނގުން ބާރުކޮށްލިއެވެ.\nފަވާޝަތުގެ ގެއާއި ހަމައަށް ދެވުމާއިއެއްކޮށް އަފްލާހް ވަރަށް ސިއްރު ސިއްރުން އެތެރެއަށްވަނެވެ. އެއްވެސް މީހެއް ފެންނަން ނެތުމުން އަފްލާހް އޭނާގެ ކޮނޑުގައި އެޅުވިފައިވި ދަބަސް ނަގައި ސޯފާ މަތީގައި ބާއްވައިލިއެވެ. ސިޓިންގް ރޫމަށް ނަޒަރު ހިންގައިލިއިރު ފެންނަނީ ސާފުތާހިރުކަމާއި ތަރުތީބުކަމެވެ. ބަދިގެތެރެއިން ތަށިތަކެއް ތެޅޭ އަޑަށް އަފްލާހް ނިކަން ސިއްރު ސިއްރުން ގޮސް ބަދިގެ ދޮރުމައްޗަށް ހުއްޓުނެވެ. އޭރު ފަވާޝަތު ކޮންމެވެސް އެއްޗެއް ތައްޔާރުކުރުމުގައި އުޅެއެވެ. ފަވާޝަތު ހުރީ އަފްލާހް އަށް ފުރަގަސްދީގެންކަމަށް ވުމުން އަފްލާހް ލަސް ފިޔަވަޅުތަކެއްގައި ގޮސް ފަވާޝަތުގެ ފަހަތުގައި ހުއްޓި ފަވާޝަތުގެ ލޮލުމަތީގައި އޭނާގެ އަތް އެޅިއެވެ.\nމީހެއްގެ އަތް ފަވާޝަތުގެ ލޮލުގައި އެޅުމުން ފަވާޝަތު ދިޔައީ ސިއްސައިގެންނެވެ. ފަވާޝަތު މަޑުމަޑުން އެ އަތް ނައްޓުވައިލަމުން ފަހަތް ބަލައިލިއެވެ. ކުރިމަތީ ހުރި އަފްލާހުގެ ސޫރަ ފެނުމުން ފަވާޝަތަށް އިރުކޮޅެއް ވަންދެން އެއްޗެކޭ ބުނަން ނޭނގިފައި ހުރެވުނެވެ. “ބޭބެގަނޑާ… ނުވެސް ބުނެ ތި އައީ؟” އަފްލާހް އައުމުން އުފާވިޔަސް ފަވާޝަތު ރުޅި މޫނު ހަދައިލަމުން އަފްލާހްގެ ބޮލު އިސްތަށިގަނޑުގައި ހިފައިގަތެވެ. “އައްދޯއި ދެން ތިވަރު ކުރާކަށް ނުވެއެއްނު ފަވާ. ސަރޕްރައިޒެއް ދިނީއެއްނު މި.. ހެހެ. ކޯއްޗެއް ތި ހަދާލަނީ؟” މޭޒުމަތީ ހުރި ޕޭންކޭކް މިކްސް ތައްޓަށް ބަލައިލަމުން އަފްލާހް އެހިއެވެ. “ޕޭންކޭކް. ބޭބެއަށްވެސް ލައިގެން ދެން ހަދާނީ. ބޭބެ އެތާ އިށީނދޭ. ގިނައިރުތަކެއް ނުވެ މި ހަދާލެވޭނެ.” ފަވާޝަތު ބުނުމުން އަފްލާހް ގޮސް ކާމޭޒު ކައިރީ އިށީނެވެ. ފޯނާއި ކުޅެން އިން އަފްލާހް އިނީ އެވަގުތު އާލިޔާ މަތިން ހަނދާން ނެތިފައެވެ.\nހޭވިފައި އޮތް އިސްތަށިގަނޑު ތަރުތީބުކުރަމުން އާފުރެމުން ކޮޓަރިން ނުކުތް އާލިޔާ އަށް ބަދިގެތެރެއިން ފަވާޝަތާއި އެހެން ކޮންމެވެސް މީހަކު ސަކަރާތް ޖަހާ އަޑު އިވުނެވެ. ހަމަ އެ ވަގުތު އާލިޔާގެ ހިތް ނުބައި ޝައްކުތަކުން ފުރެން ފެށިއެވެ. ފަވާޝަތަށް ރަނގަޅު ގޮތެއް ހަދައިލާނަމޭ ހިތައި އާލިޔާ ބާރަކަށް ދިޔައިރު އޭނާއަށް ދޮރުމަތީ ހުއްޓެވުނީ ކާމޭޒުކައިރީ އިށީންދެގެން އިން އަފްލާހް ފެނިފައެވެ. އިރުކޮޅެއް ވަންދެން އަފްލާހާއި ދިމާލަށް ބަލަން ހުރުމަށްފަހު އާލިޔާ އަނބުރައި އޭނާގެ ކޮޓަރިއަށް ދިޔައެވެ.\n“އާނ އޭ! ކޮބާ ބޮޑުދައިތަ؟” ކުއްލިއަކަށް އާލިޔާ މަތިން ހަނދާންވުމުން އަފްލާހް ސުވާލުކުރިއެވެ. “ކޮޓަރީގަ ވާނެ.” ކުރު ޖަވާބަކުން ފަވާޝަތު ފުއްދައިލިއެވެ. އަފްލާހް ތެދުވެ ދާން ހިނގައިގަތުމުން ފަވާޝަތު އަފްލާހް ހުއްޓުވަން އުޅުނެވެ. ނަމަވެސް އޭގެ ކުރިން އަފްލާހް ބަދިގެއިން ނުކުމެއްޖެއެވެ. ފަވާޝަތު ހިސާބަކަށް ނުތަނަވަސްވާން ފެށިއެވެ. އާލިޔާ ފަވާޝަތޭ ކިޔައިގެން އަފްލާހް ކައިރީ ކޮންމެ ފަދަ އެއްޗެކޭވެސް ކިޔައިފާނެއެވެ. ފަވާޝަތު ހާސްވީ އާލިޔާ ދައްކާ އެކަހަލަ ވާހަކައެއް އަފްލާހް ޤަބޫލުކޮށްފާނެތީއެވެ.\nއާލިޔާގެ ކޮޓަރީގައި ޓަކި ޖަހައި ޚަބަރެއް ނުވުމުން އަފްލާހް ގެއިން ބޭރަށް ނުކުތެވެ. ރަށަކަށް އައިއްސިއްޔާ އަފްލާހުގެ ޙާލަކީ އެއީއެވެ. އެއްފަހަރުވެސް ގޭގައި މަޑެއްނުވާނެއެވެ. ބޭރުގައި ހުރި ޖޯލިފަތިން ޖޯއްޔެއްގައި އިށީންދެލަމުން އަފްލާހް އޭނާގެ ފޯނު ނަގައި ވަށައިގެންވި މާޙައުލުގެ ހިތްގައިމު ރީތި މަންޒަރުތައް އޭނާގެ ފޯނުގައި ރައްކާކުރަމުން ދިޔައެވެ. ތަންކޮޅެއް ދުރުގައި ހެދިފައި ހުރި ރީތި ފިނިފެންމާ ގަހެއް ފޮޓޯ ނަގަން އުޅެނިކޮށް އަފްލާހަށް އޭނާގެ ފޯނު ތިރިކޮށްލެވުނީ ފޯނުގެ ސްކްރީނުން އަންހެން ކުއްޖަކު ފެނުމުންނެވެ. އެ ގަހާއި ދިމާލަށް ބަލައިލިއިރު އެކޮޅުން ޒާޔާ އަންނަތަން އަފްލާހްއަށް ފެނުނެވެ. ދުވަސްތަކަކަށްފަހު ޒާޔާ ފެނުމުން އަފްލާހްގެ ތުންފަތަށް ހިނިތުންވުމެއް ވެރިވެއެވެ. ޒާޔާއަށް އަފްލާހް ނޭނގުނެއްކަމަކު އަފްލާހްއަށް ޒާޔާ ވަރަށް ރަނގަޅަށް އެނގެއެވެ. އަފްލާހް ދެން އެހެން ދިމާލެއްގައި ހެދިފައި ހުރި ފިތުރޯނު ގަހަކާއި ދިމާލަށް އޭނާގެ ފޯނުގެ ކެމެރާ އަމާޒުކޮށްލިއެވެ.\nޒާޔާ ހިނގަމުން ދިޔައިރު އޭނާއަށް އެ ހިނގާ މަގުގެ އެކި ދިމަދިމާ ބަލައިލެވެއެވެ. ކޮންމެވެސް ތަނަކުން ލިއަމް ފެންނާނެއޭ އޭނާގެ ހިތް ބުނަނީއެވެ. އެ ޚިޔާލު ސިކުނޑިން އެއްފަރާތް ކުރެވޭތޯ މަސައްކަތް ކުރަމުން ޒާޔާ އަވަހަށް އޭނާގެ ގެއަށް ދެވޭތޯ ބެލިއެވެ. “މިހުރީ އެއްޗެހި.” ޒާޔާ ގެނައި ކޮތަޅު ބަދިގެ މޭޒުމަތީ ބަހައްޓަމުން ޖަމީލާ ކައިރީ ބުންޏެވެ. “ހްމްމް. ރަނގަޅު. ކޮބާ ބާކީ ލާރިކޮޅު؟” ޒާޔާގެ އަތުގައި އެއްވެސް ރުފިޔާ އެއް ނެތުމުން ޖަމީލާ އަހައިލިއެވެ. ފިޔާ ކޮޅަކާއި ބޭކެޑް ބީންސް ދަޅެއް ގަންނަން ދިން ރުފިޔާއިން ބާކީ ރުފިޔާކޮޅެއް ލިބޭނެކަން ޖަމީލާއަށް އިނގެއެވެ. “ސުޕާރިކޮޅެއް ގަނެލީ.” އިސްދަށަށް ޖަހައިލަމުން ޒާޔާ ބުންޏެވެ. އެވަގުތު ޖަމީލާ ގާތަށް ރުޅިއައެއްކަމަކު އޭނާ ތުންފަތަށް ހިނިތުންވުމެއް ވެރިކުރުވަމުން އެއްވެސް މައްސަލައެއް ނެތްކަމުގައި ބުނެލިއެވެ.\nޒާޔާ ބަދިގެއިން ނުކުމެގެން ޖަމީލާ ހިތާހިތުން ޒާޔާއާއި ދިމާލަށް އެއްޗެހި ގޮވައިގަތެވެ. އޭނާއަށް ކިރިޔާވެސް ލިބެންވާ ލާރިކޮޅެއްވިއްޔާ ޒާޔާ އެ ކައިލަނީއެވެ. އެހެނަސް ޖަމީލާގެ ކޮށި ސިކުނޑިއަށް ނުވިސްނުނު ކަމަކީ ނިހާންގެ އެއްޗިއްސަކީވެސް ހަމަ ޒާޔާގެ އެއްޗެހިކަމެވެ.\nޖިނާނާއި މަތީން އެމީހުންގެ ކޮޓަރީގައި މިއަދަށް ކުރަން ހަމަޖެހިފައިވާ ކަންތައް ކުރުމަށް ރާވަން ތިއްބެވެ. ޒާޔާއަށް ހަދައިލާނެ ރަނގަޅު ގޮތަކާއި ދޭތެރޭ އެދެމީހުން މަޝްވަރާކުރަމުން ދިޔައިރު ދޭތެރެއަކުން ދެމީހުން ނުލަފާ ވައްތަރަކަށް ހެވައިގަނެއެވެ. މަތީނަށް ބައެއްފަހަރަށް މިއީ ކޮށްގެންނުވާނެ ކަމެއްހެންވެސް ހީވާ ފަހަރު އައިއްސިއެވެ. އޭނާއަށް ޒާޔާގެ މައުސޫމްކަން ފެނި އޭނާގެ ހަރު ހިތް ވަނީ ކޮންމެވެެސް ވަރަކަށް މަޑުވާން ފަށައިފައެވެ. އެހެނަސް ޒިޔާނާގެ މަތިން ހަނދާންކޮށްލަމުން އޭނާ އަނެއްކާވެސް ‘ހަރުކަށި’ ވެލައެވެ. ޒިޔާނާ އޭނާއަށް ދިން ކެހީގެ ބަދަލު ޒިޔާނާގެ ދަރިފުޅަށް ދޭން މަތީން ބޭނުންވެއެވެ. އެވެސް އެ މައުސޫމް އަންހެން ކުއްޖާގެ އެއްވެސް ކުށެއް ނެތިއެވެ.\nރެސްޓޯރެންޓަށް ގޮސް މެންދުރުގެ ކެއުން ނިންމައިލުމަށްފަހު ޖިނާނާއި މަތީން އެތަނުން ނުކުތެވެ. އެމީހުންގެ މިޞްރާބަކަށް ވެފައިވީ ރަށުގެ ހުޅަނގު ފަރާތެވެ.\nއެހިސާބަށް ދެވުމުން މަތީން އޭނާގެ ފޯނު ނަގައި ޖަމީލާގެ ނަމްބަރަށް ގުޅައިލިއެވެ. ނަމަވެސް ޖަމީލާގެ ނަމްބަރަށް އެއްގޮތަކަށްވެސް ގުޅޭނެ ގޮތެއް ނުވުމުން މަތީން ގާތަށް ރުޅިއަންނަ ގޮތްވިއެވެ. “އަނެއްކާ ޖަމީލާ އަހަރުންނަށް ލަނޑެއް ދޭން އުޅެނީ ކަންނޭނގެ.” ޖިނާން ބުނި ޖުމުލައަކުން މަތީންގެ ދެބުމަ ގޮށްޖެހިގެން ދިޔައެވެ. ޖިނާން އެ ޖުމުލަ ބުނި ރާގުން އޭނާއަށް އެ ވާހަކަ ކޮންމެވެސް ވަރަކަށް ޤަބޫލުވެސް ކުރެވުނެވެ. “ލާހިކެއް ނޫން އެހެން ލަނޑު ދޭކަށް. މަމިދަނީ އެގެއަށް. ކަލޭ ދޭ އިހަށް ގެއަށް އިނގޭ.” މަތީން ސައިކަލުން ފައިބައިފައި ޖިނާން އަތަށް ސައިކަލު ތަޅުދަނޑި ދިނެވެ. ޖިނާން ބޯ ޖަހައިލައިފައި ދިއުމުން މަތީން އޭނާއަށް ދެވުނު އެންމެ ބާރަކަށް އެތަނުން ދެވޭތޯ ބެލިއެވެ.\nޖަމީލާ ގަސްތަކަށް ފެންޖަހަން ނުކުތް ވަގުތު ޖޯލިފަތި ކައިރީ އޮތް އޭނާގެ ފޯނު ޖަމީލާއަށް ފެނުނެވެ. ރޭގައި ދިމާވި ‘ބިރުވެރި’ ޙާދިޘާގެ ސަބަބުން އޭނާ މިއަދު ހޭލިގޮތަށް އެހުރީ އޭނާގެ ފޯނު މަތިން ހަނދާން ނެތިފައެވެ. ދުވެފައި ގޮސް ޖަމީލާ ބިންމަތީގައި އޮތް އޭނާގެ ފޯނު ނެގިއެވެ. ފޯނު ހުޅުވަން އުޅިއުޅިވެސް ނުހުޅުވުމުން ޖަމީލާ ގާތަށް ރުޅިއަންނަ ގޮތްވިއެވެ. މި ފޯނަށް އަނެއްކާ ފެން އެޅުނީ ހެއްޔެވެ؟ ނޫނެކެވެ. އެހެންވެގެން ނުވާނެއެވެ. ރޭގައި ވާރެވެސް ނުވެހެއެވެ. މިއަދު ހެނދުނުވެސް ވާރެއެއް ނުވެހެއެވެ. ޖަމީލާ ފޯނު އޭނާގެ މޫނާއި ކައިރިކޮށްލުމުން ޖަމީލާގެ ނޭފަތުގައި ޖެހުނީ ލުއިލުއި މީރުވަހެކެވެ. ފިނިފެންމަލުން ދުވާ ފަދަ މީރު ވަހެކެވެ. ޖަމީލާ އަނެއްކާވެސް އޭނާގެ ފޯނު ނޭފަތާއި ކައިރި ކޮށްލައި ވަސް ބަލައިލިއިރު ހަމަ އެ ވަސް ހަރުލައިފައި ހުއްޓެވެ. އަނެއްކާ މީހަކު މިއަށް ‘ރޯސް ވޯޓަރ’ އެޅީ ހެއްޔެވެ؟ ކޮންމެގޮތެއްވިޔަސް މި ފޯނު ހުޅުވޭތޯ ބަލަން އެބަ ޖެހެއެވެ.\nފޯނު ހިފައިގެން ގޭތެރެއަށް ނުވަދެވެނީސް އޭނާއަށް އިވުނީ ގޭ ދޮރާށި ހުޅުވުނު އަޑެވެ. ފަސް އެނބުރި ބަލައިލިއިރު މަތީން ގެއަށް ވަންނަނީއެވެ. ހުއްދަ ހޯދައިލުމެއްވެސް ނެތި މަތީން ގެއަށް ވަނުމުން ޖަމީލާ ހުރީ ހިތްހަމަނުޖެހޭގޮތްވެފައެވެ. މިވަގުތު ނިހާން ގޭގައި ނޫޅޭކަން ނަޞީބެކޭ ޖަމީލާގެ ހިތަށް އެރިއެވެ. “ކީއްވެތަ ގުޅީމަ ފޯނު ނުނަގަނީ؟” ޖަމީލާ އާއި ތަންކޮޅެއް ދުރުގައި ހުއްޓި ކިރިޔާ ޖަމީލާއަށް އަޑުއިވޭވަރަށް މަތީން ސުވާލު ކުރިއެވެ. “އެހެންވެގެންތަ ތެޅެމުން ފޮޅެމުން އައިސް މިގެއަށް ތިވަނީ؟ ހަހަހަ.. އަހަރެން ފޯނު ހަލާކުވެގެން މިއުޅެނީ. ހުޅުވަން އުޅިއުޅިވެސް ނުހުޅުވުނު. ނޭނގެ ކީއްވެކަމެއް.” ޖަމީލާގެ ފޯނު މަތީނަށް ދައްކަމުން ޖަމީލާ ބުންޏެވެ. މަތީންއަށް ޖަމީލާ ދެއްކި ވާހަކަތައް ޤަބޫލުކުރެވުނީ ފޯނު ހުޅުވާ ފިތަށް އޮއްބައިގެން ހުރެހުރެވެސް އެ ނުހުޅުވުމުންނެވެ. ފޯނު އަނބުރައި ޖަމީލާއަށް ދެމުން މަތީން ފުން ނޭވައެއް ދޫކޮށްލިއެވެ. “އޯކޭ. އެހެންމަ ދެން މިއަދު ހަވީރަށް. ޖަމީލާ ހަދަންވީގޮތަކީ ޒާޔާ ގޮވައިގެން ރަށުގެ ހުޅަނގު ފަރާތުގަ އޮތް ދިގު މަގަށް ދާންވީ. އޭނާގެ ބައްޕައަށް ނޭނގި. އޯކޭ. ކޮންމެހެންވެސް އޭނަ ގެންނާތި. ކުޑަކުޑަ ކަމެއް އަހަރެން މި ޙަވާލުކޮށްލީ ޖަމީލާއާ. މިކަން ކޮށްދީފިއްޔާ ބަދަލުގަ ޖަމީލާ ބުނި އެއްޗެއް ދޭނަން.” ޖަމީލާ ބޯ ޖަހައިލުމުން މަތީން ނުކުމެގެން ހިނގައްޖެއެވެ. ޖަމީލާ ނުލަފާ ވައްތަރަކަށް ހިނިތުންވެލައިގެން ހުރެ ގޭތެރެއަށްވަނެވެ.\nޖަމީލާ ބަދިގެއަށް ވަތްއިރު މިއަދު ހެނދުނު ސަޔަށް ހެދި ބޭކެޑް ބީންސް އާއި ރޮށި ކާން ޒާޔާ އިނެވެ. ޒާޔާއާއި ކުރިމަތިވާނެ ގޮތަށް އިށީންނަމުން ޖަމީލާ ވާހަކަ ދައްކަން ފެށިއެވެ. “ހިނގާބަލަ ހަވީރު މަންމަޔާއެކީ ހިނގާލަން ދާން. ދެން މިހެން އަބަދު ގޭގަ ހުންނަންވީމަ ވަރަށް ފޫހިވެއެއްނު.. ދޯ!” ޖަމީލާ ކިތަންމެ ރީތިކޮށް އެވާހަކަ ބުންޏެއްކަމަކު ޒާޔާ އެކަމަށް އިންކާރު ކުރަން ބޭނުންވިއެވެ. އޭނާ އެއްގޮތަކަށްވެސް ޖަމީލާ އާއިއެކީ ބޭރަށް ނުކުމެ އުޅެން ބޭނުމެއްނޫނެވެ. ޖަމީލާއަށްވުރެ އޭނާގެ އެކުވެރިންނާއިއެކީ ބޭރަށް ދިޔަޔަސް މާ ހިތްހަމަޖެހޭނެއޭ ޒާޔާގެ ހިތަށް އެރިއެވެ. “ތެދެއް ދަރިފުޅާ! ގޮސްލަންވީނު މަންމަޔާއެކީގަ.” ޒާޔާއަށް އެއްޗެކޭ ނުބުނެވެނީސް ނިހާން ބަދިގެއަށް ވަދެ ޖަމީލާ ކައިރީ އިށީންނަމުން ވާހަކަދެއްކިއެވެ. ނިހާން ބުނުމުން ޒާޔާއަށް އެއްގޮތަކަށްވެސް ޖަމީލާގެ އެދުމާއި ދެކޮޅު ހަދާކަށް ނުކެރުނެވެ. ދައްކައިލާނެ މޮޅު ބަހަނާއެއްވެސް އޭނާގެ ސިކުނޑިއަކަށް ނުވިސްނުނެވެ. މިނެޓްތަކެއް ވަންދެން އެއްޗެކޭ ނުބުނެ އިނުމަށްފަހު ޒާޔާ ހިނިތުންވެލަމުން ބޯ ޖަހައިލިއެވެ.\nހަވީރު ލާން އާދައިގެ ރީތި ހެދުމެއް ނެގުމުންވެސް ޖަމީލާއަށް އެ ހެދުން ކަމުނުގޮސްގެން ޒާޔާއަށް ޖެހުނީ އެންމެ ފަހުން އެ އަލަމާރިތެރޭގައި އިން މަޑު ނޫކުލައިގެ ހެދުން ނަގާށެވެ. ޖަމީލާ ވެސް މަޑުނޫކުލައިގެ ބޮޑު ހެދުން ލާތީ އޭނާ ބޭންވީ ޒާޔާވެސް ހަމަ އެކުލައިގެ ހެދުމެއް ލާށެވެ. ޖަމީލާ ތައްޔާރުވާން ދިޔުމުން ޒާޔާ ދޮރު ލައްޕައި ތަޅުލައިފައި ފާޚާނާއަށް ވަނެވެ.\nފެންވަރައި ރީތިވެލައިގެން ނުކުމެ ޒާޔާ ޢަޞްރު ނަމާދަށް ބަންގި ގޮވުމުން ނަމާދު ކޮށްލިއެވެ. ނަމާދުކޮށް ނިންމައިގެން ޖަމީލާ އޭނާއަށް ދެއްކި ހެދުން އަލަމާރިން ނެގިއެވެ. ހެދުން ލުމަށްފަހު ލޯގަނޑު ކުރިމައްޗަށް ޒާޔާ ހުއްޓުނެވެ. އިސްތަށިގަނޑަށް ރީތި ގޮތެއް ހަދައިލުމަށްފަހު ޒާޔާ ލުއިގޮތަކަށް މޭކަޕް ކޮށްލިއެވެ. ފަހުފަހަރަށް ލޯގަނޑުން އަމިއްލަ ސޫރައަށް ބަލައިލުމަށްފަހު ޒާޔާ ކޮޓަރިން ނުކުތެވެ.\nޒާޔާ ކޮޓަރިން ނުކުތުމާއިއެކު ޖަމީލާ ސޯފާއިން ތެދުވިއެވެ. ޖަމީލާ އިނީ ކުރިއައިލައި ތައްޔާރުވެގެންކަމަށްވުމުން އޭނާއަށް ފުދޭވަރަކަށް ގިނަ ވަގުތު ސިޓިންގް ރޫމުގައި ޒާޔާ ނުކުންނާނެ އިރެއްގެ އިންތިޒާރުގައި ހުންނަން ޖެހުނެވެ. “ހިނގާ ދާން.” ޖަމީލާ ހިނގައިގަތުމުން ޒާޔާ ޖަމީލާގެ ފަސްފަހަތުން ހިނގައިގަތެވެ.\nމަގުމަތީ ދެމީހުން ހިނގަމުން ދިޔައިރު ޒާޔާ ހުރީ އިސްޖަހައިލައިގެންނެެވެ. ޖަމީލާ އާއިއެކީ ހުންނަންވުމުން ޒާޔާ ހުރީ ހިސާބަކަށް ލަދުގަނެފައެވެ. އޭނާއަށް މިހާރު ޖަމީލާއަށް އިތުބާރުކުރެވެނީކީ ނޫނެވެ. ހިތުގައި ޝައްކު އުފެދޭ އެތައް ކަމެއް ޖަމީލާގެ ފަރާތުން ޒާޔާއަށް ވަނީ ފެނިފައެވެ. އެހެންކަމުން މޫނުބުރުގާ އަޅައިގެން ހުއްޓެއްކަމަކު މިއީ އަދި އެހާ ރަނގަޅު މީހެއްހެނެއް ޒާޔާއަކަށް ހިއެއް ނުވެއެވެ. ޒާޔާއަށް އެއްކަމެއް ޔަޤީންވެއްޖެ ކަހަލައެވެ. ޖަމީލާ އިޞްލާޙުވެ މޫނުބުރުގާ އަޅައިގެން އުޅެނީ ނަމެއްގައިތާއެވެ. އެހެނަސް އަދިވެސް އެހާ ބޮޑަށް ޙަޤީޤަތް ނޭނގޭތީ ޒާޔާ އެކަން ޤަބޫލުކުރާކަށް ބޭނުމެއްނުވިއެވެ. ކަމެއްގެ ޙަޤީޤަތް އޮޅުންފިލުވައިފައި ނޫނީ އެކަމަކާ ބެހެން އުޅޭނެކަމެއް ނެތްތާއެވެ.\n“ހިނގާބަލަ މިދިމާ އަތިރިމައްޗަށް ފައިބަން. ވަރަށް ފިނި ވައި ޖެހެއެއްނު އެބަ. ދޯ!” ޖަމީލާ އެ ބުނި ބަހުގެ ފަހަތުގައިވި ސަބަބު އެނގުމެއްނެތި ޒާޔާ އެކަމަށް އާނއެކޭ ބުނީ އޭނާވެސް ތާޒާ ވައި ލިބިގަތުމުގެ ބޭނުމުގައެވެ. ޖަމީލާ ޒާޔާ ގޮވައިގެން އަތިރިމައްޗަށް ފޭބިއިރު އެމީހުނާއި ތަންކޮޅެއް ދުރުގައި ހެދިފައި ހުރި މަގޫގަސްތަކެއްގެ ތެރޭގައި މަތީނާއި ޖިނާން ހުއްޓެވެ. “ޒާޔާ ފޯނު ގެނައިންތަ؟ މަންމަ ފޯނު ހަލާކުވެގެން މިއުޅެނީ. ބައްޕައަށް ގުޅާލަން ވާނެއްނު.” ޖަމީލާ ބުނުމުން ޒާޔާ އޭނާގެ ފޯނު ޖަމީލާއަށް ދިނެވެ. އަވަސްއަވަހަށް ނަމްބަރުތަކަށް ފިތައިލަމުން ޖަމީލާ ޒާޔާއާއި ތަންކޮޅެއް ދުރަށް ޖެހިލިއެވެ. އަދި ސިއްރުން ވާހަކަތަކެއް ދައްކައިފައި އައިސް ޒާޔާ ގާތުގައި ހުއްޓުނެވެ. “އަނ ފޯނު. މަންމަ މި ދަނީ އެހެރަ ތަނަށް އިނގޭ. ޒާޔާ ބޭނުމިއްޔާ މިތާ މަޑުކޮށްލާ. މަންމަ ބުނީމަ ވާނެ އަންނަން އިނގޭ.” ޒާޔާގެ ބޮލުގައި ފިރުމައިލަމުން ޖަމީލާ ބުނެލިއެވެ. ޒާޔާ އެއްވެސް އެއްޗެކޭ ނުބުނެ ހަމައެކަނި ބޯ ޖަހައިލީއެވެ. ޖަމީލާ ދަމުން ވަށްކަޅިން މަގޫގަސްތަކުގެ ތެރޭ ހުރި ޖިނާނާއި މަތީނަށް ބަލައިލިއެވެ. އަދި ޒާޔާއަށް ނުފެންނާނޭ ފަދައަކުން ޖަމީލާވެސް އެތަނުން މަގޫގަސްތަކެއްގެ ތެރެއަށްވަނެވެ.\nކުރިމަތިން ހޫރެއް ފަދައިން ފެންނަމުން ދިޔަ ރީތި ކުއްޖާއަށް ބަލަން ހުރި ޖިނާނަށް ކެތްނުވެގެން އެންމެ ފަހުން މަގޫގަސްތަކުގެ ތެރެއިން ނުކުމެވިއްޖެއެވެ. މަތީން ފަހަތުން ޖިނާންގެ ޓީޝާޓުގައި ހިފައި ދަމައިގަނެފައި އޭނާ ކައިރިއަށް ގެނައެވެ. “ތިހެން އުޅެނިކޮށް ގޮސް އެންމެ ފަހުން ޅަ އެއްޗެއް ނުހަދާތި. ހަމައެކަނި ބައްދައިލާނީ. ސާފުވެއްޖެ.” ހަމައެކަނި ޖިނާނަށް އަޑުއިވޭވަރަށް ސިއްރުން މަތީން ބުންޏެވެ. ޖިނާން ފުންނޭވައެއް ދޫކޮށްލަމުން އެކަމަށް އެއްބަސްވިއެވެ.\nޖިނާން މަޑުމަޑުން މަގޫގަސްތަކުގެ ތެރެއިން ނުކުމެ ޒާޔާ ހުރި ދިމާލަށް ދިޔައެވެ. ޒާޔާގެ ފަހަތުގައި ހުއްޓި ދެވަނަ ވިސްނުމެއް ނެތި ޖިނާން ޒާޔާ ގައިގައި ބައްދައިގަތެވެ. އެއާއިއެކު ޒާޔާއަށް ތެޅިގަނެވުނެވެ. ޒާޔާ ޖިނާން ކައިރިން ސަލާމަތްވާން މަސައްކަތްކުރަމުން ދިޔައިރު މަތީން ފޯނުން ފޮޓޯ ނަގަން ހުއްޓެވެ. ޖަމީލާ ދުރުގައި ހެވިފައި މަންޒަރު ބަލަން ހުއްޓެވެ. މަތީން ފޮޓޯ ނަގަމުން ދިޔައީ ވަރަށް ވިސްނައިގެންނެވެ. ފޮޓޯ ނަގައި ނިމުމުން މަތީން އެ ފޮޓޯތަކަށް ބަލައިލިއެވެ. ފޮޓޯތަކާއި މެދު ހިތްހަމަޖެހިފައި ހުރެ މަތީން އޭނާގެ ފޯނު ލޮކްކޮށްލަމުން ޖީބަށް ލިއެވެ. މަތީން ނަގައިފައި ހުރި ފޮޓޯތައް މޮޅުކަމުން ފެންނަ މީހަކަށް ހީވާނީ އެއީ ލޯބި ‘ކަޕްލް’ އެއްގެ ފޮޓޮއެއްހެނެވެ. މަތީން ޖަމީލާއާއި ދިމާލަށް ބަލައިލައިފައި ބޮޑުވައި އިނގިލި ދައްކައިލުމުން ޖަމީލާ މަގޫގަސްތަކުގެ ތެރެއިން ނުކުމެ ޖިނާނާއި ޒާޔާ ކައިރިއަށް ދިޔައެވެ.\nޖަމީލާ ހަޅޭއްލަވައިގަނެފައި ޖިނާނާއި ޒާޔާ ދުރުކުރުވިއެވެ. ޒާޔާ އަވަހަށް ޖަމީލާގެ ގައި ފަހަތަށް ވަނެވެ. ޖަމީލާ ޖިނާނާއި ދިމާލަށް އެއްޗެހި ގޮވަމުން ދިޔައިރު ޒާޔާއަށް ހުރީ ރޮވިފައެވެ. “ކަލޭ ދޭ މިތަނުން. ނުވާނެ ދެން މީނަ ފެންނަ ހިސާބަށް އައިސްގެނެއްވެސް. މީގެ ފަހުން ކަލޭ މީނަ އާ ބެހެން އުޅެފިއްޔާ ރަށު ކައުންސިލަށް އަންގާނަން.” ޖަމީލާގެ މޮޅު އެކްޓިންއަށް ސާބަސް ދޭވަރު ވެއެވެ. ޖިނާން އިސްޖަހައިލައިފައި އެތަނުން ދިޔައެވެ. ޖިނާން ދިއުމުން ޖަމީލާ ފަހަތަށް އެނބުރި ޒާޔާގެ ދެކޮލުގައި ހިފަހައްޓައިލިއެވެ. “ދަރިފުޅު ކީއްވެ މަންމައަށް ނުގޮވީ؟ ބިރުން ހަލާކުނުވީ ކިރިޔާއެއްނު.” ޒާޔާ ގައިގައި ބައްދައިލަމުން ޖަމީލާ ބުންޏެވެ. އެވަގުތު ޖަޒުބާތުގައި ޖެހިފައިވި ޒާޔާއަށް އަނެއްކާވެސް ރޮއެގަންނަމުން ޖަމީލާގެ ކޮނޑުގައި ބޯ އަޅައިލެވުނެވެ. “ޒާޔާ. ކަލޭ މިފަހަރު ސަލާމަތެއް ނުވީ ތި. ބަލަން ހުންނާތި. ކަލޭ މިދުނިޔެއަށް ބޭޒާރުވާކަށް މާކަ ގިނަ ދުވަހެއް ނެތް.” ނުލަފާ ހިނިތުންވުމެއް ތުންފަތަށް ވެރިކުރުވައިގެން ހުރެ ޒާޔާގެ އިސްތަށިގަނޑުގައި ފިރުމަމުން ޖަމީލާ ހިތާހިތުން އެ ބަސްތައް ކިޔައިލިއެވެ.\nBorn on 13th April 2005. Studying in A. A. Thoddoo school. Always wants to write stories. Specially Dhivehi stories. Love to read stories too. Loves to read comments. Positive and negative comments are always welcome. Author of Ma'aaf, keiykuraanan unmeedhuga, E rey & Zaayaa. Lots of loves to my readers from the bottom of my heart ❤❤❤❤❤❤❤❤❤❤❤❤❤ [email protected]\nވަގުތު ފާއިތު ނުވަނީސް – ފުރަތަމަ ބައި –\nSalaam dear readers 🙂 🙂 🙂 Here’s the 17th episode 🙂 🙂 Hope you will enjoy it. And EID MUBAARAK dear readers 🙂 🙂 Insha Allah Next episode liyelaafa wednesday ga submit kolladheynan 🙂 🙂 🙂 Enjoy reading and leaveacomment! 🙂 Love you all <3 <3 <3 <3 <3 <3\nOoooooooo Kokee first thrr…. Eid MUBAaRaK sisoo…. Lymmmmm.. Adhi kiyaalaafa comment eh kohlaanan 😍😍😍😍😍😍😍💟💞💝💘💗💖💕💗💘💞💟💞💘💗💖💘\nYes kokee first 🙂 🙂 🙂 EID MUBAARAK Ahuu 🙂 Waiting for your comment 😀 😀 😀 ^_^\nVVVV reethi engy\nRam 🙂 🙂 🙂 Thank you so much 🙂\nV. V. V. V reethi maasha Allah 💖💖 zaayaa ah dhyra goatheh nuhadhahchy😥😥\nMaash 🙂 🙂 🙂 Thank you so much dear. Zaayaa au dheragotheiy nahadhaweythw mi balanee inge 🙂 🙂 😀\nWaaaauuuuu dhonthyyyy this part is even amazing ❤❤❤❤❤❤❤❤❤❤I just love it😊😊😊😊😊😊😊😊😊😊😊😊😊curiously waitting for next part😊😊😊😊😊Eid mubarik dhonthyyy🖤🖤🖤🖤stay safe ingeyyy😊😊😊😊\nCutie 🙂 🙂 🙂 Thank you so much 😀 😀 vvv ufaavejje mi comment kiyaalaafa 😀 And yes! Keep waiting curiously for the next episode. Hehe! EID MUBAARAK Cutie <3 <3 <3 <3 You too stay safe <3 <3 <3 <3 <3\nvrh vrh reethi mi part vx…. Alhe Malaika kba thr… Zaya ah dhera gotheh nuhadhahchey dhontheee…. Eid mubarak all…\nI-sherth 🙂 🙂 🙂 Thank you so much <3 <3 Malaika eba ulhey. Hehe! Zaayaa au dheragotheiy nahadha veythw balaanan inge 🙂 🙂 😀\nEID MUBAARAK <3 <3 <3\nVrh vrh vrh rythi mi part vx… ma sha allah… u r my fav author mihaaru… alhey zaaya ah kihineh baa vaaniii… cant wait fr nxt part …. stay safe ingeyy\nSadha 🙂 🙂 🙂 Thank you so much dear. It really meansalot. Aan zaayaa au kihineiybaa waanee? Balamaa! Love you too and stay safe <3 <3 <3 <3 <3 <3 <3\nHi rash ge loabiiii dhonthy\nVvvvvv salhi mi part♥♥♥♥♥ love under and miss u\nHi Rash 🙂 🙂 🙂 Thank you so much. It really meansalot 🙂 🙂 🙂 <3\nThank you maasha 😀 😀 😀 🙂 🙂 🙂\nDhonthy koba tha part 18th.. Avas i am waiting for u\nAnyway ILYSM LOVE 😘😘😘♥♥♥♥♥\nUpload wefa inee 🙂


Agu huri inaamu thakaa eku Ooredoo Crazy Race launch kohfi\nއަގުހުރި އިނާމުތަކާއި އެކު އުރީދޫ އިން ކްރޭޒީ ރޭސް ލޯންޗްކޮށްފި\nއުރީދޫ މޯލްޑިވްސް އިން ކްރޭޒީ ރޭސްގެ ނަމުގައި އެސްއެމްއެސް މުބާރާތެއް ތައާރަފްކޮށްފިއެވެ.\nކްރޭޒީ ރޭސްގެ ކުޅުންތެރިންގެ އަމާޒަކީ އަހާލެވޭ ތަފާތު ސުވާލުތަކަށް ވީހާވެސް އަވަހަކަށް ޖަވާބު ރަނގަޅުކޮށް ކުއިޒުން އެންމެ ގިނަ ޕޮއިންޓް ހޯދުމެވެ. މިގޮތުން ސުވާލުތަކަށް ޖަވާބުދޭ ސްޕީޑް އަވަސްވާ ވަރަކަށް ލިބޭ ޕޮއިންޓުވެސް އިތުރު ވެގެންދާނެކަމަށާއި އެކި ލެވެލް ތަކަށް ބެހިފައިވާ މި ސުވާލު މުބާރާތުގައި ކުރެވޭނީ ކާރު ރޭސިންގ އަދި ބައިކިންނާއި ބެހޭ ތަފާތު ސުވާލުތައްކަމަށް އުރީދޫން މައުލޫމާތު ދެއެވެ.\nތިން މަސް ދުވަހަށް ކުރިއަށްދާ މި އެސްއެމްއެސް ސުވާލު މުބާރާތުގައި ބައިވެރިވުމަށް “GO” ޖެއްސެވުމަށް ފަހު 4242 އަށް އެސް.އެމް.އެސް ކުރެއްވުމުން ކުއިޒްގައި ބައިވެރިވެވޭނެއެވެ.\nއަގުހުރި އިނާމުތަކެއް ހުށައަޅާފައިވާ މި މުބާރާތުގައި ކޮންމެ ހަފްތާއަކު ލިބޭ އިނާމުގެ ތަކުގެތެރޭގައި ސެމްސަންގް ބަޑްސް، އެޕަލް އެއާޕޮޑް، ގެލެކްސީ ވޮޗް، އެޕަލް ވޮޗް ހިމެނެއެވެ. އަދި ކޮންމެ މަހެއްގެ މޮޅު ކުޅުންތެރިއަކަށް ސެމްސަންގް ގެލެކްސީ އެސް 10 ލިބޭއިރު މުޅި މުބާރާތުން އެއްވަނައަށް ދާ ފަރާތަކަށް ޖެޓްސްކީ ލިބިގެންދާނެ ކަމަށް ދިރާގުން މައުލޫމާތު ދެއެވެ.\nކްރޭޒީ ރޭސް މެދުވެރިކޮށް ކޮންމެ ހަފްތާއަކު ދޭ އިނާމުތައް ލިބޭނީ ބައިވެރިންގެ ތެރެއިން ނެގޭ ގުރުއަތުން ހޮވޭ ބޭފުޅުންނަށެވެ. މިގޮތުން އެކުޅުންތެރިއެއްގެ ސްކޯ އިތުރުވާވަރަކަށް ގުރުއަތުން މޮޅުވުމުގެ ފުރުސަތު ބޮޑުވެގެންދާނެއެވެ.\nކްރޭޒީ ރޭހާއި ބެހޭ އިތުރު މައުލޫމާތު ހޯއްދެވުމަށް www.ooredoo.mv އަށް ނުވަތަ މައި އުރީދޫ އެޕް އަދި އުރީދޫގެ ސޯޝަލް ޗެނަލްތައް ފަދަ އެކުންފުނީގެ ކޮންމެ ޑިޖިޓަލް ޓަޗްޕޮއިންޓެއްވެސް މެދުވެރިކޮށް އުރީދޫގެ ޓީމާއި ގުޅާލެއްވޭނެއެވެ.


Foarigadha Kulhumakahfahu Meedhoo Team Athun Police Team Molhu Vejje\nދިވެހި ފުލުހުންގެ 85 ވަނަ އަހަރީ ދުވަހުގެ މުނާސަބާ ފާހަގަކުރުމުގެ ގޮތުން ހުޅުމީދޫ ޕޮލިސް ސްޓޭޝަނުން އިންތިޒާމްކޮށްގެން ހުޅުމީދޫ ޕޮލިސް ސްޓޭޝަނުގައި މަސައްކަތްކުރާ ޕޮލިހުންގެ ތެރެއިން ހޮވާލެވިގެން ނެގުނު ޓީމަކާއި މީދޫ ޓީމަކާއިދެމެދު އެކުވެރިކަމުގެ ވޮލީ މެޗެއް ކުޅެވިއްޖެވެ.\nމީދޫ އިޖްތިމާއީމަރުކަޒުގެ ވޮލީކޯޓްގައި މިރޭ ކުޅެވުނު މިމެޗް3ސެޓް2ސެޓުން ކާމިޔާބުކޮށްފައިވަނީ ހުޅުމީދޫ ޕޮލިސް ސްޓޭޝަނުގެ ޓީމެވެ.\nމިމެޗްގެ ފުރަތަމަ ސެޓް ޕޮލިސްޓީމު ކާމިޔާބުކޮށްފައިވަނީ 25-16 އިންނެވެ. ދެވަނަ ސެޓް 25-18 އިން ހޯދީވެސް ޕޮލިސް ޓީމެވެ. މިމެޗްގެ3ވަނަ ސެޓް މީދޫޓީމް ކާމިޔާބުކުރީ 25-20 ނެވެ. އަދި4ވަނަ ސެޓް 25-15 އިން ހޯދީވެސް މީދޫޓީމެވެ. މިމެޗްގެ5ވަނަ ސެޓް 15-5 ހޯދާފައިވަނީ ޕޮލިސްޓީމެވެ.\nމިމެޗް ނިމުމުން ހުޅުމީދޫ ޕޮލިސް ސްޓޭޝަނުގެ ފަރާތުން މީދޫޓީމަށް ހުށަހަޅާފައިވާ ސެޓްފިކެޓް އެޓީމާ ހަވާލްކޮށް ދެއްވީ މިމެޗްގެ ޝަރަފްވެރި މެހްމާނު މީދޫ އޮފީހުގެ ޑިރެކްޓަރ އްބަދުﷲ ރަޝީދެވެ.


Best Buy Mobile Ge2Vana Fihaara Male Gai Hulhuvaifi - Vaguthu\nބެސްޓް ބައި މޯބައިލްގެ ދެ ވަނަ ފިހާރަ މާލޭގައި ހުޅުވައިފި\nބެސްޓް ބައި މޯބައިލްއިން އެ ކުންފުނީގެ ދެ ވަނަ ފިހާރައެއް މާލޭގެ މަޖީދީ މަގުގައި - ވަގުތު އިމޭޖްސް: އަހުމަދު އަލީ\nރާއްޖޭގައި އެންމެ ފުޅާދާއިރާއެއްގައި އެޕަލް ޕްރޮޑަކްޓްތައް ވިއްކަމުން އަންނަ ބެސްޓް ބައި މޯބައިލްއިން އެ ކުންފުނީގެ ދެ ވަނަ ފިހާރައެއް މާލޭގެ މަޖީދީ މަގުގައި ހުޅުވައިފިއެވެ.\nމާފަންނު ބޭންކް އޮފް މޯލްޑިވްސް (ބީއެމްއެލް)ގެ އާ ބްރޭންޗް "ކުރީގެ ސްޓާ ސިނަމާ" ކުރިމަތީގައި ހުންނަ މި ފިހާރަ ރަސްމީކޮށް ހުޅުވާފައި ވަނީ ހުކުރު ދުވަހުގެ ރޭ ވަގުތެއްގައެވެ.\nބެސްޓް ބައި މޯބައިލްގެ ދެވަނަ ފިހާރަ އަކީ ޖާގަ ތަނަވެސް ފިހާރައެއް - ވަގުތު އިމޭޖްސް: އަހުމަދު އަލީ\nމިއީ ބެެސްޓް ބައި މޯބައިލްގެ ނަމުގައި މާލޭގައި ހުޅުވި ދެވަނަ ފިހާރައެވެ. މި ކުންފުނީގެ ފުރަތަމަ ފިހާރަ ހުންނާނީ މާވެޔޮމަގުގައި ހުންނަ ފަތަހަ މޯލްގެ ގޯޅީގައެވެ. އެ ފިހާރަ ހުޅުވިތާ އެއް އަހަރު ފަހުން ދެވަނަ ފިހާރަ ހުޅުވިއިރު، ޖާގަ ތަނަވަސް ރީތި، މިފިހާރާގައި އެންމެ ބްރޭންޑެޑް ފޯނުގެ، އިތުރުން، ފޯނާއި ގުޅުން ހުރި ހުރިހާ ސާމާނެއް ލިބެން ހުންނާނެ އެވެ.\nބެސްޓް ބައި މޯބައިލްގައި އެންމެ އަގުހެޔޮކޮށް ފޯނު ލިބޭނެ - ވަގުތު އިމޭޖްސް: އަހުމަދު އަލީ\nއެ ފިހާރައިން ސެމްސަންގ، އެޕަލް، އޮޕޯ، ރެޑްމީ، ވާވޭ، ވަންޕްލަސް ފަދަ މަޝްހޫރު ބްރޭންޑްތަކުގެ އެންމެ ފަހުގެ ފޯންތައް ލިބެން ހުންނާނެއެވެ.\n"އަޅުގަނޑުމެންނަކީ އެންމެ އަގުހެޔޮކޮށް، އައިފޯނާއި، ސެމްސަންގ، އަދި އެކި ބްރޭންޑްތަކުގެ ސްމާޓް ފޯނާއި، އެސެސަރީސް އާއި ގެޖެޓްސްތައް ވިއްކަމުންދާ ބައެއް" ބެސްޓް ބައި މޯބައިލްގެ އޮފިޝަލަކު ވިދާޅުވިއެވެ.\nބެސްޓް ބައި މޯބައިލްގައި ފޯނުގެ އިތުރުން، އެސެސަރީސްވެސް ލިބެން ހުންނާނެ - ވަގުތު އިމޭޖްސް: އަހުމަދު އަލީ\nއޮފިޝަލް ވިދާޅުވިގޮތުގައި، އެ ކުންފުނިން އޮންލައިންކޮށް ފޯނުގެ ވިޔަފާރި ކުރަމުންދާތާ 10 އަހަރުވެދާނެއެވެ. އެހެންކަމުން އެ ކުންފުނިން ވެފައިވަނީ ރާއްޖެއަށް ފޯނު އެތެރެކޮށް ވިއްކަމުގައި ދިވެހިންގެ އިތުބާރު ހޯދާފައިވާ ކުންފުންޏަކަށެވެ. އަދި އެ ކުންފުންޏަކީ އެޕަލްގެ ޕްރޮޑަކްޓްތައް ރާއްޖެ ގެނެސް އެންމެ ހެޔޮ އަގުގައި ވިއްކާ އެއް ކުންފުނި ކަންވެސް ފާހަގަކޮށްލަން ޖެހެެއެވެ.\nބެސްޓް ބައި މޯބައިލްގައި ފޯނު ކަވަރުތައްވެސް ލިބޭނެ - ވަގުތު އިމޭޖްސް: އަހުމަދު އަލީ\n"އެޕަލްގެ ޕްރޮޑަކްޓްތަކަކީ އަޅުގަނޑުމެންގެ އެކްސްލޫސިވް ޕްރޮޑަކްތަތަކެއް، އެހެންވީމަ އެންމެ ހަޔޮއަގުގައި މެކްބުކަށް ދާން ދޭން، އައިފޯނާއި، އައިޕެޑުގެ އެންމެ ފަހުގެ ހުރިހާ މޮޑެލްސްތައް އަޅުގަނޑުމެންގެ އަތުން ލިބެން ހުންނާނެ" އޮފިޝަލް ވިދާޅުވިއެވެ.\nއޭނާ ވިދާޅުވިގޮތުގައި، މަޖީދީމަގުގައި ހުންނަ ފިހާރައިން ފޯނު ފަދަ އެއްޗެހި މަރާމާތު ކުރުމުގެ ހިދުމަތްވެސް ލިބިގެން ދާނެ އެވެ. އަދި އެ ފިހާރައިން ޑެލިވަރީ ހިދުމަތްވެސް ދެމުން ދާނެއެވެ.\nބެެސްޓް ބައި މޯބައިލަކީ ރަށްރަށަށްވެސް ފޯނާއި، އަދި ފޯނާއި ގުޅުން ހުރި ޕްރޮޑަކްޓްތައް ފޮނުވައިދޭ ކުންފުންޏެކެވެ. އެގޮތުން އެތަނުގެ ފޯނު ނަމްބަރު 7952033 އަށް ގުޅާލުމުން، މާލެ ސަރަހައްދުގެ ހުރިހާ ތަނަކަށާއި، ރަށްރަށަށް ފޯނު ފޮނުވުމަށް ބޯޓު ފަހަރުތަކާއި، ދޯނި ފަހަރުތަކަށް ފޯނު ޑެލިވަރީ ކޮށްދެމުން ދާނެއެވެ.\nބެސްޓް ބައި މޯބައިލްގައި ފަހުގެ ފޯންތައްވެސް - ވަގުތު އިމޭޖްސް: އަހުމަދު އަލީ\n"މާލޭގައި މިހާރު އެންމެ އަގުހެޔޮކޮށް ޑެލިވަރީ ހިދުމަތަކާއެކު، ފޯނު ފޯރުކޮށްދެމުން ދާނީ ވެސް އަޅުގަނޑުމެން" އޮފިޝަލް ވިދާޅުވިއެވެ.\nމި ފިހާރައިން އިސްލާމިކް ބޭންކް މެދުވެރިކޮންނާއި، އެމްއެފްއެލްސީ އަދި ބީއެމްއެލް އިސްލާމިކް އާއި ބީއެމްއެލްް އީޒީ ޕޭ މެދުވެރިކޮށްވެސް ފޯނު ދޫކުރެއެވެ.\nޕްރިމިއޯގެ ފުރަތަމަ ފިހާރަ ހުޅުމާލެ ބޮޑުމަގުގައި ހުޅުވައިފި\nބެސްޓް ބައި މޯބައިލްއިން އެންމެ ފަހުގެ އެޕަލް ވޮޗް އަދި އައިޕެޑް ވިއްކަން ފަށައިފި\nބަރުދަން ލުއިކުރާ ވަރަކަށް މާއުނގޫދޫ "ބިގް ސޭވް" އިން ޑިސްކައުންޓް ލިބޭނެ\nސެޕްޓެމްބަރު 27, 2020 10:34\nތިތަނުން އެއްޗެހި ލިބޭތޯ ބަލާލަން ދުރުވާނަން.


ލާމަރުކަޒީ ދުވަހުގެ މުނާޞަބަތުގައި ދެއްވާ ޚިތާބު\nއިންޑިއާގެ ބައެއް ނޫސްތަކުގައި ރިޕޯޓްކޮށްފައިވާ ގޮތުގައި އަމީތާބް ރާއްޖެ އަންނާނީ އޭނާގެ އާއިލާއާ އެކުގައެވެ. އަމީތާބް ރާއްޖޭގައި އުފަންދުވަސް ފާހަގަ ކުރުމަށް ފަހު އެނބުރި މުމްބާއި އަށް ދިއުމުގެ ކުރިން އިންޑިއާގެ ދިއްލީއަށް ދާނެއެވެ. ޚަބަރުތައް ބުނާ ގޮތުގައި އެއީ އަމީތާބްގެ އަންހެން ދަރި ޝްވެތާ ބައްޗަން ފިރިމީހާގެ ބައްޕަގެ ވެސް 75 ވަނަ އުފަންދުވަސް އެ ހަފްތާތެރޭގައި އަންނާތީ ފާހަގަކުރުމަށް ކަމަށެވެ.\nContact No: 3006723, 3006724